റഷ്യയിലേത് സാങ്കേതികത്തികവിന്റെ ലോകകപ്പ് | Dhanam\nHome Tech റഷ്യയിലേത് സാങ്കേതികത്തികവിന്റെ ലോകകപ്പ്\nറഷ്യയിലേത് സാങ്കേതികത്തികവിന്റെ ലോകകപ്പ്\nചിപ്പ് ഘടിപ്പിച്ച പന്ത് മുതൽ കളിക്കാരന്റെ ഹൃദയമിടിപ്പും ശരീരോഷ്മാവും അളക്കുന്ന സാങ്കേതിക വിദ്യ വരെ ഈ ലോകകപ്പിൽ കാണാം.\nസാങ്കേതിക വിദ്യയുടെ സാദ്ധ്യതകൾ ഏറ്റവും മികച്ച രീതിയിൽ ഉപയോഗപ്പെടുത്തിയ ലോകത്തിലെ ആദ്യത്തെ ഫുട്ബോൾ ലോകകപ്പായാണ് റഷ്യയിലേത് വിശേഷിപ്പിക്കപ്പെടുന്നത്. ചിപ്പ് ഘടിപ്പിച്ച പന്ത് മുതൽ കളിക്കാരന്റെ ഹൃദയമിടിപ്പും ശരീരോഷ്മാവും അളക്കുന്ന സാങ്കേതിക വിദ്യ വരെ ഈ ലോകകപ്പിൽ കാണാം.\nഇലക്ട്രോണിക് പെർഫോമൻസ് ആൻഡ് ട്രാക്കിംഗ് സിസ്റ്റം\nലോകകപ്പിന്റെ ചരിത്രത്തിലാദ്യമായി പരിശീലകർക്കും ഡേറ്റ അനലിസ്റ്റുകൾക്കുമായി ഒരു ‘ടെക്‌നിക്കൽ പാക്കേജ്’ ഫിഫ നൽകിയിട്ടുണ്ട്. ഇതിലുൾപ്പെടുന്ന ഇലക്ട്രോണിക് പെർഫോമൻസ് ആൻഡ് ട്രാക്കിംഗ് സിസ്റ്റം കളിക്കാരെക്കുറിച്ചുള്ള വിശദാംശങ്ങൾ അവരിലെത്തിക്കും. സ്റ്റേഡിയങ്ങളിൽ സ്ഥാപിച്ചിരിക്കുന്ന ഒപ്റ്റിക്കൽ ട്രാക്കിംഗ് ക്യാമറകൾ വഴിയാണ് ഇത് സാധ്യമാക്കുന്നത്.\nഓരോ കളിക്കാരനും ഓടിയ ദൂരം, വേഗത, ഹൃദയമിടിപ്പ്, ശരീരോഷ്മാവ്, അവരുടെ നിലവിലെ പൊസിഷൻ എന്നിവ അറിയാൻ ഇതിലൂടെ സാധിക്കും. ഓരോ ടീമിനും ഒരു ടാബ്ലറ്റ് വീതം ഫിഫ നൽകിയിട്ടുമുണ്ട്.\nഎല്ലാ സ്റ്റേഡിയങ്ങളിലും ഗോൾ-ലൈൻ ടെക്നോളജി സജ്ജീകരിച്ചിട്ടുണ്ട്. പന്ത് ഗോൾ വര മുറിച്ചു കടന്ന സമയം മില്ലിസെക്കൻഡ് പോലും തെറ്റാതെ അറിയാൻ സഹായിക്കുന്നതാണ് ഈ സാങ്കേതിക വിദ്യ. പന്ത് ഗോൾ വര മുറിച്ചു കടന്ന ഉടനെ സ്റ്റേഡിയത്തിൽ സജ്ജീകരിച്ചിരിക്കുന്ന 14 ഹൈ-സ്പീഡ് ക്യാമറകളിലെ വിവരങ്ങൾ പ്രോസസ്സ് ചെയ്ത് ഏകോപിപ്പിച്ച് ഒരു സെക്കന്റിനുള്ളിൽ റഫറിയുടെ സ്മാർട്ട് വാച്ചിലേക്ക് വിവരമെത്തിക്കാൻ ഈ സാങ്കേതിക വിദ്യയ്ക്ക് കഴിയും.\nവീഡിയോ അസിസ്റ്റന്റ് റഫറി (VAR)\nനിർണായക തീരുമാനങ്ങൾ എടുക്കാൻ ബന്ധപ്പെട്ട ഉദ്യോഗസ്ഥരെ സഹായിക്കുന്ന സാങ്കേതിക വിദ്യയാണ് വിഎആർ. ഓൺ-ഫീൽഡ് റഫറിമാരാണ് ഇത് ഉപയോഗിക്കുക. ഗോളുകൾ, റെഡ് കാർഡുകൾ, പെനാൽറ്റികൾ എന്നിവയെ സംബന്ധിച്ച തീരുമാനങ്ങൾ എടുക്കാൻ വിഎആർന്റെ സഹായം ഓൺ-ഫീൽഡ് റഫറിമാർക്ക് ചോദിക്കാം. മൊത്തം നാല് വീഡിയോ അസിസ്റ്റന്റ് റഫറിമാരാണ് ഉണ്ടാവുക. ഒരു ഫൈബർ അധിഷ്ഠിത റേഡിയോ സംവിധാനമാണ് ഓൺ-ഫീൽഡ് റഫറിമാരെയും വിഎആറിനേയും ആശയവിനിമയത്തിന് സഹായിക്കുന്നത്. ഫുട്ബോളിൽ വിഎആർ ഉപയോഗിക്കുന്ന ആദ്യ ടൂർണമെന്റാണ് ഇത്തവണത്തെ ലോകകപ്പ്.\n4കെയും വെർച്വൽ റിയാലിറ്റിയും\nചാനലുകൾക്കും മറ്റും 4കെ റെസൊല്യൂഷനിൽ കൺടെന്റ് ലഭ്യമാക്കുന്ന ആദ്യ ലോകകപ്പാണിത്. ഇത് വഴി പ്രേക്ഷകർക്ക് ഉയർന്ന ക്വാളിറ്റിയിൽ കളി കാണാൻ സാധിക്കും. ബിബിസി ഉൾപ്പെടെയുള്ള ചാനലുകൾ\nഫുട്ബോളിന്റെ വെർച്വൽ റിയാലിറ്റി ഫീഡും പ്രേക്ഷകർക്ക് ലഭ്യമാക്കുന്നുണ്ട്.\nനിയർ ഫീൽഡ് കമ്മ്യൂണിക്കേഷൻ (NFC)\nഈ സാങ്കേതിക ഇന്നവേഷന് നന്ദി പറയേണ്ടത് അഡിഡാസിനോടാണ്. ലോകകപ്പിന്റെ ഔദ്യോഗിക ബോൾ ആയ ‘അഡിഡാസ് ടെൽസ്റ്റാർ 18’ ചിപ്പ് ഘടിപ്പിച്ചാണ് വന്നിരിക്കുന്നത്. ഈ നിയർ ഫീൽഡ് കമ്മ്യൂണിക്കേഷൻ (NFC) ചിപ്പ് സ്മാര്‍ട്ട്‌ഫോണുമായി ആശയവിനിമയം നടത്താന് സഹായിക്കും.\ntechnology innovation world cup\nPrevious articleജിഎസ്ടിയിലേക്ക് മാറിയാലും പെട്രോൾ വില കുറയില്ല. കാരണം?\nNext articleഇസാഫ് എംഡിയുടെ രാജിയ്ക്ക് പിന്നിൽ സാങ്കേതിക പ്രശ്നങ്ങൾ


നെയ്യാറ്റിന്‍കരയില് ദേശസാത്കൃത റൂട്ടുകളെ കെഎസ്ആര്‍ടിസി കൈവിടുന്നു – ആനവണ്ടി ട്രാവൽ ബ്ലോഗ് മലയാളം Aanavandi Travel Blog Malayalam\nHome/News/നെയ്യാറ്റിന്‍കരയില് ദേശസാത്കൃത റൂട്ടുകളെ കെഎസ്ആര്‍ടിസി കൈവിടുന്നു\nMay 24, 2016\tLeaveacomment 2,944 Views\nദിവസവും സര്‍വീസുകള് വെട്ടിക്കുറച്ച് നെയ്യാറ്റിന്‍കരയില് ദേശസാത്കൃത റൂട്ടുകളെ കെ.എസ്.ആര്.ടി.സി. കൈവിടുന്നു. സര്‍വീസ് കുറഞ്ഞ് വരുമാന നഷ്ടമുണ്ടാകുമ്പോള് സമാന്തര സര്‍വീസുകള് നേട്ടമുണ്ടാക്കുകയാണ്. പുതിയ ബസുകള് നല്‍കാത്തത് കാരണം താലൂക്കില് യാത്രാക്ലേശവും രൂക്ഷമാകുകയാണ്.\n110 ഷെഡ്യൂള്‍ഡുകള് ഉണ്ടായിരുന്ന നെയ്യാറ്റിന്‍കര ഡിപ്പോയില് ഇപ്പോള് ശരാശരി 65 ബസുകള് മാത്രമാണ് സര്‍വീസ് നടത്തുന്നത്. അഞ്ച് ബസുകള് കണ്ടം ചെയ്യാനായി ഷെഡ്ഡില് കയറ്റി. ദിവസവും ശരാശരി അഞ്ച് മുതല് പത്ത് ബസ് വരെ അറ്റകുറ്റപ്പണിയുടെ പേരില് വര്‍ക്ക് ഷോപ്പിലാകുന്നു. തിങ്കളാഴ്ച 73 ഷെഡ്യൂള്‍ഡുകള് മാത്രമാണ് ഓപ്പറേറ്റ് ചെയ്തത്.\nസര്‍വീസുകള് ദിനംപ്രതി കുറയുന്നത് കാരണം വരുമാന നഷ്ടവും ഉണ്ടാകുകയാണ്. 10.5 ലക്ഷം പ്രതിദിന വരുമാനം ഉണ്ടായിരുന്ന നെയ്യാറ്റിന്‍കര ഡിപ്പോയില് ഇപ്പോള് ശരാശരി 7.5 ലക്ഷം രൂപയാണ് വരുമാനം. പ്രതിദിന വരുമാനത്തില് കുറവുണ്ടാകുമ്പോള് സമാന്തര സര്‍വീസുകളാണ് ഇവിടെ നേട്ടമുണ്ടാക്കുന്നത്. നൂറിലേറെ സമന്തര സര്‍വീസുകളാണ് നെയ്യാറ്റിന്‍കരയില് സര്‍വീസ് നടത്തുന്നത്.\nധനുവച്ചപുരം-വെള്ളറട, മാരായമുട്ടം-ചെമ്പൂര്, മഞ്ചവിളാകം-കാരക്കോണം, കോട്ടയ്ക്കല്-പാലിയോട്, കമുകിന്‍കോട്-കാഞ്ഞിരംകുളം, പഴയകട-മുടിപ്പുര, നെയ്യാറ്റിന്‍കര-തിരുവനന്തപുരം, നെയ്യാറ്റിന്‍കര-കളിയിക്കാവിള, പെരുമ്പഴുതൂര്-അരുവിപ്പുറം, മാരായമുട്ടം-വെള്ളറട, മാമ്പഴക്കര, ചായ്‌ക്കോട്ടുകോണം, പൂവാര്, വിഴിഞ്ഞം തുടങ്ങിയ റൂട്ടുകളിലാണ് നെയ്യാറ്റിന്‍കരയില് നിന്ന് ഏറ്റവും കൂടുതല് സര്‍വീസ് നടത്തുന്നത്. ബസ് കുറവായതിനാല് ഈ റൂട്ടുകളില് പലപ്പോഴും സര്‍വീസ് നടത്താന് കഴിയാതെ വരുന്നു.\nകെ.എസ്.ആര്.ടി.സി.യുടെ സര്‍വീസ് കുറയുന്നിടത്തെല്ലാം സമാന്തര സര്‍വീസ് പിടിമുറുക്കുകയാണ്. കെ.എസ്.ആര്.ടി.സി. സര്‍വീസ് നടത്തുന്നതിന് തൊട്ടുമുന്‍പായി സമാന്തര സര്‍വീസുകള് സര്‍വീസ് നടത്തുന്നത് കാരണവും വരുമാന നഷ്ടം ഉണ്ടാകുകയാണ്. നെയ്യാറ്റിന്‍കര ഡിപ്പോയില് യാത്രാക്ലേശം പരിഹരിക്കുന്നതിന് കുറഞ്ഞത് 80 സര്‍വീസെങ്കിലും നടത്താന് കഴിയണം. ഇത്തരത്തില് സര്‍വീസ് നടത്താന് കുറഞ്ഞത് പതിനഞ്ച് ബസുകള് പുതുതായി ലഭിക്കണം. പുതിയ സര്‍ക്കാരിലാണ് പുതിയ ബസുകള് ലഭിക്കുന്നതില് ജീവനക്കാരും യാത്രക്കാരും പ്രതീക്ഷ അര്‍പ്പിക്കുന്നത്.\nവാര്‍ത്ത – മാതൃഭൂമി


Keratin Treatment: മുടിക്ക് കെരാറ്റിൻ ട്രീറ്റ്മെന്റ് ചെയ്യുന്നതിന് മുമ്പും ശേഷവും ഈ കാര്യങ്ങൾ മറക്കല്ലേ - everything you need to know before and after undergoing keratin treatment - MALAYALAM NEWS TIMES\nKeratin Treatment: മുടിക്ക് കെരാറ്റിൻ ട്രീറ്റ്മെന്റ് ചെയ്യുന്നതിന് മുമ്പും ശേഷവും ഈ കാര്യങ്ങൾ മറക്കല്ലേ – everything you need to know before and after undergoing keratin treatment\nPosted By: News Deskon: May 23, 2022 In: FASHIONNo Comments\nമുടി എപ്പോഴും സൗന്ദര്യത്തിന്റെ പ്രധാന ലക്ഷണങ്ങളിൽ ഒന്നാണ്. എന്നാൽ എല്ലാവർക്കും ഒരുപോലെ മനോഹരമായ മുടിയിഴകൾ ലഭിക്കണമെന്നില്ല. മുടി ഭംഗിയോടെ സൂക്ഷിക്കാൻ ഇന്ന് പല ആളുകളും ആശ്രയിക്കുന്ന ഒന്നാണ് കെരാറ്റിൻ ട്രീറ്റ്‌മെന്റ് (Keratin Treatment). ഈ ചികിത്സയിലൂടെ നിങ്ങളുടെ മുടി പട്ടുപോലെ മിനുസമാർന്നതാക്കി മാറ്റാം. കെരാറ്റിൻ ചികിത്സ നിങ്ങളുടെ മുടിയിൽ എങ്ങനെ പ്രവർത്തിക്കുന്നു എന്നും എങ്ങനെ ചെയ്യാമെന്നും ഇതിന്റെ ഗുണങ്ങൾ എന്തൊക്കെയാണെന്നും വിശദമായി മനസിലാക്കാം.\nമുടിയിൽ സ്വാഭാവികമായി അടങ്ങിയിരിക്കുന്ന പ്രധാന പ്രോട്ടീനാണ് കെരാറ്റിൻ. മുടിയിൽ കെരാറ്റിൻ മാത്രമല്ല, പ്രധാനമായും കെരാറ്റിൻ അനുബന്ധ പ്രോട്ടീനുകളും അടങ്ങിയിട്ടുണ്ട്. ഇത് നിങ്ങളുടെ മുടിയെ സംരക്ഷിക്കുന്നതിനും അവയെ ആരോഗ്യത്തോടെ നിലനിർത്തുന്നതിനും ഒരു ബാഹ്യ സംരക്ഷണവും ആന്തരിക ഘടനാപരമായ പ്രോട്ടീനും ആയി പ്രവർത്തിക്കുന്നു. സൂര്യൻ, മലിനീകരണം അല്ലെങ്കിൽ രാസവസ്തുക്കൾ തുടങ്ങിയ ബാഹ്യ ഘടകങ്ങളുമായി സമ്പർക്കം പുലർത്തുന്നത് അല്ലെങ്കിൽ നിങ്ങളുടെ ജീവിതശൈലിയിലെ മാറ്റങ്ങൾ എന്നിവ കാരണം മുടിയിൽ അടങ്ങിയിരിക്കുന്ന കെരാറ്റിൻ കുറയുന്നു. ഈ നഷ്ടം മുടി വരണ്ടതും കേടായതും മുഷിഞ്ഞതുമാവുന്നതിലേക്ക് നയിക്കുന്നു.\nകെരാറ്റിൻ ചികിത്സയ്ക്കിടെ, മുടിയിൽ കൃത്രിമമായി കെരാറ്റിൻ ചേർക്കുന്നു, അത് മുടിയുടെ പരുപരുത്ത അവസ്ഥ അകറ്റി, മുടി മിനുസമാർന്നതും തിളക്കമുള്ളതുമാക്കി മാറ്റുന്നു. ഒരു കെരാറ്റിൻ ചികിത്സ അടിസ്ഥാനപരമായി നഷ്ടപ്പെട്ട പ്രോട്ടീൻ നിങ്ങളുടെ മുടി ഇഴകളിലേക്ക് തിരികെ നൽകിക്കൊണ്ട് മുടിയെ പുനർനിർമ്മിക്കുന്നു.\nസൗന്ദര്യം നോക്കുന്നവര്‍ക്ക് ബെസ്റ്റാണ് നാല്‍പാമരാദി തൈലം\nഈ ചികിത്സ പട്ടുപോലെ മിനുസമാർന്ന മുടിക്ക് നൽകാൻ സഹായിക്കും, അതെ സമയം ഈ ചികിത്സ കുറച്ച് മാസങ്ങൾക്ക് ശേഷം ക്രമേണ മങ്ങുന്നു. ഒരു കെരാറ്റിൻ ചികിത്സ ഹെയർ സ്ട്രെയിറ്റനിങ് / റീബോണ്ടിംഗ് പ്രക്രിയയിൽ നിന്ന് വ്യത്യസ്തമാണ്. കെരാറ്റിൻ എന്ന ഘടകം അടിസ്ഥാനപരമായി ഒരു ശക്തമായ ഡീപ് കണ്ടീഷണർ പോലെയാണ്.\nചികിത്സയുടെ ഫലങ്ങളും ഒരു വ്യക്തിയിൽ നിന്ന് മറ്റൊരാളിലേക്ക് വ്യത്യാസപ്പെടുന്നു. ഇത് പ്രധാനമായും മുടിയുടെ കേടുപാടുകൾ സംഭവിച്ച ഭാഗങ്ങൾ പുനർനിർമ്മിക്കുകയാണ് ചെയ്യുന്നത്. തിളക്കമുള്ളതും പരുപരുത്തത് അല്ലാത്തതും കൈകാര്യം ചെയ്യാൻ എളുപ്പമുള്ളതുമായ മുടി ലഭിക്കുന്നു എന്നത് ഈ ചികിത്സയ്ക്കു ശേഷമുള്ള ചില നേട്ടങ്ങൾ. ചികിത്സയുടെ ഫലങ്ങൾ എല്ലാവർക്കും വ്യത്യസ്തമായിരിക്കും, അതിനാൽ നിങ്ങൾ ആഗ്രഹക്കുന്നത് പോലുള്ള സ്‌ട്രെയ്‌റ്റ് മുടി ലഭിച്ചില്ലെങ്കിൽ നിരാശപ്പെടരുത്. കെരാറ്റിൻ ട്രീറ്റ്‌മെന്റ് എന്നത് കൈകാര്യം ചെയ്യാവുന്നതും മിനുസമാർന്നതും മനോഹരവുമായ മുടിക്ക് യോഗ്യമായ ബ്ലോ-ഡ്രൈ ലുക്ക് ഉള്ള സ്റ്റൈൽ മുടിക്ക് നൽകാൻ സഹായിക്കും.\nനിങ്ങൾ സലൂണിലേക്ക് പോകുന്നതിന് മുമ്പ്, കെരാറ്റിൻ ചികിത്സ നിങ്ങളുടെ മുടിക്ക് അനുയോജ്യമാണോ എന്ന് ആദ്യം പരിശോധിക്കുക. നിങ്ങളുടെ ഉറ്റസുഹൃത്ത് ഇത് ചെയ്തു എന്നതുകൊണ്ട്, അത് നിങ്ങൾക്കും അനുയോജ്യമാകുമെന്ന് അർത്ഥമാക്കുന്നില്ല. പ്രമുഖ ഹെയർസ്റ്റൈലിസ്റ്റുകൾ പറയുന്നതനുസരിച്ച്, കെരാറ്റിൻ ട്രീറ്റ്മെന്റിന് വിധേയമാകാൻ ഏറ്റവും അനുയോജ്യം ചുരുണ്ട അല്ലെങ്കിൽ പരുപരുത്ത മുടിയാണ്. നേരെമറിച്ച്, നല്ലതും മിതമായ രീതിയിൽ സ്ട്രൈറ്റ് ആയതുമായ മുടിക്ക് കെരാറ്റിൻ ചികിത്സ പൂർണ്ണമായും ഒഴിവാക്കണം.\nചികിത്സയ്ക്ക് മുമ്പ് മറ്റൊരു പ്രധാന കാര്യം നിങ്ങളുടെ ഹെയർസ്റ്റൈലിസ്റ്റുമായി ബന്ധപ്പെടുക എന്നതാണ്. നിങ്ങളുടെ മുടിക്ക് വേണ്ടി വിശ്വസ്തനും പരിചയസമ്പന്നനുമായ ഒരു ഹെയർസ്റ്റൈലിസ്റ്റിനെ തിരഞ്ഞെടുക്കുന്നത് നല്ലതാണ്. സ്റ്റൈലിസ്റ്റുമായുള്ള കൂടിയാലോചന നിങ്ങളുടെ മുടിക്ക് ഏറ്റവും അനുയോജ്യമായ ഫോർമുല ലഭിക്കുമെന്ന് ഉറപ്പാക്കും. എല്ലാ കെരാറ്റിൻ ചികിത്സയും എല്ലാവരിലും ഒരുപോലെ അല്ലാത്തതിനാൽ ഇത് അത്യന്താപേക്ഷിതമാണ്. കൂടാതെ, ചികിത്സയെക്കുറിച്ച് മുൻകൂട്ടി വായിക്കുന്നത് സഹായിക്കും, കാരണം ഇത് എന്താണ് പ്രതീക്ഷിക്കേണ്ടതെന്നതിനെക്കുറിച്ച് നിങ്ങൾക്ക് നല്ല ധാരണ നൽകും. കൂടാതെ മുടിയുടെ നീളത്തിനനുസരിച്ച് വില മാറുന്നതിനാൽ ഈ ചികിത്സയുടെ വിലയെക്കുറിച്ച് ആദ്യം അന്വേഷിക്കാൻ മറക്കരുത്.\nനല്ല കട്ടതാടി വളര്‍ത്തിയെടുക്കുവാന് കുറച്ച് ടിപ്‌സ്\nകെരാറ്റിൻ ട്രീറ്റ്മെന്റ് ചെയ്യുന്നത്\nനിങ്ങൾ ഫ്രീ ആയിട്ടുള്ള ഒരു ദിവസം തന്നെ ഈ ചികിത്സ ചെയ്യാനായി തിരഞ്ഞെടുക്കുക, കാരണം ഇത് ഒരു നീണ്ട നേരം ആവശ്യമുള്ള ചികിത്സയാണ്. ചികിത്സ ഏകദേശം മൂന്ന് മണിക്കൂർ എങ്കിലും നീണ്ടുനിൽക്കും.\nചികിത്സയുടെ അന്തിമഫലം മിനുസമാർന്നതും തിളക്കമുള്ളതും കൈകാര്യം ചെയ്യാവുന്നതുമായ മുടിയായിരിക്കും, ഇത് ശരിയായ മുടി സംരക്ഷണ സംവിധാനത്തിലൂടെ കുറഞ്ഞത് മൂന്ന് മാസമെങ്കിലും നീണ്ടുനിൽക്കും.\nഈ ചികിത്സയ്ക്ക് തെളിയിക്കപ്പെട്ട പാർശ്വഫലങ്ങളൊന്നുമില്ലെങ്കിലും, ഫോർമാൽഡിഹൈഡിന്റെ ഉപയോഗം പഠന വിധേയമാക്കേണ്ടതാണ്. വിവിധ ഗാർഹിക ഉൽപന്നങ്ങളുടെ നിർമ്മാണത്തിൽ ഈ കെമിക്കൽ ഉപയോഗിച്ചിട്ടുണ്ട്, തീർച്ചയായും അതുകൊണ്ട് തന്നെ ഇവ വളരെ സുരക്ഷിതമായി കണക്കാക്കില്ല. ഇക്കാരണത്താൽ, ചർമ്മത്തിലും കണ്ണുകളിലും നേരിയ പ്രകോപിപ്പിക്കലോ അണുബാധയോ ഉണ്ടാകാം. അതുകൊണ്ടാണ്, പരിശീലനം ലഭിച്ച ഒരു ഹെയർസ്റ്റൈലിസ്റ്റ് നടപടിക്രമം നടത്തുന്നത് വളരെ പ്രധാനമാണ്.\nകെരാറ്റിൻ ട്രീറ്റ്മെന്റ് ചെയ്തതിന് ശേഷം\nചികിത്സയ്ക്ക് ശേഷം, നിങ്ങളുടെ മുടി കഴുകാനോ കുറഞ്ഞത് 48 മണിക്കൂറെങ്കിലും റബ്ബർ ബാൻഡ് ഉപയോഗിച്ച് കെട്ടാനോ അനുവാദമില്ലാത്തതിനാൽ നല്ല ഡ്രൈ ഷാംപൂ ഉപയോഗിക്കാൻ വിദഗ്ധർ ശുപാർശ ചെയ്യുന്നു. സ്റ്റൈലിസ്റ്റുകൾ സാധാരണയായി നിങ്ങളുടെ ഷാംപൂവിന് സൾഫേറ്റ് ഫ്രീ ഫോർമുല ഉപദേശിക്കുന്നു. ഷാംപൂ കേശ ചികിത്സയെ പ്രതിരോധിക്കാത്തതിനാൽ ഇത് ദീർഘായുസ്സ് ഉറപ്പാക്കും. നിങ്ങളുടെ പട്ടുപോലെ മിനുസമാർന്ന മുടി കൂടുതൽ നേരം നിലനിർത്താൻ, പരിചരണത്തിന് ശേഷമുള്ള ഉൽപ്പന്നങ്ങളെക്കുറിച്ച് നിങ്ങളുടെ ഹെയർഡ്രെസ്സറുമായി ബന്ധപ്പെടുക.\nഇത് സ്മൂത്തനിങ് / റീബോണ്ടിംഗ് എന്നിവയിൽ നിന്ന് വ്യത്യസ്തമാണോ?\nകെരാറ്റിൻ ചികിത്സയിൽ, മുടിയുടെ ഘടന രാസപരമായി മാറ്റപ്പെടുന്നില്ല, പക്ഷേ മുടി തിളങ്ങുന്നതും കൈകാര്യം ചെയ്യാൻ എളുപ്പമുള്ളതുമാക്കി മറ്റുന്നതാണ്. കൂടാതെ, സ്മൂത്തനിങ്ങും റീബോണ്ടിംഗും ചെയ്യുന്നതിലൂടെ, ഈ ചികിത്സ മുടിയുടെ ഘടനയിൽ മാറ്റം വരുത്തുകയും മുടിഴികൾ മിനുസപ്പെടുത്തുകയും ചെയ്യുന്നു. റീബോണ്ടിംഗുമായി താരതമ്യപ്പെടുത്തുമ്പോൾ കെരാറ്റിൻ ചികിത്സ നിങ്ങൾക്ക് സ്വാഭാവിക രൂപം നൽകുന്നതിനാൽ ഫലവും വ്യത്യാസപ്പെടുന്നു.\nകെരാറ്റിൻ ചികിത്സയുടെ വില\nഈ കേശ സംരക്ഷണ ചികിത്സയുടെ വില മുടിയുടെ നീളം, ഘടന, കനം എന്നിവയെ ആശ്രയിച്ചിരിക്കുന്നു. വ്യത്യസ്ത സലൂണുകളിൽ ഇതിനായി ഏത് ബ്രാൻഡും ഉൽപ്പന്നവും ഉപയോഗിക്കും എന്നതിനെ അനുസരിച്ചും ഇത് വ്യത്യാസപ്പെടുന്നു. എന്നിരുന്നാലും, ഈ ചികിത്സയ്ക്ക് വേണ്ടിവരുന്ന സാധാരണ ചെലവ് 6,000 രൂപയും അതിൽ കൂടുതലുമാണ്.\nമുഖത്തെ ചുളിവകറ്റുവാന് ചെമ്പരത്തിപ്പൂ ധാരാളം\nനെയ്ല് എക്‌സ്റ്റന്‍ഷന് ചെയ്യുന്നതിനുമുന്‍പ് അറിയണം ഇക്കാര്യങ്ങള്\nmushroom benefits, സൗന്ദര്യത്തിനും കേശ സംരക്ഷണത്തിനും കൂണ് ധാരാളം – mushroom for skin and hair care\nhair colouring: ഹെയര് കളര് തിരഞ്ഞെടുക്കാം ശ്രദ്ധയോടെ – how to pick the right hair colour


കലഹം, കലാപം, ഒടുവിൽ പുറത്തേക്ക്; കപിൽ സിബൽ 'കൈ'വിട്ട വഴി\nകപിൽ സിബൽ കൂടി പാർട്ടി വിടുന്നതിലൂടെ ദേശീയ രാഷ്ട്രീയത്തിൽ ഏറ്റവും മുതിർന്ന നേതാക്കളിൽ ഒരാളെക്കൂടിയാണ് കോൺഗ്രസിന് നഷ്ടമാവുന്നത്.\n25 May 2022 9:52 AM GMT\nന്യൂഡൽഹി: കോൺഗ്രസിൽ സംഘടനാരംഗത്ത് സമൂലമായ പരിഷ്‌കാരം ആവശ്യപ്പെട്ട് ഏറെനാൾ പാർട്ടിക്കകത്ത് വിയോജിപ്പുയർത്തിയ കപിൽ സിബലും ഒടുവിൽ പാർട്ടിവിട്ടു. ഉദയ്പൂരിൽ നടന്ന ചിന്തൻ ശിബിരത്തിന് ശേഷം കോൺഗ്രസ് പുതിയ മാറ്റങ്ങളിലേക്ക് നീങ്ങുന്നതിനിടെയാണ് സിബലിന്റെ രാജി. ചിന്തൻ ശിബിരത്തിൽനിന്ന് അദ്ദേഹം വിട്ടുനിന്നിരുന്നു. കപിൽ സിബൽ കൂടി പാർട്ടി വിടുന്നതിലൂടെ ദേശീയ രാഷ്ട്രീയത്തിൽ ഏറ്റവും മുതിർന്ന നേതാക്കളിൽ ഒരാളെക്കൂടിയാണ് കോൺഗ്രസിന് നഷ്ടമാവുന്നത്.\nമെയ് 16ന് തന്നെ കോൺഗ്രസിൽനിന്ന് രാജിവെച്ചിട്ടുണ്ട് എന്നാണ് ഇന്ന് കപിൽ സിബൽ പറഞ്ഞത്. അതേസമയം എസ്.പി ടിക്കറ്റിൽ രാജ്യസഭയിലേക്ക് മത്സരിക്കുമെങ്കിലും എസ്.പിയിൽ ചേരുന്നത് സംബന്ധിച്ച് അദ്ദേഹം പ്രതികരിച്ചിട്ടില്ല. രാജ്യസഭയിലേക്ക് നാമനിർദേശ പത്രിക സമർപ്പിച്ച ശേഷവും സംഘ്പരിവാറിനെതിരായ നിലപാടിൽ ഒരു വിട്ടുവീഴ്ചക്കും തയ്യാറില്ലെന്നാണ് സിബൽ വ്യക്തമാക്കിയത്. ''കേന്ദ്ര ഗവൺമെന്റിനെ നമ്മൾ തുറന്നുകാണിക്കും. നമ്മളെല്ലാം ഒരുമിച്ച് എല്ലാം പൊതുസമൂഹത്തിന്റെ മുന്നിൽ കൊണ്ടുവരും''-സിബൽ പറഞ്ഞു.\nഗാന്ധി കുടുംബം പാർട്ടി നേതൃരംഗത്തുനിന്ന് മാറുക, പാർട്ടിയിൽ പാർലമെന്ററി ബോർഡ് രൂപീകരിക്കുക, സംഘടനാ തെരഞ്ഞെടുപ്പ് നടത്തുക തുടങ്ങിയ സുപ്രധാന ആവശ്യങ്ങളുന്നയിച്ച ജി23 നേതാക്കളുടെ കൂട്ടായ്മക്ക് നേതൃത്വം കൊടുത്തയാളായിരുന്നു കപിൽ സിബൽ. അഞ്ച് സംസ്ഥാനങ്ങളിലേക്ക് നടന്ന തെരഞ്ഞെടുപ്പിൽ കോൺഗ്രസ് പരാജയപ്പെട്ടതിന് പിന്നാലെ രാഹുൽ ഗാന്ധിക്കെതിരെ പരസ്യവിമർശനവുമായി അദ്ദേഹം രംഗത്തെത്തിയിരുന്നു.\nപാർട്ടിയെ ചിലർ കുടുംബകാര്യമാക്കി മാറ്റിയെന്നായിരുന്നു സിബലിന്റെ വിമർശനം. 2014 മുതൽ പാർട്ടി താഴേക്ക് പോവുകയാണ്. ഭരണത്തിലിരിക്കുന്ന സംസ്ഥാനങ്ങൾ നഷ്ടപ്പെട്ടു. നേരത്തെ പാർട്ടി വിജയിച്ചിടത്തു പോലും ഇപ്പോൾ അണികളെ ഒരുമിച്ച് നിർത്താൻ കഴിഞ്ഞില്ല. അതിനിടെ ചില പ്രധാന വ്യക്തികൾ പാർട്ടി വിടുന്ന സാഹചര്യമുണ്ടായി. നേതൃത്വത്തിന്റെ വിശ്വസ്തരാണ് ഇത്തരത്തിൽ പാർട്ടിവിട്ടത്. 2022ലെ നിയമസഭാ തെരഞ്ഞെടുപ്പിന് തൊട്ട് മുമ്പും ഇത്തരം കൊഴിഞ്ഞുപോക്കുണ്ടായി. കണക്കുകൾ പരിശോധിച്ചാൽ 2014 മുതൽ 117 എംപിമാരും എംഎൽഎമാരും, 222 സ്ഥാനാർഥികളും കോൺഗ്രസ് വിട്ടുവെന്നത് ശ്രദ്ധേയമാണ്. മറ്റൊരു പാർട്ടിയിലും ഇത്തരത്തിലൊരു പലായനം കണ്ടിട്ടില്ലെന്നും ഇന്ത്യൻ എക്‌സ്പ്രസിന് നൽകിയ അഭിമുഖത്തിൽ സിബൽ പറഞ്ഞു.\nകപിൽ സിബലിന് ജനകീയ പിന്തുണയില്ലെന്നും ചില സ്വാർഥതാൽപര്യങ്ങളാണ് ഗാന്ധി കുടുംബത്തിനെതിരായ അദ്ദേഹത്തിന്റെ വിമർശനങ്ങൾക്ക് പിന്നിലെന്നുമാണ് കോൺഗ്രസ് നേതൃത്വത്തിൽനിന്ന് ഉയർന്ന പ്രതികരണം. എന്നാൽ മോദി-അമിത് ഷാ സഖ്യത്തിനെതിരെയും സംഘ്പരിവാർ രാഷ്ട്രീയത്തിനെതിരെയും എന്നും ശക്തമായ നിലപാടെടുത്ത കപിൽ സിബൽ ദേശീയ രാഷ്ട്രീയത്തിൽ കോൺഗ്രസ് പൂർവാധികം കരുത്തോടെ തിരിച്ചുവരണമെന്ന് ആഗ്രഹിച്ച നേതാവായിരുന്നു. അദ്ദേഹം നടത്തിയ പല നീക്കങ്ങളും ഇത് തെളിയിക്കുന്നതായിരുന്നു.\n2021 ആഗസ്റ്റിൽ പ്രതിപക്ഷനേതാക്കളുടെ ഒരു യോഗം കപിൽ സിബൽ തന്നെ അദ്ദേഹത്തിന്റെ വീട്ടിൽ വിളിച്ചുചേർത്തിരുന്നു. ബിജെപിക്കെതിരെ പ്രതിപക്ഷ പാർട്ടികളുടെ സഖ്യമാണ് യോഗത്തിൽ ചർച്ചയായത്. എൻസിപി നേതാവ് ശരത് പവാർ, ആർജെഡി നേതാവ് ലാലു പ്രസാദ് യാദവ്, എസ്.പി നേതാവ് അഖിലേഷ് യാദവ്, സിപിഎം ജനറൽ സെക്രട്ടറി സീതാറാം യെച്ചൂരി, സിപിഐ നേതാവ് ഡി.രാജ, നാഷണൽ കോൺഫറൻസ് നേതാവ് ഉമർ അബ്ദുല്ല, ശിവസേനാ നേതാവ് സഞ്ജയ് റാവത്ത്, തൃണമൂൽ നേതാവ് ഡെറിക് ഒബ്രയാൻ തുടങ്ങിയ നേതാക്കളെല്ലാം യോഗത്തിൽ പങ്കെടുത്തിരുന്നു.\nജി23 നേതാക്കളായ ഗുലാം നബി ആസാദ്, മനീഷ് തിവാരി, ആനന്ദ് ശർമ, ശശി തരൂർ, മുതിർന്ന കോൺഗ്രസ് നേതാവ് പി. ചിദംബരം തുടങ്ങിയവരും യോഗത്തിൽ പങ്കെടുത്തിരുന്നു. ഗാന്ധി കുടുംബം കോൺഗ്രസ് നേതൃത്വത്തിൽനിന്ന് മാറണം, പാർട്ടിക്കുള്ളിലെ ആഭ്യന്തര പ്രശ്‌നങ്ങൾ ഉടൻ പരിഹരിക്കണം തുടങ്ങിയ നിർദേശങ്ങളാണ് പ്രതിപക്ഷനേതാക്കൾ യോഗത്തിൽ പങ്കുവെച്ചത്. മാറ്റങ്ങൾക്ക് തയ്യാറാവുകയാണെങ്കിൽ കോൺഗ്രസിന് 100-150 സീറ്റുവരെ നേടാനാവുമെന്നും നേതാക്കൾ പറഞ്ഞിരുന്നു. പക്ഷെ ഈ ചർച്ചകൾ തുടർന്നുകൊണ്ടുപോവാൻ സിബലിനോ കോൺഗ്രസ് നേതൃത്വത്തിനോ കഴിഞ്ഞില്ല.\nജി23 കൂട്ടായ്മയിൽ ഗാന്ധി കുടുംബത്തിനെതിരെ നേരിട്ട് വിമർശനമുന്നയിച്ചത് കപിൽ സിബലായിരുന്നു. അതുകൊണ്ട് തന്നെ വിമതസഖ്യത്തിലെ മറ്റുനേതാക്കളുമായി ചർച്ച നടത്തിയപ്പോൾ കപിൽ സിബലിനെ പരിഗണിക്കാൻ കോൺഗ്രസ് നേതൃത്വം തയ്യാറായിരുന്നില്ല. ചിന്തൻ ശിബിരത്തിലെ തീരുമാനപ്രകാരം കഴിഞ്ഞദിവസം രാഷ്ട്രീയകാര്യസമിതിയും ലോക്‌സഭാ തെരഞ്ഞെടുപ്പിനായി ടാസ്‌ക് ഫോഴ്‌സും പ്രഖ്യാപിച്ചിരുന്നു. വിമതനേതാക്കളായ ഗുലാം നബി ആസാദിനെയും ആനന്ദ് ശർമയേയും രാഷ്ട്രീയകാര്യ സമിതിയിൽ ഉൾപ്പെടുത്തി, മുകുൾ വാസ്‌നികിനെ ടാസ്‌ക്‌ഫോഴ്‌സിലും ഉൾപ്പെടുത്തിയിരുന്നു. എന്നാൽ കപിൽ സിബലിനെ ഒരു കമ്മിറ്റിയിലും ഉൾപ്പെടുത്തിയിരുന്നില്ല.\nസുപ്രിംകോടതിയിലെ ഏറ്റവും മുതിർന്ന അഭിഭാഷകരിലൊരാളായ കപിൽ സിബൽ രാഷ്ട്രീയ പ്രാധാന്യമുള്ള നിരവധി കേസുകളിൽ കോൺഗ്രസ് അടക്കമുള്ള പാർട്ടികൾക്ക് വേണ്ടി ഹാജരായിരുന്ന അഭിഭാഷകൻ കൂടിയാണ്. കോൺഗ്രസ് നിർണായക മാറ്റങ്ങൾക്കൊരുങ്ങുന്നതിനിടെ കപിൽ സിബലിനെപ്പോലെ തലമുതിർന്ന ഒരുനേതാവ് പാർട്ടിവിടുമ്പോൾ ഉണ്ടാകുന്ന വിടവ് നേതൃത്വം എങ്ങനെ നികത്തുമെന്നാണ് ഇനി അറിയാനുള്ളത്.\nTAGS :Kapil Sibal Congress SP AkhileshYadav


വിവാഹപ്രായം കുറച്ച് ബലാത്സംഗം കുറയ്ക്കണം ജാതി പഞ്ചായത്ത്. – malabarinews.com\nവിവാഹപ്രായം കുറച്ച് ബലാത്സംഗം കുറയ്ക്കണം ജാതി പഞ്ചായത്ത്.\nPosted on October 7, 2012 September 21, 2013 by newsmal\nദില്ലി: ഹരിയാനയില് നിത്യേനെയെന്നോണം നടക്കുന്ന ബാലാത്സംഗം തടയാന് വിവാഹ പ്രായം താഴ്ത്തണമെന്ന വിചിത്ര വാദവുമായി ജാതി പഞ്ചായത്ത് രംഗത്ത്. പെണ്‍കുട്ടികളുടെ വിവാഹപ്രായം 18 ല് നിന്ന് 16 ആക്കണമെന്നാണ് ഇവരുടെ ആവശ്യം. ഹരിയാനയിലാകട്ടെ സ്ത്രീകള് വ്യാപകമായ രീതിയില് ബാലാത്സംഗത്തിനും കൂട്ട മാനഭംഗത്തിനും ഇരയാക്കപ്പെടുന്ന വാര്‍ത്തകള് ദിവസവും പുറത്തു വന്നുകൊണ്ടിരിക്കുന്നു.\nപാവപ്പെട്ടവരും ദളിതരുമാണ് ഇരകളില് അധികം പേരും. കഴിഞ്ഞ മാസത്തില് മാത്രം 11 ബലാത്സംഗ കേസുകളാണ് ഹരിയാനയില് റിപ്പോര്‍ട്ട് ചെയ്തത്. പെണ്‍കുട്ടികളെയും ആണ്‍കുട്ടികളെയും നേരത്തെ വിവാഹം കഴിപ്പിച്ചാല് ബാലാത്സംഗം കുറയ്ക്കാനാകുമെന്നാണ് ജാതി പഞ്ചായത്തിന്റെ കണ്ടെത്തല്. എന്നാല് യുവതികള് മാത്രമല്ല ഹരിയാനയില് പീഡിപ്പിക്കപ്പെടുന്നത്. രണ്ടാഴ്ചമുമ്പ് മക്കളുടെ മുമ്പില് തോക്കിന് മുനയില് നിര്‍ത്തിയാണ് ദളിത് വീട്ടമ്മയെ കൂട്ട ബലാത്സംഗത്തിനിരയാക്കിയത്. കഴിഞ്ഞ വെള്ളിയാഴ്ച പ്ലസ് വണ് വിദ്യാര്‍ത്ഥിയെ നാലു പേര് ചേര്‍ന്ന് ബാലാത്സംഗം ചെയ്തു. കഴിഞ്ഞാഴ്ചയില് തന്നെ നവവധുവിനെ തട്ടിക്കൊണ്ടുപോയി ബാലാത്സംഗം ചെയ്തിരുന്നു.\nഎന്നാല് കാര്യങ്ങള് കൂടുതലായി റിപ്പോര്‍ട്ട് ചെയ്യപ്പെടുന്നതുകൊണ്ടാണ് ബലാത്സംഗ നിരക്ക് കൂടുന്നതെന്നാണ് മുഖ്യമന്ത്രി ഭൂപീന്ദര്‍ഹുഡ പറയുന്നത്. രാജ്യത്ത് സ്ത്രീകള്‍ക്ക് ജീവിക്കാന് ഏറ്റവും സുരക്ഷ കുറഞ്ഞ സംസ്ഥാനമായി ഇന്ത്യന് തലസ്ഥാനത്തിന് തൊട്ടടുത്ത് കിടക്കുന്ന ഹരിയാന മാറക്കഴിഞ്ഞു.\ncaste, dalit, hariiyana, ജാതി.ഹരിയാന, ദളിത\nPrevious PostPrevious വയലാര് അവാര്‍ഡ് അക്കിത്തത്തിന്\nNext PostNext കൊളക്കുന്നത്ത് കുഞ്ഞമ്മു(80)


Aurora is rumoured to beatop secret aircraft | ബ്രിട്ടീഷ് ആകാശത്ത് മുഴങ്ങിയ ശബ്ദം അമേരിക്കൻ മിലിട്ടറിയുടെ രഹസ്യ പോർവിമാനത്തിന്റെ തന്നെയെന്ന് ഊഹം; മണിക്കൂറിൽ 7349 കിലോമീറ്റർ വേഗതയിൽ പറക്കുന്ന അത്ഭുത വിമാനത്തിന്റെ കഥ - MarunadanMalayalee.com\nDecember 02, 201408:53 AM IST Permalink\nകഴിഞ്ഞ രാത്രി ബ്രിട്ടനിലെയും ന്യൂയോർക്കിലെയും ആകാശത്ത് നിഗൂഢവും അതിശബ്ദത്തിലുള്ളതുമായ ശബ്ദം എന്താണെന്ന് ഇതുവരെ ഔദ്യോഗിമായി തിരിച്ചറിഞ്ഞിട്ടില്ല. എന്നാൽ അത്‌ലാന്റിക്കിന് മുകളിലൂടെ പറന്ന സൂപ്പർ സോണിക് അല്ലെങ്കിൽ ഹൈപ്പർ സോണിക് വേഗതയിൽ പറന്ന വിമാനത്തിന്റെ സ്വരമാണിതെന്നാണ് മിക്ക ഗവേഷകരും അഭിപ്രായപ്പെടുന്നത്. അമേരിക്കൻ മിലിട്ടറിയുടെ രഹസ്യ പോർവിമാനത്തിന്റെ സ്വരമാണിതെന്ന് അഭ്യൂഹമുണ്ട്.\nഅറോറ എന്ന കോഡ്‌നെയിമിൽ വികസിപ്പിച്ചെടുത്ത വിമാനമാണിതെന്ന് കരുതുന്നു. അർധരാത്രിയിൽ ഈ വിമാനത്തിന്റെ കടുത്ത ശബ്ദവും വെളിച്ചവും ആകാശത്ത് നിറഞ്ഞപ്പോൾ ബ്രിട്ടനിലെ പലരും ഞെട്ടിയുണർന്ന് ആശങ്കപ്പെട്ടിരുന്നു. ലോകാവസാനമാണെന്നും അതല്ല തീവ്രവാദി ആക്രമണമാണെന്നും ചിലർ ആശങ്കപ്പെടുകയും ഇത്തരത്തിലുള്ള ട്വീറ്റുകളിടുകയും ചെയ്തിരുന്നു. ഈ സ്വരം പൾസ് ഡിറ്റനേഷൻ എൻജിന്റെ സ്വരമാണെന്ന് ഷെഫീൽഡിൽ ഇതുസംബന്ധിച്ച ഗവേഷണത്തിലേർപ്പെട്ട ഇന്ത്യൻ ശാസ്ത്രജ്ഞനായ ഡോക്ടർ ഭൂപേന്ദ്ര ഖണ്ഡേൽവാൽ കഴിഞ്ഞ ദിവസം അഭിപ്രായപ്പെട്ടിരുന്നു.എന്നാൽ ഇത് മണിക്കൂറിൽ 7349 കിലോമീറ്റർ വേഗതയിൽ പറക്കുന്ന അമേരിക്കൻ പോർവിമാനമായ അറോറയുടെ സ്വരമാണെന്നാണ് സ്ഥിരീകരിച്ചിട്ടില്ലാത്ത പുതിയ നിഗമനം.\n1989ൽ യുഎസ് മിലിട്ടറി വികസിപ്പിച്ചെടുത്ത അൾട്രാ ടോപ്പ് സീക്രട്ട് ചാരവിമാനമാണ് അറോറ. 3.35 ലോക്ക്ഹീഡ് മാർട്ടിൻ എസ്ആർ71 ബ്ലാക്ക്‌ബേർഡ് ക്രാഫ്റ്റ് എന്ന പോർ വിമാനത്തിന്റെ പിൻഗാമിയാണ് അറോറ. ബ്ലാക്ക്‌ബേർഡ് 1998മുതൽ ഉപയോഗിക്കുന്നില്ല. അറോറ വിമാനം നിർമ്മിക്കുന്നതിനുള്ള ബ്ലാക്ക് എയർക്രാഫ്റ്റ് പ്രൊഡക്ഷനായി 445 ദശലക്ഷം ഡോളറാണ് ചെലവഴിച്ചിരിക്കുന്നത്.\nഏവിയേഷൻ വീക്ക് ആൻഡ് സ്‌പേസ് ടെക്‌നോളജി മാഗസിനിലാണ് അറോറയെ സംബന്ധിച്ച വിശദാംശങ്ങൾ പ്രസിദ്ധീകരിച്ചിരിക്കുന്നത്. 1987ൽ ലോക്ക്ഹീഡ് മാർട്ടിന്റെ സ്‌കൻവർക്ക്‌സിൽ വച്ചാണ് അറോറ പ്രോഗ്രാം ആരംഭിച്ചതെന്നാണ് സൂചന. അറോറയെന്നത് ചാരപ്രവർത്തനത്തിന് വേണ്ടിയുള്ള പ്രൊജക്ടിന്റെ കോഡ്‌നെയിമാണെന്നാണ് ലാക്ക്ഹീഡ്‌സ് സ്‌കൻവർക്ക്‌സ് ഡിവിഷന്റെ മുൻ തലവനായ ബെന്റിച്ച് പറയുന്നത്. ഇത് അന്തിമമായി ബി2 സ്പിരിറ്റിലേക്കാണെത്തുന്നത്. എന്നാൽ 2013 നവംബറിൽ ഇതേ സാങ്കേതികതയുപയോഗിച്ചുള്ള ചാരവിമാനമായ എസ്ആർ72 നിർമ്മിക്കുന്നുവെന്ന് ലോക്ക്ഹീഡ് മാർട്ടിൻ പ്രഖ്യാപിച്ചിരുന്നു. ഇതിന് മണിക്കൂറിൽ 7349 കിലോമീറ്റർ വേഗതയിൽ പറക്കാനാകുമെന്നും വെളിപ്പെടുത്തിയിരുന്നു.\nപുതിയ ടെക്‌നോളജിയാണ് അറോറയിൽ ഉപയോഗിച്ചിരിക്കുന്നത്. എസ്ആർ72 പെട്ടെന്ന് ചൂട് പിടിക്കുന്ന തരത്തിലുള്ള പോർവിമാനമായിരുന്നെങ്കിൽ ഈ ന്യൂനത പരിഹരിച്ചു കൊണ്ടാണ് അറോറ തയ്യാറാക്കിയിരിക്കുന്നത്. 33.5 മീറ്റർ നീളമുള്ളതും 18.2 മീറ്റർ വിങ്‌സ്പാൻ ഉള്ളതുമായ വിമാനമാണ് അറോറ. സാധാരണ സ്പീഡിൽ ഈ വിമാനത്തിന് കരുത്ത് പകരുന്നത് കുറഞ്ഞ ഇന്ധനോപയോഗമുള്ള സാധാരണ ജെറ്റ് എൻജിനാണ്. എന്നാൽ ഇത് സൂപ്പർസോണിക് സ്പീഡിലേക്ക് കടക്കുമ്പോൾ പൾസ് ഡെറ്റൊനേഷൻ വേവ് എൻജിൻ (പിഡിഇ) പ്രവർത്തനം ഏറ്റെടുക്കുകയാണ് ചെയ്യുന്നത്. ലിക്യൂഡ് ഹൈഡ്രജൻ അല്ലെങ്കിൽ ലിക്യൂഡി മീഥെയിൻ എൻജിനിലേക്ക് അയച്ചുകൊണ്ടാണ് പിഡിഇ പ്രവർത്തിക്കുന്നത്. പിഡിഇക്ക് സെക്കൻഡിൽ 60 മുതൽ 100 വരെ ഡെറ്റൊനേഷനുകൾ ഉണ്ടാക്കാനാകും. ശബ്ദത്തേക്കാൾ വേഗത്തിൽ ഇത് സഞ്ചരിക്കുന്നതിനാലാണ് ഭീകരമായ ശബ്ദം പുറപ്പെടുവിക്കുന്നതെന്നും ഗവേഷകർ പറയുന്നു. ഈ വിമാനം 50,000 അടി മുകളിൽ പറക്കുകയാണെങ്കിലും ഇതിന്റെ സ്വരം 80 കിലോമീറ്റർ വ്യാസത്തിൽ മുഴങ്ങിക്കേൾക്കുകയും ചെയ്യും.\nഅമ്മയ്ക്കും സഹോദരിക്കുമൊപ്പം ഓണം ആഘോഷിച്ച് മലൈക അറോറ


ജെയ്സിൽ ബഹ്റൈനിലേയ്ക്ക് | 4PM News\nമനാമ : പ്രളയം മൂടിയവരെ രക്ഷിച്ചെടുക്കാൻ സ്വന്തം മുതുക് ചവിട്ടുപടിയാക്കിയ യുവാവിനെ മലയാളികൾക്ക് ഒരിക്കലും മറക്കാൻ കഴിയില്ല. സോഷ്യൽ മീഡിയയിലും പിന്നീട് ഇന്ത്യയിലെ എല്ലാ മാധ്യമങ്ങളിലും ശ്രദ്ധ നേടിയ താനൂർ ചാപ്പപടി സ്വദേശിയായ ജെയ്സൽ ഇപ്പോൾ ഇന്ത്യയ്ക്ക് പുറത്തും ആദരിക്കപ്പെടുന്നു. ബഹ്റൈൻ സീറോ മലബാർ ഒരുക്കുന്ന ആദരം ഏറ്റുവാങ്ങാനാണ് ജെയ്സൽ ബഹ്റൈനിലേയ്ക്ക് എത്തുന്നത്. ഈ മാസം 29ന് ശനിയാഴ്ച രാത്രി 8 മണിക്ക് ബഹ്റൈൻ കേരളീയ സമാജത്തിൽ വെച്ച് സിംസ് നടത്തുന്ന ‘സോളിഡാരിറ്റി ഡിന്നറും അതിനോടനുബന്ധിച്ചു നടക്കുന്ന സാംസ്കാരിക സമ്മേളനത്തിലാണ് ജെയ്സലിനെ ആദരിക്കാൻ സംഘാടകർ തീരുമാനിച്ചത്. സമൂഹ മാധ്യമങ്ങളിൽ താരമായിരുന്നുവെങ്കിലും ആദ്യമായാണ് ഇന്ത്യയ്ക്ക് പുറത്തു ജെയ്സലിന് ഒരാദരിക്കൽ ചടങ്ങു സംഘടിപ്പിക്കുന്നത്. സിംസ് സംഘാടകർ ഇക്കാര്യം അറിയിക്കാൻ ജെയ്സലിനെ വിളിച്ചപ്പോൾ മുൻപെങ്ങോ എടുത്തുവെച്ച പാസ്പോർട്ടിന്റെ കാലാവധി കഴിഞ്ഞു പോയിരുന്നു. ബഹ്റൈൻ സിംസ് സംഘാടകർ ഇങ്ങനെ ഒരു കാര്യം പറഞ്ഞപ്പോൾ പാസ്പോർട്ട് പുതുക്കാൻ കൊടുക്കുകയായിരുന്നു.\nഇതിനു മുൻപ് കുവൈത്തിൽ ഒരു വിസിറ്റിങ് വിസയിൽ പോയിട്ടുണ്ടെന്നല്ലാതെ ഇങ്ങനെ ലോകം അറിയപ്പെടുന്ന തരത്തിൽ ആയതിനു ശേഷമുള്ള ആദ്യ യാത്ര ബഹ്റൈനിലേയ്ക്കാണെന്നുള്ളത് സന്തോഷം ഉണ്ടെന്ന് ജെയ്സൽ സംഘാടകരോട് പറഞ്ഞു. രക്ഷാപ്രവർത്തനത്തിന് മുന്നിട്ട് നിന്ന കടലിന്റെ മക്കളെ എല്ലാവരെയും മാതൃകാപരമായി ആദരിക്കണമെന്നു തന്നെയാണ് തങ്ങളുടെ ആഗ്രഹം എന്നും അവർക്കെല്ലാം വേണ്ടി കൂടിയാണ് ജെയ്സലിനെ ബഹ്റൈനിൽ വിളിച്ചു വരുത്തി ആദരിക്കൽ ചടങ്ങു നടത്തുന്നതെന്നും പരിപാടിയുടെ പ്രധാന സംഘാടകനായ സാനി പോൾ പറഞ്ഞു. ജെയ്സലിന് സാന്പത്തിക സഹായം അടക്കം തങ്ങളാൽ കഴിയുന്ന സഹായം നൽകുമെന്നും സാനി ഫോർ പിഎം ന്യൂസിനോട് പറഞ്ഞു. ട്രോമാകെയർ വളണ്ടിയറും എസ്.വൈ.എസ് സാന്ത്വനം പ്രവർ‍ത്തകനുമാണ് മത്സ്യത്തൊഴിലാളിയായ ജെയ്സൽ. മലപ്പുറം ട്രോമാ കെയറിന്റെ സംഘത്തിലാണ് ജെയ്സൽ രക്ഷാപ്രവർത്തനത്തിന് ഇറങ്ങിയത്. രക്ഷാപ്രവർ‍ത്തനത്തിനിടെ വേങ്ങര മുതലമാട് എന്ന സ്ഥലത്ത് നിന്നാണ് ജെയ്സൽ ഇത്തരത്തിൽ സ്ത്രീകളെ രക്ഷിച്ചെടുത്തത്.\nപ്രളയത്താൽ പകച്ചുപോയി പേടിച്ചരണ്ടു വരുന്നവരോട് ധൈര്യമായി ചവിട്ടിക്കയറിക്കോളൂ, ഒന്നും പറ്റില്ലെന്ന് പറഞ്ഞ് മുതുക് കാണിച്ചുകൊടുക്കുകയായിരുന്നു ജെയ്സൽ. ഇത് കണ്ട് നിന്നവരാരോ വീഡിയോ എടുത്ത് സോഷ്യൽ മീഡിയയിൽ ഷെയർ ചെയ്യുകയായിരുന്നു. പതിനാറുകൊല്ലമായി ജെയ്സൽ ദുരിതാശ്വാസപ്രവർ‍ത്തനങ്ങളിലുണ്ട്. അടച്ചുറപ്പുള്ള ഒരു വീടു പോലും സ്വന്തമായില്ലാത്ത ജെയ്സലിന് ആകെയുള്ളത് സ്വന്തമായൊരു തോണി മാത്രമായിരുന്നു. കടൽ‍ക്ഷോഭത്തിൽ അത് തകർ‍ന്നു. ഇടയ്ക്ക് ബസ്സിൽ ഡ്രൈവറായി പോകും. താനൂർ ചാപ്പപടിയിലെ ആവോൽ ബീച്ചിലാണ് ജൈസലും ഭാര്യ ജസീറയും ജിർ‍വാൻ, ജിഫ മോൾ, ജുബി മോൾ എന്നീ മക്കളും കഴിയുന്നത്. മുതുക് ചവിട്ടുപടിയാക്കി നൽകിയ ജെയ്സലിനെ തേടി സമൂഹത്തിന്റെ വിവിധ തുറകളിൽ നിന്ന് പിന്നീട് സഹായങ്ങൾ പ്രവഹിച്ചു.


ജമാഅത്തെ ഇസ്‌ലാമി മുന് കണ്ണൂര് ജില്ലാ അസി. സെക്രട്ടറി കെ പി ആദം കുട്ടി നിര്യാതനായി\nSun May 22 2022 19:18:55 GMT+0530 (India Standard Time)\nവിവിധ ഇസ്‌ലാമിക സ്ഥാപനങ്ങളുടെ മുന്നണിപ്പോരാളിയായിരുന്നു. ജില്ലയില് സംഗമം അയല്‍ക്കൂട്ടങ്ങളെ കെട്ടിപ്പടുത്ത മികവുറ്റ സഹകാരി സംഘാടകനാണ്.\nBY ABH8 Dec 2021 5:54 PM GMT\nABH8 Dec 2021 5:54 PM GMT\nകണ്ണൂര്: ജമാഅത്തെ ഇസ്‌ലാമി അംഗവും മുന് ജില്ലാ അസി. സെക്രട്ടറിയുമായ കെ പി ആദം കുട്ടി (62 ) നിര്യാതനായി. അനാരോഗ്യത്തെ തുടര്‍ന്ന് തളിപ്പറമ്പ് ആശുപത്രിയില് പ്രവേശിപ്പിച്ചിരുന്ന അദ്ദേഹം ബുധനാഴ്ച വൈകീട്ടാണ് മരണപ്പെട്ടത്.\nഫിഷറീസ് വകുപ്പില് നിന്ന് വിരമിച്ച അദ്ദേഹം വിവിധ ഇസ്‌ലാമിക സ്ഥാപനങ്ങളുടെ മുന്നണിപ്പോരാളിയായിരുന്നു. ജില്ലയില് സംഗമം അയല്‍ക്കൂട്ടങ്ങളെ കെട്ടിപ്പടുത്ത മികവുറ്റ സഹകാരി സംഘാടകനാണ്. മലയോര മേഖലയില് ഇസ് ലാമിക പ്രസ്ഥാനത്തെ ജനകീയമാക്കാന് മുന്നില് നിന്നു.\nതളിപ്പറമ്പ് ഇഹ്‌സാന് ചാരിറ്റബിള് ട്രസ്റ്റിന്റെ സ്ഥാപക സെക്രട്ടറിയും ഇപ്പോള് വൈസ് ചെയര്‍മാനുമാണ്. തളിപ്പറമ്പ്, ചെങ്ങളായി മസ്ജിദുകളുടെ സ്ഥാപക സാരഥിയാണ്. മുട്ടം തഅലീമുല് ഇസ്‌ലാം ട്രസ്റ്റ് മെമ്പറും കാരുണ്യ നികേതന് മനേജറുമാണ്.


സ്വാമി വിവേകാനന്ദന് അനവധി പാശ്ചാത്യരുടെ ആരാധനാപാത്രമായി മാറി. മാര്‍ഗരറ്റ് എലിസബത്ത് നോബിള് എന്ന ഐറിഷ് വനിത സ്വാമിജിയുടെ ശിഷ്യയായി. ഇവരാണ് പില്‍ക്കാലത്ത് ഭഗിനി നിവേദിത എന്ന പേരു സ്വീകരിച്ചത്.\nസ്വാമിജിയുടെ മഹത്വം മനസ്സിലാക്കിയ മാര്‍ഗരറ്റ് സേവനത്തിനു വേണ്ടിയുള്ള സ്വാമിജിയുടെ ആഹ്വാനം സ്വീകരിച്ചു. ഒരു ദിവസം സ്വാമിജി മാര്‍ഗരറ്റിനോടു പറഞ്ഞു:\n”ഭാരതത്തിലെ സ്ത്രീകള്‍ക്കുവേണ്ടി ഞാന് തയ്യാറാക്കുന്ന പദ്ധതികളില് സജീവമായ ഒരു പങ്ക് വഹിക്കാന് നിങ്ങള്‍ക്കു കഴിയുമെന്ന് ഞാന് വിശ്വസിക്കുന്നു.”\nഈ അഭിപ്രായം സ്വീകരിച്ച് മാര്‍ഗരറ്റ് ഭാരതത്തിലേക്ക് പുറപ്പെട്ടു. 1898 ജനുവരിയില് കല്‍ക്കട്ടയില് കപ്പലിറങ്ങി. ഭാരതത്തിലെ ജനലക്ഷങ്ങളുടെ ഇടയില് സ്വാമിജിയുടെ ആദര്‍ശങ്ങള് പ്രചരിപ്പിച്ചു. ഭാരതത്തില് അങ്ങോളമിങ്ങോളം സഞ്ചരിച്ചു. ഹിന്ദുമതഗ്രന്ഥങ്ങള് പഠിച്ചു ലേഖനങ്ങള് എഴുതി. പ്രസംഗങ്ങള് ചെയ്തു ജനങ്ങളെ പ്രബുദ്ധരാക്കി.\nസ്വാമി വിവേകാനന്ദന് അവര്‍ക്ക് നിവേദിത-നിവേദിക്കപ്പെട്ടവള് – എന്ന പേരു നല്‍കി ശിഷ്യയായി സ്വീകരിച്ചു.\nപെണ്‍കുട്ടികള്‍ക്കുള്ള ഒരു വിദ്യാലയമാണ് അവര് ആദ്യം തുടങ്ങിയത്. പുസ്തകങ്ങള് എഴുതി വിറ്റ് അതിനുള്ള ധനം ശേഖരിച്ചു. സ്ത്രീകള് വിദ്യാഭ്യാസം നേടി അറിവു വര്‍ദ്ധിപ്പിച്ച് പുതിയ ജീവിതം നയിക്കാന് അവര് ആഹ്വാനം ചെയ്തു. സ്ത്രീകളുടെ ഉന്നമനത്തില്‍ക്കൂടി മാത്രമെ ഭാരതത്തിനു പുരോഗതി ഉണ്ടാകൂ എന്നവര് വിശ്വസിച്ചു.\nഅക്കാലത്ത് കല്‍ക്കത്താനഗരത്തില് പ്ലേഗ് ബാധിച്ചു. സ്വാമി വിവേകാനന്ദന് സന്ന്യാസിമാരെ ഉള്‍പ്പെടുത്തി ഒരു സേവാസംഘം രൂപീകരിച്ചു. സ്വാമിജിയും സംഘാംഗങ്ങളും പ്ലേഗ് ബാധിതര്‍ക്ക് ആശ്വാസം നല്‍കാനെത്തി. സംഘത്തിന്റെ ചുമതല ഭഗിനി നിവേദിതയെ ഏല്പിച്ചു. അവര് ഒരു മടിയും കൂടാതെ രോഗബാധിതരെ ശുശ്രൂഷിച്ചു. ഏതു ജോലിയും ചെയ്യാന് അവര്‍ക്കു മടിയുണ്ടായിരുന്നില്ല. ചൂലെടുത്ത് ഇടവഴി വരെ അവര് സ്വന്തമായി അടിച്ചു വൃത്തിയാക്കിയിരുന്നു.\n1867 ഒക്‌ടോബര് 28-ാം തീയതിയാണ് ഭഗിനി നിവേദിത ജനിച്ചത്. 1911 ഒക്‌ടോബര് 13-ാം തീയതി ലോകത്തോടു യാത്ര പറഞ്ഞു. ഉത്കൃഷ്ടമായ സേവനജീവിതമാണ് അവര് നയിച്ചത്.\nTags: സ്വാമി വിവേകാനന്ദന്‍നിവേദിത


തലശ്ശേരി സ്പെഷൽ കോഴിക്കാലും കിഴങ്ങ് പൊരിയും | Thalassery Special Snacks\nതലശ്ശേരി സ്പെഷൽ കോഴിക്കാലും കിഴങ്ങ് പൊരിയും\nജിബിൻ ജോർജ് March 14, 2021 09:22 AM IST\nകോഴിയുടെ കാലാണ് ഇതിൽ പ്രധാന ചേരുവയെന്ന് കരുതിയെങ്കിൽ തെറ്റി\nമുക്കി പൊരിക്കാനുള്ള മാവ് തയാറാക്കുന്നതിലും ആവിഷ്ക്കാര സ്വാതന്ത്ര്യമുണ്ട്\nചിത്രങ്ങൾ പ്രശാന്ത് പട്ടൻ, തലശ്ശേരി\nകോഴിക്കാൽ. പേര് കേൾക്കുമ്പോൾ ഒന്നു നെറ്റിച്ചുളിക്കുമെങ്കിലും തലശ്ശേരിയിലെത്തി കോഴിക്കാൽ കഴിച്ചിട്ടുള്ളവരുടെ വായിൽ വെള്ളമൂറുമെന്നുറപ്പാണ്. ഒറ്റനോട്ടത്തിൽ കോഴിയുടെ കാൽ വറുത്തു കോരി വച്ചതു പോലെ തോന്നുമെങ്കിലും സംഭവം തലശ്ശേരിക്കാരുടെ നാലുമണിപ്പലഹാരമാണ്. ഇനി കോഴിയുടെ കാലാണ് പ്രധാന ചേരുവയെന്ന് കരുതിയെങ്കിൽ തെറ്റി. മരച്ചീനി അഥവാ കപ്പ ഉപയോഗിച്ചാണ് കോഴിക്കാൽ തയാറാക്കുന്നത്. ഇനി കോഴിക്കാൽ തയാറാക്കുന്നുണ്ടെങ്കിൽ അതേ ചേരുവകൾ ഉപയോഗിച്ച് തലശ്ശേരിക്കാരുടെ മറ്റൊരു കിടിലൻ വിഭവം കൂടി ഉണ്ടാക്കാം. കിഴങ്ങ് പൊരി അഥവാ കപ്പ പൊരി. കപ്പ അരിയുന്നതിലെ വ്യത്യാസമാണ് രണ്ടു വിഭവങ്ങളെയും വ്യത്യസ്തമാക്കുന്നത്. കോഴിക്കാൽ കോലുപോലെ നീളത്തിൽ അരിഞ്ഞെടുക്കുകയാണെങ്കിൽ കിഴങ്ങ് പൊരിക്ക് കനം കുറച്ച് സമ ചതുരാകൃതിയിലാണ് അരിയുന്നത്. കിഴങ്ങ് പൊരിക്ക് ചില ഭാഗങ്ങളിൽ കപ്പയ്ക്ക് പകരം ഉരുളക്കിഴങ്ങോ മധുരക്കിഴങ്ങോ ഉപയോഗിക്കാറുണ്ട്. രണ്ടും മാവിൽ മുക്കി പൊരിച്ചെടുത്താൽ സംഭവം റെഡി. ഇനി മുക്കി പൊരിക്കാനുള്ള മാവ് തയാറാക്കുന്നതിലും ആവിഷ്ക്കാര സ്വാതന്ത്ര്യമുണ്ട്. ചിലർ കടലമാവിനൊപ്പം അരിപ്പൊടി ചേർക്കുമ്പോൾ ചിലർ റവ മാത്രം ചേർക്കും. ഇവ രണ്ടും ചേർക്കുന്നവരുമുണ്ട്. ചിലർ മുളകുപൊടി മാത്രം ഉപയോഗിക്കുമ്പോൾ മറ്റു ചിലർ പച്ചമുള‌കും കുരുമുളക് പൊടിയും ഉപയോഗിക്കും. അതിനാൽ മാവ് തയാറാക്കുന്നതിൽ സ്വന്തം രുചിക്കൂട്ടുകൾ പരീക്ഷിക്കാം. ഇനി തലശ്ശേരിയിൽ ചെന്ന് കോഴിക്കാലും കിഴങ്ങ് പൊരിയും കഴിക്കാൻ പറ്റാത്തവർക്കായി ചേരുവ ഇപ്രകാരം:\n∙ കപ്പ– അര കിലോ\nകപ്പ തൊലി കളഞ്ഞ് വൃത്തിയാക്കിയതിന് ശേഷം നന്നായി കഴുകിയെടുക്കുക. രണ്ടായി മുറിച്ച് രണ്ട് മിനിറ്റോളം ഉപ്പിട്ട തിളച്ച വെള്ളത്തിൽ വേവിക്കുക. കപ്പ എളുപ്പത്തിൽ അരിഞ്ഞെടുക്കാനും ഉപ്പ് കപ്പയിൽ പിടിക്കുന്നതിനുമായിട്ടാണിത്. ശേഷം കപ്പയിലെ വെള്ളം വാലാനായിട്ട് അരിപ്പയിൽ മാറ്റി വയ്ക്കുക. കപ്പയിലെ വെള്ളം വാർന്ന്, തണുത്തതിന് ശേഷം അരിഞ്ഞെടുക്കുക. കോഴിക്കാലിന് കോലു പോലെ അൽപം വീതിയിലും കിഴങ്ങ് പൊരിക്ക് കനം കുറച്ച് സമചതുരാകൃതിയിലുമാണ് അരിയേണ്ടത്. തിളപ്പിക്കുമ്പോൾ കപ്പ വെന്തു പോകാതിരിക്കാൻ ശ്രദ്ധിക്കുക. ഇനി കപ്പ വെന്തുപോകുമെന്ന് പേടിയുള്ളവർക്ക് കപ്പ അരിഞ്ഞതിനു ശേഷം അര മണിക്കൂറോളം ഉപ്പിട്ട വെള്ളത്തിൽ കപ്പ മുക്കി വയ്ക്കുക. വെള്ളം വാർന്നതിന് ശേഷം അരിയുക.\n∙ ഇഞ്ചി, വെള്ളുത്തുള്ളി, പച്ചമുളക് ചതച്ചത്–4ടീ സ്പൂൺ\n∙ കശ്മീരി മുളകുപൊടി– ഒരു ടീ സ്പൂൺ\n∙ മുളകുപൊടി– കാൽ ടീ സ്പൂൺ\n∙ മഞ്ഞൾപ്പൊടി– കാൽ ടീ സ്പൂൺ\n∙ ഗരം മസാല– കാൽ ടീ സ്പൂൺ\n∙ കടലമാവ്–4ടേബിൾ സ്പൂൺ\n∙ അരിപ്പൊടി–2ടേബിൾ സ്പൂൺ\n∙ റവ– ഒരു ടേബിൾ സ്പൂൺ\n∙ പെരുംജീരകം പൊടിച്ചത്– കാൽ ടീ സ്പൂൺ\n∙ കായം– ഒരു നുള്ള്\n∙ കറിവേപ്പില– ആവശ്യത്തിന്\n∙ വെളിച്ചെണ്ണ– വറുക്കാൻ ആവശ്യത്തിന്\n∙ ഉപ്പ്– ആവശ്യത്തിന്\n∙ വെള്ളം– ആവശ്യത്തിന്\n∙ മേൽപറഞ്ഞ ചേരുവകൾ എല്ലാം വെള്ളം ചേർത്ത് നന്നായി കുഴച്ചെടുക്കുക. അരിഞ്ഞു വച്ച കപ്പയിൽ മാവ് പറ്റിച്ചേരുന്ന വിധത്തിലാവണം മാവ് തയാറാക്കാൻ. റവ ചേർത്തതിനാൽ വെള്ളം ആവശ്യത്തിന് മാത്രം ചേർക്കുക. ശേഷം എണ്ണയിൽ വറുത്ത് കോരുക.


ആയിരത്തിത്തൊള്ളായിരത്തി ഇരുപതുകളുടെ ആദ്യ വര്‍ഷങ്ങളില്, കേട്ടറിവു മാത്രമുള്ള അന്തമാന് എന്ന ദ്വീപിലേക്ക് ബ്രിട്ടീഷ് പട്ടാളക്കാര്‍ക്കൊപ്പം കാലെടുത്തുവയ്ക്കുമ്പോള്, നൂറ്റാണ്ടു നീണ്ടു നില്‍ക്കാനുള്ള ചരിത്രമാണ് താന് സൃഷ്ടിക്കുന്നതെന്ന് തൂതക്കാരന് ചക്കുപുരയ്ക്കല് കുട്ടിഹസ്സന് കരുതിയിരിക്കില്ല. അന്ന് ഇരുപത്തിയൊന്നുകാരനായിരുന്ന കുട്ടിഹസ്സനും സഹോദരങ്ങളും സുഹൃത്തുക്കളുമെല്ലാം ചേര്‍ന്ന് അന്തമാനില് പിന്നീട് രൂപപ്പെടുത്തിയെടുത്തത് ഒരു സമാന്തര സംസ്‌കാരമായിരുന്നു. 1921ലെ മലബാര് കലാപത്തിലും മാപ്പിള ലഹളയിലും പങ്കെടുത്തതിന്റെ പേരില് തടവുകാരായി അന്തമാന് നിക്കോബാര് ദ്വീപസമൂഹങ്ങളിലെത്തിയ ആദ്യ മാപ്പിളമാരിലൊരാളായിരുന്നു കുട്ടിഹസ്സന്. ചങ്ങലയില് ബന്ധിച്ചും, കൊടിയ മര്‍ദ്ദനത്തിനിരയാക്കിയും പട്ടിണിക്കിട്ടുമെല്ലാം പലവിധത്തില് ബ്രിട്ടീഷുകാര് ഉപദ്രവിച്ചെങ്കിലും, എല്ലാം അതിജീവിച്ച് കടന്നുവന്ന ചുരുക്കം ചിലരിലൊരാള്. പിന്നീട് അന്തമാനിലെ മാപ്പിള സമൂഹമായി വളര്‍ന്നു വന്ന, ഒട്ടും ചെറുതല്ലാത്ത ഒരു ജനതയുടെ ആദ്യതലമുറക്കാരന്.\nകുട്ടിഹസ്സന്റെ മകന്, എഴുപതുകള് കടന്ന മൊയ്തീന്‍കുട്ടി ഇപ്പോള് കേരളത്തിലുണ്ട്. വര്‍ഷങ്ങള്‍ക്കു ശേഷം, തങ്ങളുടെ വേരുകളുറങ്ങുന്ന മലബാറിന്റെ മണ്ണിലെത്തിയ സന്തോഷത്തിലാണ് മൊയ്തീന്‍കുട്ടി. മൊയ്തീനടക്കം അമ്പതോളം വരുന്ന അന്തമാന് സ്വദേശികളായ മലയാളികള് കഴിഞ്ഞ രണ്ടു ദിവസമായി മലപ്പുറത്ത് മഞ്ചേരിയില് എസ്.കെ.എസ്.എസ്.എഫ് കാരക്കുന്ന് യൂണിറ്റിന്റെ അതിഥികളായി താമസിക്കുകയാണ്. പതിറ്റാണ്ടുകള് സൃഷ്ടിച്ച വിടവ് ഭാഷയിലോ സംസ്‌കാരത്തിലോ ഇല്ലാതെ തങ്ങളുടെ ഭൂതകാലത്തെക്കുറിച്ച് സംസാരിക്കുകയാണിവര്. അന്തമാനില് നിന്നും കേരളം ആദ്യമായി കാണാനെത്തിയ വിദേശികളായി തങ്ങളെ കാണേണ്ടതില്ലെന്നു വിശദീകരിച്ചുകൊണ്ടാണ് കൂട്ടത്തിലെ ഇളമുറക്കാരനായ ഇസ്മായില് സംസാരിച്ചു തുടങ്ങിയത്.\n'അന്തമാനില് നിന്നും ആദ്യമായി കേരളം കാണാനെത്തിയതാണ് എന്നൊന്നും വിചാരിക്കല്ലേ. ഇത് ഞങ്ങളുടെ ആരുടേയും ആദ്യത്തെ വരവല്ല. വര്‍ഷങ്ങളായി അന്തമാനിലാണ് താമസിക്കുന്നതെങ്കിലും കേരളവുമായുള്ള ബന്ധം ആരും വിട്ടിട്ടില്ല. പലര്‍ക്കും ഇവിടെ അടുത്ത ബന്ധുക്കളുണ്ട്. വര്‍ഷത്തില് രണ്ടു തവണയൊക്കെ ഇങ്ങോട്ട് വരുന്നവരുണ്ട്. എന്തിന്, മാസത്തിലൊരിക്കല് കേരളത്തില് വരുന്നവര് പോലുമുണ്ട്. എന്റെ കാര്യമെടുത്താല്, ഞാന് പത്തുവര്‍ഷക്കാലത്തോളം പഠിച്ചത് ഇവിടെയാണ്. ഉമ്മയുടെ സഹോദരങ്ങളടക്കം ധാരാളം ബന്ധുക്കളുമുണ്ട്.'\nമലബാര് കലാപം എന്ന വംശഹത്യയും മാപ്പിളമാരുടെ ജയില് ദിനങ്ങളും\nമൊയ്തീന് കുട്ടിയുടെ ബാപ്പയും, ഇസ്മായിലിന്റെ വല്യുപ്പയും, അലിയുടെ വല്യുപ്പയുടെ ബാപ്പയുമെല്ലാം 1921ലെ മലബാര് കലാപം എന്നറിയപ്പെടുന്ന സമരപരമ്പരയുടെ ഭാഗമായി ബ്രിട്ടീഷുകാരുടെ കൈയില് അകപ്പെട്ടവരാണ്. വീടുകളില്‍ച്ചെന്ന് കസ്റ്റഡിയിലെടുത്തും, പാടത്ത് പണിയെടുക്കുന്നതിനിടെ വന്ന് കൂട്ടിക്കൊണ്ടുപോയും, ഹാജര് വയ്ക്കാന് എന്ന പേരില് കച്ചേരികളിലേക്ക് വിളിപ്പിച്ചുമെല്ലാം ഇവരെ അന്ന് ബ്രിട്ടീഷുകാര് അറസ്റ്റു ചെയ്തു കൂട്ടത്തോടെ മാറ്റി. മലപ്പുറത്തെയും പാലക്കാട്ടെയും കോഴിക്കോട്ടെയും ആരോഗ്യവാന്മാരായ മുസ്ലിം യുവാക്കളയെല്ലാം, സമരവുമായി ബന്ധമുണ്ടോ ഇല്ലയോ എന്നു പോലും നോക്കാതെ ഒന്നടങ്കമാണ് ബ്രിട്ടീഷ് പട്ടാളക്കാര് കൈയാമം വച്ചത്. 1857ലെ ഒന്നാം സ്വാതന്ത്ര്യ സമരത്തിനു ശേഷം ബ്രിട്ടീഷ് ഭരണത്തിന് ഏറ്റവും വലിയ വെല്ലുവിളിയുയര്‍ത്തിയ സമരം എന്ന നിലയില്, മലബാര് 'കലാപ'ത്തെയും അതിന്റെ ചുവടുപിടിച്ച് ഉണ്ടാകാന് സാധ്യതയുണ്ടായിരുന്ന മറ്റെല്ലാ പ്രതിരോധങ്ങളെയും ഇല്ലായ്മ ചെയ്യുക എന്നതു തന്നെയായിരുന്നു ലക്ഷ്യം. ചരിത്രകാരന്മാര് ഇന്ന് വംശഹത്യയ്ക്കു സമാനമായ അതിക്രമമായിത്തന്നെ കണക്കാക്കുന്ന ഈ നീക്കത്തില്, മാപ്പിള യുവാക്കളെല്ലാം ഒന്നടങ്കം ബ്രിട്ടീഷുകാരുടെ തടവുപുള്ളികളായി മാറുകയായിരുന്നു.\nപലയിടങ്ങളില് നിന്നായി തടവിലാക്കിയ മലബാറുകാരെ ചങ്ങലയ്ക്കിട്ട് കൊണ്ടുവന്നത് അന്തമാനിലെ കുപ്രസിദ്ധമായ സെല്ലുലാര് ജയിലിലേക്കായിരുന്നു. ബ്രിട്ടീഷ് അധിനിവേശത്തിന്റെ ആദ്യ കാലം മുതല്‍ക്കുതന്നെ, കോളനികളില് നിന്നുള്ള കുറ്റവാളികളെ നാടുകടത്തിയിരുന്ന അന്തമാന് ദ്വീപിലേക്ക് അങ്ങനെയാണ് തങ്ങളുടെ പൂര്‍വപിതാക്കള് എത്തിപ്പെട്ടതെന്ന് ഇവര് പറയുന്നു. കൂട്ടത്തില് മുതിര്‍ന്നയാളായ മൊയ്തീന് കുട്ടി പോലും ജനിച്ചത് അന്തമാനിലാണ്. ഇവരുടെ ഓര്‍മകളെല്ലാം അന്തമാനുമായി ബന്ധപ്പെട്ടതും. എങ്കിലും, ബാപ്പയും വല്യുപ്പയും നേരിട്ട യാതനകളുടെ കഥകള് തലമുറകള് മാറിമാറി പറഞ്ഞുകേട്ടു തന്നെയാണ് ഇവര് വളര്‍ന്നിട്ടുള്ളത്.\n'ബാപ്പ, ബാപ്പയുടെ ജ്യേഷ്ഠന്, അനുജന് എന്നിവരെ ഹാജരിനു വിളിക്കുകയാണ് എന്നുപറഞ്ഞാണ് തൂതയിലെ വീട്ടില് നിന്നും കൂട്ടിക്കൊണ്ടുപോയത്. ആ ഹാജര് പിന്നെ വച്ചത് അന്തമാനിലാണെന്നു മാത്രം. ആളുകളെ പിടികൂടാനുള്ള അടവായിരുന്നു അതെല്ലാം. പോകുന്ന വഴിയില് വച്ച് ബാപ്പയുടെ അനുജന് മരിച്ചു. ബാക്കിയുള്ളവരെയെല്ലാം അന്തമാനില് കുറച്ചുകാലം ജയിലിലിട്ടു. പിന്നെ കുറച്ചു കഴിഞ്ഞപ്പോള് പുറത്തുവിടുകയും ചെയ്തു. കൈതി(തടവുകാരന്) തന്നെ, പക്ഷേ, പുറത്തുള്ള ജോലികള് ചെയ്യാം. പുറത്തുവിട്ടാലും എവിടേയ്ക്കും പോകാന് പറ്റില്ലല്ലോ. ചുറ്റും കടലല്ലേ. ഇരുപതു കൊല്ലം ശിക്ഷയായിരുന്നു വിധിച്ചത്. പക്ഷേ അത്രയ്‌ക്കൊന്നും കിടന്നിട്ടില്ല.'\nഫ്രീ പ്രിസണര് എന്ന നിലയ്ക്കായിരുന്നു സെല്ലുലാര് ജയിലിലെ തടവുകാരെ പുറത്തുവിട്ടിരുന്നത്. തടവുപുള്ളിയാണെന്നു സൂചിപ്പിക്കുന്ന ഒരു നമ്പര് കഴുത്തില് കെട്ടിത്തൂക്കി, ജയിലിനു പുറത്തുള്ള ജോലികള് ചെയ്ത് ഭാഗികമായ സ്വാതന്ത്ര്യത്തില് ജീവിക്കാം. പുറത്തുവന്നാലും ചെയ്യേണ്ടത് ബ്രിട്ടീഷ് പട്ടാളത്തിനും ഉദ്യോഗസ്ഥര്‍ക്കും വേണ്ടിയുള്ള ജോലിയാണെന്നു മാത്രം. അന്തമാനിലെ കൃഷിയിടങ്ങള് തയ്യാറാക്കാനും, നഗരം കെട്ടിപ്പടുക്കാനും, റോസ് ഐലന്റ് എന്ന സുഖവാസദ്വീപ് പണിതീര്‍ക്കാനും, അപകടകാരികളായ ജറവ ഗോത്രവിഭാഗക്കാരോട് എതിരിട്ട് വനപ്രദേശങ്ങള് കൈയേറാനുമെല്ലാം സെല്ലുലാര് ജയിലിലെ മാപ്പിള തടവുകാരും വിയര്‍പ്പൊഴുക്കിയിട്ടുണ്ട്. സ്വാതന്ത്ര്യമോ ഇന്ത്യയിലേക്ക് മടങ്ങിപ്പോക്കോ എന്ന രണ്ട് ഉപാധികള് വച്ചാല്, തടവുകാരെല്ലാം ആദ്യത്തേതേ തെരഞ്ഞെടുക്കാന് സാധ്യതയുള്ളൂ എന്നും, ഇവരെ അന്തമാനില്‍ത്തന്നെ നിലനിര്‍ത്തി നിര്‍മാണപ്രവര്‍ത്തനങ്ങള് അടക്കമുള്ളവയ്ക്കായി ഉപയോഗപ്പെടുത്താനാകുമെന്നും 1931ല് അന്തമാനില് നടത്തിയ സെന്‍സസിന്റെ റിപ്പോര്‍ട്ടിലെ നാലാമത്തെ അധ്യായത്തില് പരാമര്‍ശിക്കുന്നുണ്ട്. അന്തമാനില് മാപ്പിള സമൂഹങ്ങള് രൂപപ്പെട്ടുവരാനുള്ള കാരണമായി കാലിക്കറ്റ് സര്‍വകലാശാലയിലെ ചരിത്രാധ്യാപകനും മലബാര് കലാപത്തെക്കുറിച്ച് പഠനങ്ങള് നടത്തുന്നയാളുമായ പി. ശിവദാസന് ചൂണ്ടിക്കാട്ടുന്നതും ഇതേ സെന്‍സസ് റിപ്പോര്‍ട്ട് തന്നെ.\n'1931ല് അന്തമാനിലെ സെന്‍സസ് നടന്നപ്പോള്, അതിന്റെയൊപ്പം ഒരു സൈക്കോളജിക്കല് സര്‍വേയും നടന്നിരുന്നു. സ്വാതന്ത്ര്യ സമരത്തിന്റെ പേരില് നാടുകടത്തപ്പെട്ട ജനവിഭാഗത്തിന്റെ ജീവിതവും, അവര്‍ക്കുണ്ടായിരിക്കുന്ന മാനസിക സമ്മര്‍ദ്ദത്തെക്കുറിച്ചുമെല്ലാം അതില് പരാമര്‍ശമുണ്ടായിരുന്നു. പുരുഷന്മാരെയാണല്ലോ പ്രധാനമായും നാടു കടത്തി കൊണ്ടുവന്നത്. അവര്‍ക്കിടയില് സ്ത്രീ എന്നത് ഒരു അപൂര്‍വ വിഭാഗമായി മാറി. വീട്ടില് പെണ്‍കുട്ടി ജനിച്ചാല് അതില് അത്യാഹ്ലാദമുണ്ടാകുമായിരുന്നു. പെണ്‍കുട്ടി ജനിച്ചാല് പിന്നെ ആ വീട്ടിലെ പുരുഷന് ജോലിക്കു പോലും പോകേണ്ടതില്ലായിരുന്നു. കുട്ടി വളര്‍ന്നു പ്രായമെത്തുമ്പോഴേക്കും വലിയ മഹര് നല്‍കി വിവാഹം ചെയ്യാന് ആളുകള് വരുമായിരുന്നു. ഇത്തരമൊരു സന്തുലിതമല്ലാത്ത അവസ്ഥ തടവുകാരില് മാനസികപ്രശ്‌നങ്ങളുണ്ടാക്കുന്നതായായിരുന്നു കണ്ടെത്തല്. അക്കാലയളവില്‍ത്തന്നെ, ബ്രിട്ടീഷ് കോളനികളിലുള്ള ഇത്തരം ജയിലുകളെക്കുറിച്ചും, അവിടങ്ങളില് നടക്കുന്ന മനുഷ്യാവകാശ ലംഘനങ്ങളെക്കുറിച്ചും അന്താരാഷ്ട്ര തലത്തില് ചര്‍ച്ചകളും ഉയര്‍ന്നുതുടങ്ങി. ലേബര്‍പാര്‍ട്ടിക്കാര് ബ്രിട്ടീഷ് പാര്‍ലമെന്റില്‍ത്തന്നെ എതിരഭിപ്രായങ്ങളുയര്‍ത്തി. അഭിമാനവും സല്‍പ്പേരും സംരക്ഷിക്കുക എന്നത് ബ്രിട്ടന് അത്യാവശ്യമായി വന്നു. അങ്ങിനെയാണ് 1930കള്‍ക്കു ശേഷം തടവുകാർക്ക് കുടുംബങ്ങളെ കൂടെ കൊണ്ടുപോകാനുള്ള വഴിയൊരുങ്ങുന്നത്. പട്ടാളത്തിന്റെ ചെലവില്‍ത്തന്നെ തടവുകാരെ നാട്ടില് കൊണ്ടുവന്ന് വീട്ടുകാരെ കണ്ട് സംസാരിച്ച്, കൂടെ ചെല്ലാന് ഭാര്യമാരും കുട്ടികളും തയ്യാറാണെങ്കില് അപ്പോള്‍ത്തന്നെ കൊണ്ടുപോകാനും സൗകര്യം ചെയ്തിരുന്നു.'\nപുഴുക്കളെ ഭക്ഷിച്ചും ജറവകളെ എതിരിട്ടും മലബാര് മാപ്പിളമാര് നടന്ന വഴികള്\nപതിയെപ്പതിയെ ഇങ്ങനെ കൂടുതല് കുടുംബങ്ങള് മലബാറില് നിന്നും അന്തമാനിലെത്തിത്തുടങ്ങി. പല ഭാര്യമാരും ദ്വീപിലെ കഷ്ടതകളെക്കുറിച്ച് അറിവുള്ളതിനാല് ഒപ്പം പോകാന് വിസമ്മതിച്ചിരുന്നു. എന്നാല്, കുടുംബത്തോടൊപ്പം അന്തമാനിലെത്തിയവര് പതിയെ അവിടെ പലയിടത്തായി താമസമാക്കി. അങ്ങിനെ അന്തമാനിലെത്തിയ കുടുംബത്തില് നിന്നുമുള്ള ഒരു പെണ്‍കുട്ടിയെ മൊയ്തീന്‍കുട്ടിയുടെ ബാപ്പ കുട്ടിഹസ്സന് വിവാഹവും ചെയ്തു.\n'ബാപ്പ പിന്നീട് കുറച്ചുകാലത്തേക്ക് നാട്ടിലേക്ക് പോന്നിരുന്നു. എന്റെ മൂത്ത സഹോദരനൊക്കെ ഇവിടെയാണ് ജനിച്ചത്. തൂതപ്പാലത്തിന്റെ പണി നടക്കുന്ന കാലത്താണത്. പാലം പണിയ്ക്ക് ബാപ്പയും പോയിരുന്നു, ജോലിക്കാരനായിട്ട്. പിന്നെയും കുറച്ചുകാലം കഴിഞ്ഞപ്പോള് ഇവിടെ നിന്നും എന്നെന്നേക്കുമായി അന്തമാനിലേക്കു തന്നെ തിരിച്ചുപോകുകയാണ് ചെയ്തത്. ഞാന് ജനിച്ചത് അന്തമാനിലാണ്.' മൊയ്തീന്‍കുട്ടിയുടെ ബാപ്പ മാത്രമല്ല, ഫ്രീ പ്രിസണ് കാലം കഴിഞ്ഞ പലരും നാട്ടിലേക്ക് തിരികെച്ചെല്ലാന് ശ്രമിച്ചിരുന്നു. എന്നാല്, അന്തമാനിലാണ് കൂടുതല് മെച്ചപ്പെട്ട ജീവിതം എന്നു തിരിച്ചറിഞ്ഞിട്ടോ മറ്റോ, മിക്ക പേരും അങ്ങോട്ടുതന്നെ സ്വയം പറിച്ചു നടുകയാണ് ചെയ്തത്. ജയിലില് മര്‍ദ്ദനം സഹിച്ചു ജീവിച്ച നാളുകളുടെ ഇടവേളയ്ക്കുള്ളില് വീടും വീട്ടുകാരും നഷ്ടപ്പെട്ടുപോയവരായിരുന്നു അന്തമാനില്‍ത്തന്നെ തുടര്‍ന്നവരില് പലരും. തിരികെ നാട്ടിലെത്തിയപ്പോള് സ്വത്തുക്കള് സഹോദരങ്ങള് കൈക്കലാക്കിയത് കണ്ടവരും, ബന്ധങ്ങള് മുറിഞ്ഞുപോയവരുമെല്ലാം വീണ്ടും വീണ്ടും അന്തമാനിലേക്കു തന്നെ കപ്പല് കയറി.\nഫ്രീ പ്രിസണിലെ തടവുകാര്‍ക്കും, നിശ്ചിത കാലത്തെ സെല്ലുലാര് പീഡനങ്ങള് അനുഭവിച്ചവര്‍ക്കുമായി ബ്രിട്ടീഷ് സര്‍ക്കാര് പീനല് സെറ്റില്‍മെന്റുകള് ഒരുക്കിയിരുന്നു. നാലും അഞ്ചും ഏക്കര് വരെ ഇങ്ങനെ മലബാറിലെ മാപ്പിളമാര്‍ക്ക് അന്തമാനില് പതിച്ചു കിട്ടി. അവിടങ്ങളില് ചെറിയ വീടുകള് വച്ച് അവര് സമൂഹജീവിതവും ആരംഭിച്ചു. പീനല് സെറ്റില്‍മെന്റുകളായി ചില വില്ലേജുകള് തന്നെ എഴുതിക്കൊടുത്ത ബ്രിട്ടീഷുകാര്, മാപ്പിളമാരുടെ മതപരമായ ആവശ്യങ്ങള്‍ക്കായി ഇവിടങ്ങളില് പള്ളികളും സ്വന്തം ചെലവില് പണിതു കൊടുത്തു. കേരളത്തിലെയും മറ്റും ബ്രിട്ടീഷുദ്യോഗസ്ഥര് ആവശ്യപ്പെട്ടിട്ടാണ് ഇതു ചെയ്തതെന്ന് ഇവര് പറയുന്നുണ്ട്. എന്നാല്, സെറ്റില്‍മെന്റുകളില് തടവുപുള്ളികളെ പിടിച്ചുനിര്‍ത്താനും, കാലാകാലത്തോളം ഈ സമൂഹത്തെ അന്തമാനിലെ ജോലികള് ചെയ്തു ജീവിക്കുന്നവരായി മാറ്റാമെന്നുമുള്ള നിരീക്ഷണങ്ങളാണ് ബ്രിട്ടീഷ് ഭരണകൂടം പല രേഖകളിലും മുന്നോട്ടുവച്ചിട്ടുള്ളത്. സെല്ലുലാര് ജയിലിലെ കൊടിയ അനുഭവങ്ങള് പതിയെ മറന്നുവരുന്നതിനിടെയാണ് ഇവരെത്തേടി ദ്വീപിന്റെ ജപ്പാനീസ് അധിനിവേശ കാലം എത്തുന്നത്. പാതി അരിയും പാതി പുഴുവുമുള്ള ചോറ്, പുഴുവിനെയടക്കം കഴിച്ച് വിശപ്പകറ്റേണ്ടിവന്നിട്ടും അതിജീവിച്ചവരെ പക്ഷേ, ജപ്പാനീസ് സൈന്യം കണക്കില്‍ക്കവിഞ്ഞ് ഉപദ്രവിക്കുകയായിരുന്നുവെന്ന് അലി പറയുന്നു.\n'ജപ്പാനീസ് ഭരണത്തില് വല്ലാതെ കഷ്ടപ്പെട്ടിട്ടുണ്ട്. വിവാഹം കഴിക്കാത്ത ചോരത്തിളപ്പുള്ള ചെറുപ്പക്കാരെ പിടിച്ചുകൊണ്ടുപോകുമായിരുന്നു. അതില്ലാതിരിക്കാന് ചെറുപ്പക്കാരെയെല്ലാം പെട്ടെന്ന് വിവാഹം കഴിപ്പിച്ചിരുന്നു എന്നാണ് പറയപ്പെടുന്നത്. കുടുംബമുള്ളവരാണെങ്കില് അവര് കൊണ്ടുപോകില്ല. കൊണ്ടുപോയാല്‍പ്പിന്നെ എല്ലുമുറിയുന്നവരെ ജോലി ചെയ്യിക്കും. പറയുന്ന ജോലിയൊക്കെ ചെയ്യണം. രണ്ടാം ലോകമഹായുദ്ധത്തിനു ശേഷമാണ് വീണ്ടും ബ്രിട്ടീഷുകാര് വരുന്നത്. അവര് തന്നെ പൈസ തന്നിട്ടാണ് പള്ളിയൊക്കെ വയ്ക്കുന്നത്.'\nപലരും സ്വമേധയാ ഐ.എന്.എയുടെ ഭടന്മാരായി പോകുകയും ചെയ്തിരുന്നു. സ്വാതന്ത്ര്യത്തിലേക്കുള്ള വഴി തന്നെയായിരുന്നു അടിസ്ഥാനപരമായി അവരുടെ ആവശ്യം. ഇത്രയേറെ പ്രതികൂല സാഹചര്യങ്ങള്‍ക്കിടയിലായിരുന്നു ജറവ ഗോത്രവിഭാഗക്കാരുമായുള്ള ഏറ്റുമുട്ടലുകള്. അടുത്തകാലം വരെ വിവസ്ത്രരായും സാമൂഹിക ജീവിതമില്ലാതെയും വനപ്രദേശത്ത് ജീവിച്ചിരുന്നവരാണ് ജറവകള്. അതിക്രമിച്ചു കടക്കുന്നരെ യാതൊരു ദയാദാക്ഷിണ്യമില്ലാതെ കൊന്നുതള്ളുന്ന ആദിമവിഭാഗക്കാരാണിവര്. അടുത്തിടെ വാര്‍ത്തകളില് നിറഞ്ഞു നിന്നിരുന്ന സെന്റിനല് ഈസ്റ്റ് ദ്വീപിലെ ഗോത്രവര്‍ഗ്ഗക്കാരുള്ളതും അന്തമാനില്‍ത്തന്നെ. ജറവകള് എല്ലായിടത്തും വിഹരിച്ചിരുന്ന കാലത്ത്, അവരുടെ വനഭൂമികള് കൈവശപ്പെടുത്താനും മറ്റും ബ്രിട്ടീഷുകാര് മാപ്പിളമാരെ ഉപയോഗിച്ചിരുന്നുവെന്നും വാദമുണ്ട്. എത്രയോ പേര്‍ക്ക് അങ്ങിനെയും ജീവന് നഷ്ടപ്പെട്ടു. എണ്ണിയാലൊടുങ്ങാത്ത പ്രതിസന്ധികള് തരണം ചെയ്താണ് മലബാറിലെ മാപ്പിള സമൂഹം അന്തമാനില് കാലുറപ്പിച്ചതെന്ന് സാരം.\nമലപ്പുറം, മഞ്ചേരി, കാലിക്കറ്റ് - അന്തമാനിലെ കൊച്ചു മലബാര്\nഅന്തമാനിലുമുണ്ട് ഒരു മലപ്പുറം. മണ്ണാര്‍ക്കാട് പഞ്ചായത്തില്‍പ്പെടുന്ന ഒരു ചെറുഗ്രാമമാണത്. മണ്ണാര്‍ക്കാടും മലപ്പുറവും മാത്രമല്ല, മഞ്ചേരി, നിലമ്പൂര്, തിരൂര്, കാലിക്കറ്റ് എന്നിങ്ങനെ എവിടെ നിന്നെല്ലാം തടവുകാര് എത്തിയിട്ടുണ്ടോ, അവിടത്തെ സ്ഥലപ്പേരുകളെല്ലാം അന്തമാനിലുമുണ്ട്. തിരികെ നാട്ടിലേക്ക് പോയില്ലെങ്കിലും, ബ്രിട്ടീഷുകാര് തങ്ങള്‍ക്ക് പതിച്ചു നല്‍കിയ പീനല് സെറ്റില്‍മെന്റ് വില്ലേജുകളില് കൂട്ടമായി താമസിക്കാന് തുടങ്ങിയപ്പോള് ജനിച്ച മണ്ണിനെ കൈവിടാന് അവര്‍ക്കായില്ല. തീരൂരില് താമസിച്ചിരുന്നവര് ജറവ ഗോത്രക്കാരുടെ ആക്രമണം കാരണം ആദ്യമേ മറ്റിടങ്ങളിലേക്ക് താമസം മാറി. തിരൂരില് ഇപ്പോഴുള്ളത് ബംഗാളികള് മാത്രമാണ്.\n'നയാപുരം, മണ്ണാര്‍ക്കാട്, മുസ്ലിം ബസ്തി എന്നിവിടങ്ങളില് ബ്രിട്ടീഷുകാര് തന്നെ പള്ളിയുണ്ടാക്കിത്തന്നിരുന്നു. പിന്നീട് തിരൂരില് നിന്നുള്ളവര് മിക്കപേരും നയാപുരത്തേക്കു മാറിവന്നു. മലബാറില് നിന്നുള്ളവരെല്ലാം അവിടെ ഒരേ വില്ലേജിലാണ് താമസം. മലപ്പുറം കാലിക്കറ്റ് എന്നൊക്കെ കേള്‍ക്കുമ്പോള് നഗരങ്ങള് സങ്കല്‍പ്പിക്കരുതേ. എല്ലാം ചെറു ഗ്രാമങ്ങളാണ്. മിനി ഇന്ത്യയാണ് യഥാര്‍ത്ഥത്തില് അന്തമാന്. രാജ്യത്തിന്റെ എല്ലാ ഭാഗത്തുനിന്നുമുള്ളവരും അവിടെയുണ്ട്. എല്ലാ ഭാഷ സംസാരിക്കുന്നവരുമുണ്ട്. ഹിന്ദിയാണ് പ്രധാന ഭാഷയെങ്കിലും, ഒട്ടുമിക്ക ഇന്ത്യന് ഭാഷകളും എല്ലാവരും സംസാരിക്കും. ഞങ്ങള് തന്നെ ഇപ്പോള് വീട്ടിലും മദ്രസയിലും മാത്രമാണ് മലയാളം സംസാരിക്കുന്നത്. ഞങ്ങളുടെ തലമുറ കഴിഞ്ഞാല് അതുണ്ടാകുമോ എന്നുപോലും സംശയമാണ്. കുട്ടികള്‍ക്കാര്‍ക്കും മലയാളം അറിയില്ല. കേട്ടാല് മനസ്സിലാകും എന്നല്ലാതെ ആരും തിരിച്ചു പറയില്ല. അതിന് എന്തു ചെയ്യാം എന്നാണ് ആലോചിക്കുന്നത്.'\nഹിന്ദി കലര്‍ന്നതെങ്കിലും വൃത്തിയുള്ള മലയാളത്തില് അലി വിശദീകരിക്കുന്നു.\nപൂര്‍വികര് താണ്ടിയ കഷ്ടതകളുടെ കഥകള് മനഃപാഠമാണെങ്കിലും, അന്തമാനില് തങ്ങളിപ്പോള് അനുഭവിക്കുന്നത് മികച്ച ജീവിത സാഹചര്യങ്ങളാണെന്നും ഇവര് പറയുന്നു. അഞ്ഞൂറില്‍പ്പരം ദ്വീപുകളില് 33 എണ്ണത്തില് മാത്രം ജനവാസമുള്ള അന്തമാന് ദ്വീപസമൂഹത്തില്, ആകെ ജനസംഖ്യയുടെ 7.22% മലയാളികളാണ്. ഇവരില് തൊണ്ണൂറു ശതമാനം പേരും കേന്ദ്രസര്‍ക്കാര് ഉദ്യോഗസ്ഥരുമാണ്. തടവുപുള്ളികളുടെ ബന്ധുക്കള്‍ക്ക് സംവരണാനുകൂല്യം ലഭിക്കുന്ന കീഴ്‌വഴക്കം അന്തമാനിലുണ്ട്. മലബാറിലെ മാപ്പിള വിഭാഗവും അവിടെ സംവരണത്തിനര്‍ഹരാണ്. വിദ്യാഭ്യാസ കാര്യത്തിലും മുന്‍പന്തിയില്‍ത്തന്നെയാണുള്ളത്. ആദ്യകാലത്ത് വെല്ലുവിളിയായിരുന്ന ജറവകളും ഇപ്പോള് കൂടുതല് സൗഹൃദപരമായി പെരുമാറിത്തുടങ്ങിയിട്ടുണ്ട്. മലബാറിലെ ഇസ്ലാമിക പാരമ്പര്യവും സംസ്‌കാരവും അതേപടി ഇവര് പിന്‍പറ്റുകയും ചെയ്യുന്നുണ്ട്. ഇത്ര സന്തോഷത്തോടെ ജീവിക്കാന് സാധിക്കുന്ന, തങ്ങള് ജനിച്ചു വളര്‍ന്ന അന്തമാന് വിട്ട് കേരളത്തിലേക്കു തിരികെ വരുന്ന കാര്യം ചിന്തയില്‍പ്പോലുമില്ലെന്ന് ഇവര് ഉറച്ച സ്വരത്തില് പറയുന്നു. പിതാക്കന്മാര് അനുഭവിച്ച കഷ്ടപ്പാടുകള് തങ്ങള്‍ക്ക് ഒരുക്കിത്തന്നത് മികച്ച ജീവിതമാണെന്നാണ് ഇവരുടെ പക്ഷം. മലബാറിൽനിന്നെത്തിയ മാപ്പിളമാരുടെ നാലാമത്തെയും അഞ്ചാമത്തെയും തലമുറകളാണ് ഇപ്പോള് അന്തമാനിലുള്ളത്. പാരമ്പര്യമായി കിട്ടിയ സ്ഥലത്ത്, തങ്ങളുടേതായ സമൂഹത്തില്, മലബാറികളായിത്തന്നെ ഇവര് ജീവിക്കുന്നു. കേരളം ഇവര്‍ക്ക് സന്ദര്‍ശിക്കുമ്പോള് സന്തോഷമുള്ള ബന്ധുവീടാണ്. ഇടയ്ക്കു വന്നാലും, തിരികെ അന്തമാനിലേക്കു തന്നെ ഇവര്‍ക്കു മടങ്ങണം. നാട് എന്ന് ഇവര് വിളിക്കുന്നത് ആ ദ്വീപിനെയാണ്.\nകലാപമല്ല, സമരമാണ്; ഭൂപ്രഭുത്വത്തിനെതിരായ ചെറുത്തുനില്‍പ്പാണ്\nഅന്തമാനിലെ മലയാളി സാന്നിധ്യത്തിന് വഴിയൊരുക്കിയ മലബാര് കലാപത്തിന്റെ നൂറാം വാര്‍ഷികമാണ് വരുംവര്‍ഷങ്ങളില്. നൂറ്റാണ്ടു തികയുന്ന സാഹചര്യത്തില് മലബാര് കലാപത്തിന്റെ ചരിത്രപരതയെ ശരിയായി വിശകലനം ചെയ്യേണ്ടതുണ്ടെന്ന് വ്യക്തമാക്കുകയാണ് പി. ശിവദാസന്. മലബാര് കലാപത്തെ മലബാര് സമരം എന്നു മാറ്റിവിളിക്കുന്നതാണ് അതിന്റെ ആദ്യപടിയെന്നും അദ്ദേഹം പറയുന്നു.\n'1922 ജനുവരിയ്ക്കു ശേഷമുള്ള രാത്രികളില് ദൂരദിക്കുകളിലേക്ക് പോകുന്ന തീവണ്ടികളില് മിക്കതിലും കലാപത്തിന്റെ പേരില് തടവിലാക്കപ്പെട്ട മുസ്ലിം യുവാക്കളായിരുന്നു. കോയമ്പത്തൂരിലെയും ബല്ലാരിയിലെയും തുറന്ന ജയിലുകളില് കുറ്റിയടിച്ച് കെട്ടിയിട്ടവരില് ഭൂരിഭാഗവും ചൂടും തണുപ്പും സഹിക്കാതെ മരിച്ചുപോയിട്ടുണ്ട്. അവിടെനിന്നും അതിജീവിച്ചവരെയാണ് അന്തമാനിലെ പീനല് സെറ്റില്‍മെന്റുകളിലേക്ക എത്തിച്ചിരുന്നത്. ആയിരക്കണക്കിനു പേരാണ് കൊല്ലപ്പെട്ട് അജ്ഞതയിലേക്കു മറഞ്ഞുപോയത്. ഇവരില് മാപ്പിളമാര് മാത്രമല്ല, ഹിന്ദുക്കളുമുണ്ട്. ഒരു ശങ്കരന്‍നായരുടെ കഥയെല്ലാം ഫയലുകളിലുണ്ട്. ബ്രിട്ടീഷ് ഭരണത്തിനും ഭൂപ്രഭുത്വത്തിനുമെതിരെയുള്ള സമരമായിട്ടുകൂടി, കോണ്‍ഗ്രസ് ഇതിനെ സ്വാതന്ത്ര്യസമരത്തിന്റെ ഭാഗമായി അംഗീകരിച്ചിരുന്നില്ല. കോണ്‍ഗ്രസിന്റെ നേതാവായിരുന്ന എം.പി നാരായണമേനോന് കലാപത്തില് മാപ്പിളമാരെ സഹായിച്ചു എന്ന പേരില് അറസ്റ്റു ചെയ്യപ്പെട്ട് 14 വര്‍ഷമാണ് ജയിലില് കിടന്നത്. അദ്ദേഹത്തിനു പോലും വേണ്ടത്ര പരിഗണന ലഭിച്ചില്ല. ജയിലില് കിടന്നിരുന്ന അദ്ദേഹത്തിന്റെ കുടുംബത്തെ സന്ദര്‍ശിക്കണമെന്ന് അന്ന് മലബാര് സന്ദര്‍ശിച്ച രാജഗോപാലാചാരിയോട് ചിലര് ആവശ്യമറിയിച്ചപ്പോള് അദ്ദേഹമതിന് കൂട്ടാക്കിയിരുന്നില്ല. മാപ്പിളമാരുമായി ഇടപഴകിയിരുന്നയാളാണ് നാരായണമേനോന് എന്ന പേരിലാണത്.'\n'ഇടതുപക്ഷപ്രസ്ഥാനങ്ങളാണ് പിന്നീട് മുസ്ലിങ്ങളെ തങ്ങളുടെ രാഷ്ട്രീയത്തോട് ചേര്‍ക്കാനായി മലബാര് സമരത്തെ കര്‍ഷകസമരമാക്കി അവതരിപ്പിച്ചതും, ഭൂപ്രഭുത്വത്തിനെതിരായിക്കൂടെയാണ് അതു നടന്നത് എന്ന് വ്യക്തമാക്കുകയും ചെയ്തത്. പിന്നീടൊരു ഘട്ടത്തില് മലബാര് സമരത്തിന് വര്‍ഗ്ഗീയ സ്വഭാവം കൈവന്നതായും ഹൈന്ദവര്‍ക്കെതിരെയാണ് മാപ്പിളമാരുടെ കലാപം എന്ന തരത്തിലുള്ള പ്രചരണങ്ങളുണ്ടായി. കലാപം എന്ന വാക്കല്ല ഉപയോഗിക്കേണ്ടത്. അതിജീവനത്തിനായുള്ള സമരമായിരുന്നു അത്. ബ്രീട്ടീഷുകാര്‍ക്കാണ് അത് കലാപവും തലവേദനയുമായത്. എല്ലാ സമരത്തിനും ഒരു അടിസ്ഥാനാശയം വേണമല്ലോ, ഇവിടെ അത് ഇസ്ലാമായി എന്നുമാത്രം. ബ്രിട്ടീഷ് ശക്തികളും ഭൂപ്രഭുക്കളും ചങ്ങാത്തത്തിലായതിനാല് അതിനെതിരെയുള്ള ചെറുത്തു നില്‍പ്പുകൂടിയായിരുന്നു സമരം. യഥാര്‍ത്ഥത്തില് ഇത് അടിസ്ഥാനവര്‍ഗ്ഗ സമരം തന്നെയാണ്. അന്നത്തെ മുസ്ലിം വരേണ്യവിഭാഗം ബ്രിട്ടീഷുകാര്‍ക്കൊപ്പമായിരുന്നു. മണ്ണാര്‍ക്കാട്ടെ കല്ലടി കുടുംബവും കൊണ്ടോട്ടി തങ്ങളുമെല്ലാം ബ്രിട്ടീഷ് ഭരണകൂടത്തിനൊപ്പം നിലകൊണ്ടവരാണ്. ഭൂമിയില്ലാതെ കഷ്ടപ്പെട്ടതും, ഭക്ഷണമില്ലാതെ പട്ടിണിയിലായതും ഈ കുടുംബങ്ങളുടെ അതേയിടങ്ങളിലുള്ള മറ്റു മുസ്ലിം കുടുംബങ്ങളാണെന്നതാണ് വാസ്തവം. പരമ്പരാഗത പ്രമാണിമാരെല്ലാം ബ്രിട്ടീഷ് ഭരണകൂടത്തെ സഹായിച്ചപ്പോള്, നഷ്ടം സംഭവിച്ചത് താഴേത്തട്ടിലുള്ള മുസ്ലിം കുടുംബങ്ങള്‍ക്കാണ്. കലാപകാലത്ത് മുസ്ലിം വേഷമണിഞ്ഞ് ഹിന്ദു ഗ്രാമങ്ങള് കൊള്ളയടിച്ചും ഹിന്ദു വേഷമണിഞ്ഞ് മുസ്ലിം ഗ്രാമങ്ങള് കൊള്ളയടിച്ചും പണക്കാരായവര് പോലുമുണ്ടായിരുന്നു എന്നാണ് കഥകള്. അന്നത്തെപ്പോലെ ഇന്നും, ചില കൂട്ടര് മലബാര് സമരത്തെ ദുരുപയോഗം ചെയ്യുന്നുണ്ട്. ഒന്ന് ആര്‍എസ്എസുകാരാണെങ്കില് മറ്റേത് ഇസ്ലാമിക സ്വത്വവാദികളില് ചിലരാണ്. അതാണ് ഇപ്പോഴത്തെ അവസ്ഥ.'\nചരിത്രപരമായും സാമൂഹികപരമായും പലതരത്തിലുള്ള അനുരണനങ്ങള് കേരളത്തിലുണ്ടാക്കിയിട്ടുണ്ട് മലബാര് കലാപം. മലബാര് കലാപം എന്ന അധ്യായത്തെ മാറ്റിനിര്‍ത്തി മലബാറിന്റെ ചരിത്രം തന്നെ പറയാന് സാധിക്കില്ല എന്നതാണ് വസ്തുത. മലബാര് എന്ന ഭൂപ്രദേശവും കടന്ന്, ആയിരക്കണക്കിന് കിലോമീറ്ററുകളകലെ ഒരു ദ്വീപസമൂഹത്തിന്റെ ചരിത്രം മാറ്റിയെഴുതിയതും ഇതേ മലബാര് കലാപം തന്നെ. കടല് കടന്നു പോയ തടവുപുള്ളികള് മലബാറിന്റെ ഒരു പരിച്ഛേദം തന്നെ അന്തമാനില് ഒരുക്കിവച്ചിരിക്കുന്നു എന്ന കൗതുകത്തെക്കൂടി അറിഞ്ഞുകൊണ്ടുവേണം 1921ന്റെ നൂറാണ്ടുകള് ഓര്‍മിക്കാന്.\n1921 Andaman Islands Indian Freedom Struggle Malabar Malabar Mappila Malabar Riot


oru yamandan prema kadha movie release updates - Malayalam Filmibeat\n13 min ago അവഞ്ചേഴ്‌സ് താരം തോക്കുചൂണ്ടി കൊല്ലുമെന്ന് ഭീഷണിപ്പെടുത്തി! നടനെതിരെ പരാതിയുമായി മുന്‍ഭാര്യ\n51 min ago അസുരന് പിന്നാലെ രജനീകാന്ത് ചിത്രത്തില് മഞ്ജു വാര്യര്? ആകാംക്ഷയോടെ ആരാധകര്\n| Updated: Monday, November 12, 2018, 15:13 [IST]\nദുല്‍ഖര് സല്‍മാന്റെതായി അണിയറയില് ഒരുങ്ങുന്ന പുതിയ ചിത്രങ്ങള്‍ക്കായി ആവേശത്തോടെയാണ് ആരാധകര് കാത്തിരിക്കുന്നത്. സോളോ എന്ന ചിത്രമായിരുന്നു ദുല്‍ഖറിന്റെതായി ഒടുവില് മലയാളത്തില് പുറത്തിറങ്ങിയിരുന്നത്. സോളോയ്ക്ക് ശേഷം അന്യഭാഷാ ചിത്രങ്ങളിലായിരുന്നു നടന് കൂടുതലായി അഭിനയിച്ചിരുന്നത്. ഒരിടവേളയ്ക്ക് ശേഷം ദുല്‍ഖര് മലയാളത്തിലേക്ക് തിരിച്ചെത്തുന്ന ചിത്രമാണ് ഒരു യമണ്ടന് പ്രേമകഥ.\nപ്രഖ്യാപനവേളമുതല് മികച്ച സ്വീകാര്യത ലഭിച്ച ചിത്രം അണിയറയില് ഒരുങ്ങുകയാണ്. ചിത്രീകരണം പുരോഗമിക്കുന്ന സിനിമ മികച്ചൊരു എന്റര്‍ടെയ്നറായിരിക്കും എന്നാണറിയുന്നത്. ദുല്‍ഖറിന്റെ പുതിയ ചിത്രത്തിന്റെ വിശേഷങ്ങളറിയാന് വലിയ താല്‍പര്യമാണ് ആരാധകര് കാണിക്കാറുളളത്. കാത്തിരിപ്പിന് വിരാമമിട്ട് ചിത്രത്തിന്റെ റീലിസ് സംബന്ധിച്ചുളള റിപ്പോര്‍ട്ടുകള് വന്നിരിക്കുകയാണ്.\nവ്യത്യസ്തമാര്‍ന്ന പ്രമേയമുളള സിനിമകള് ചെയ്യാറുളള ദുല്‍ഖര് ഇത്തവണ ഒരു പ്രണയകഥയുമായിട്ടാണ് എത്തുന്നത്. ടെലിവിഷന് പരിപാടികളിലൂടെ പ്രേക്ഷകര്‍ക്ക് സുപരിചിതനായ ബിസി നൗഫലാണ് ചിത്രം സംവിധാനം ചെയ്യുന്നത്. ഹാസ്യത്തിന് പ്രാധാന്യം നല്‍കിയുളള ഒരു മുഴുനീള എന്റര്‍ടെയ്നറായിരിക്കും ചിത്രമെന്നാണ് അറിയുന്നത്. കൗതുകമുളള ഒരു പേര് തന്നെയാണ് ദുല്‍ഖറിന്റെ പുതിയ ചിത്രത്തിനായി അണിയറ പ്രവര്‍ത്തകര് ഇട്ടിരിക്കുന്നത്. വലിയ പ്രതീക്ഷകളോടെയാണ് ചിത്രത്തിനു വേണ്ടി ആരാധകര് കാത്തിരിക്കുന്നത്.\nമലയാളത്തിലെ ശ്രദ്ധേയ തിരക്കഥാകൃത്തുക്കളായ ബിബിനും വിഷ്ണുവുമാണ് ദുല്‍ഖറിന്റെ യമണ്ടന് പ്രേമകഥയുടെ തിരക്കഥയെഴുതിയിരിക്കുന്നത്. അമര് അക്ബര് അന്തോണി,കട്ടപ്പനയിലെ ഹൃത്വിക്ക് റോഷന് എന്നീ ചിത്രങ്ങള്‍ക്കു ശേഷമാണ് ഈ കൂട്ടുകെട്ട് പുതിയ സിനിമയുമായി എത്തുന്നത്. ദുല്‍ഖറിനു വേണ്ടി മികച്ചൊരു തിരക്കഥ തന്നെയാണ് ഇവര് തയ്യാറാക്കിയിരിക്കുന്നത്. ചിത്രത്തില് ഒരു ലോക്കല് പെയിന്ററുടെ വേഷത്തിലാണ് ദുല്‍ഖര് എത്തുന്നത്.\nചിത്രത്തില് രണ്ടു നായികമാരാണ് ദുല്‍ഖര് സല്‍മാനുളളത്. തീവണ്ടിയിലൂടെ ശ്രദ്ധേയയായ സംയുക്ത മേനോനും അരവിന്ദന്റെ അതിഥികളിലൂടെ തിളങ്ങിയ നിഖില വിമലുമാണ് ചിത്രത്തില് നായികമാര്. ഇവര്‍ക്കൊപ്പം സൗബിന് ഷാഹിര്,സലിംകുമാര്,രമേഷ് പിഷാരടി,ബിബിന് ജോര്‍ജ്ജ്, വിഷ്ണു ഉണ്ണികൃഷ്ണന്,ധര്‍മ്മജന് ബോള്‍ഗാട്ടി തുടങ്ങിയവരും പ്രധാന വേഷങ്ങളിലെത്തുന്നുണ്ട്. ആന്റോ ജോസഫ് നിര്‍മ്മിക്കുന്ന ചിത്രത്തിന് നാദിര്‍ഷയാണ് സംഗീതമൊരുക്കുന്നത്. പി സുകുമാര് സിനിമയുടെ ചായാഗ്രഹണം നിര്‍വ്വഹിക്കുന്നു.\nക്രിസ്മസ് റിലീസായിട്ടാകും ചിത്രം തിയ്യേറ്ററുകളിലെത്തുക എന്നായിരുന്നു നേരത്തെ റിപ്പോര്‍ട്ടുകള് വന്നിരുന്നത്. എന്നാല് റിലീസ് തിയ്യതിയില് ഇപ്പോള് മാറ്റം വന്നിരിക്കുകയാണ്. ചിത്രം അടുത്ത വര്‍ഷം എപ്രിലില് തിയ്യേറ്ററുകളില് എത്തുമെന്നാണ് അറിയുന്നത്. എപ്രില് 18ന് ചിത്രം തിയ്യേറ്ററുകളിലേക്ക് എത്തുമെന്നാണ് റിപ്പോര്‍ട്ടുകള് സൂചിപ്പിക്കുന്നത്.\nമട്ടാഞ്ചേരിയും ഫോര്‍ട്ട് കൊച്ചിയുമാണ് ചിത്രത്തിന്റെ പ്രധാന ലൊക്കേഷനുകള്. ഏറെ നാളുകള്‍ക്ക് ശേഷമുളള ദുല്‍ഖറിന്റെ പക്ക കോമഡി എന്റര്‍ടെയ്നര് ആയിരിക്കും ചിത്രമെന്നും റിപ്പോര്‍ട്ടുകളുണ്ട്. യമണ്ടന് പ്രേമകഥയ്ക്കൊപ്പം കണ്ണും കണ്ണും കൊളളയടിത്താല് സോയ ഫാക്ടര്,വാന്,കുറുപ്പ് തുടങ്ങിയ സിനിമകളും ദുല്‍ഖറിന്റെതായി അണിയറയില് ഒരുങ്ങുന്ന സിനിമകളാണ്.\noru yamandan prema kadha movie release updates


സന്തോഷ് എച്ചിക്കാനത്തിന്റെ ചെറുകഥ ‘ഇടുക്കി ഗോള്‍ഡ്’ ന് ആഷിക് അബു ചലചിത്ര ഭാഷ്യം ഒരുക്കുന്നു. ആഷിക്ക് അബുവിന്റെ ‘സാള്‍ട്ട് ആന്റ് പെപ്പര്’ ടീം തന്നെയാണ് ഇടുക്കി ഗോള്‍ഡിന്റേയും പിന്നണിയിലുള്ളത്.\nമാതൃഭൂമി ആഴ്ച്ചപ്പതിപ്പില് പ്രസിദ്ധീകരിച്ച ഇടുക്കിയ ഗോള്‍ഡില് സ്‌കൂള് കാലത്തെ സുഹൃത്തുക്കളുടെ ഒത്തുചേരലും തുടര്‍ന്നുണ്ടാകുന്ന സംഭവങ്ങളുമാണ് പറയുന്നത്. നഗരത്തില് എ.ടി.എസ് ഓഫീസറായ ഒരാള് സ്വന്തം നാട്ടില് മടങ്ങിയെത്തി പഴയ സുഹൃത്തുക്കളെ കണ്ടെത്താന് നടത്തുന്ന ശ്രമങ്ങളും അതിനെ തുടര്‍ന്നുണ്ടാകുന്ന കാര്യങ്ങളുമാണ് ഇടുക്കി ഗോള്‍ഡ് പറയുന്നത്.\nലാല്, മണിയന്‍പിള്ള രാജു, വിജയരാഘവന്, രവീന്ദ്രന്, ബാബു ആന്റണി, ശങ്കര് എന്നിവരാണ് സിനിമയില് പ്രധാന വേഷത്തിലെത്തുന്നത്.\nസാള്‍ട്ട് ആന്റ് പെപ്പറിന്റെ രചന നിര്‍വഹിച്ച ശ്യാം പുഷ്‌കരനും ദിലീഷ് നായരും ചേര്‍ന്നാണ് തിരക്കഥയും സംഭാഷണവും നിര്‍വഹിച്ചിരിക്കുന്നത്. ബിജിബാല് തന്നെ സംഗീതം നിര്‍വഹിക്കുന്നത്.\nആന്റി ടെററിസ്റ്റ് സ്‌ക്വാഡ് തലവനായി വിരമിച്ച വിജയന് നമ്പ്യാര് വര്‍ഷങ്ങള്‍ക്ക് ശേഷം നാട്ടില് തിരിച്ചെത്തി പഴയ സുഹൃത്തക്കളെ അന്വേഷിക്കുന്നു. ഇതിനായി ഇയാള് പത്രത്തില് പരസ്യം നല്‍കുന്നു.\nതുടര്‍ന്ന് ഒപ്പം പഠിച്ച കൂട്ടുകാരന് ബഹനാന് വിജയന് നമ്പ്യാരെ തേടിയെത്തുകയും തുടര്‍ന്നുണ്ടാകുന്ന സംഭവങ്ങളുമാണ് ഇടുക്കി ഗോള്‍ഡ്. ചെറുകഥയില് നിന്നും അല്‍പ്പം വ്യത്യാസത്തിലാവും ഇടുക്കി ഗോള്‍ഡിന്റെ ചലചിത്രാവിഷ്‌കാരം.


പിരമിഡുണ്ടാക്കാം, ചരിത്രം പഠിക്കാം!\nBy Nandakumar Edamana | 20 Jul, 2017 11:02 AM IST |\n'വന്ന വഴി മറക്കരുത്' എന്ന് കേട്ടിട്ടില്ലേ? ഇത് ഒരൊറ്റ ആളുടെ കാര്യമല്ല. കഴിഞ്ഞുപോയ കാര്യങ്ങളില്‍നിന്ന് പാഠമുള്‍ക്കൊണ്ടേ മൊത്തം മനുഷ്യരാശിക്കും മുന്നോട്ടുപോകാനാവൂ.\nഉപദേശം കേട്ട് മടുത്തോ? സ്കൂളില് ചരിത്രം പഠിക്കുന്നതെന്തിനാണെന്നാണ് പറഞ്ഞുവന്നത്. ഏറെ പ്രധാനപ്പെട്ട ഈ വിഷയം പക്ഷേ പലപ്പോഴും മടുപ്പനാവാറുണ്ട്. ആരെല്ലാമോ ജനിച്ചതും മരിച്ചതുമായ വര്‍ഷങ്ങള് കാണാപ്പാഠം പഠിക്കേണ്ടിവരുന്നതുതന്നെ കാരണം. എന്നാല് ഇനി ആ പ്രശ്നം വേണ്ട! ചരിത്രപഠനം രസകരമാക്കാന് ഓണ്‍ലൈന് വിഭവങ്ങളുണ്ട്.\nബിബിസിയുടെ പോര്‍ട്ടലായ bbc.co.uk/history/forkids/ സന്ദര്‍ശിച്ചാല് കുട്ടികള്‍ക്കിണങ്ങുന്ന രീതിയില് അവതരിപ്പിച്ച ചരിത്രപാഠങ്ങള് കാണാം. മമ്മി മെയ്ക്കര്, പിരമിഡ് ചാലഞ്ച് തുടങ്ങിയ ഒരുപാട് കളികളിലൂടെയാണ് ഈ പേജ് നമ്മെ ചരിത്രം പഠിപ്പിക്കുക. അതാത് ദിവസത്തിന്റെ ചരിത്രപ്രാധാന്യമാണ് bbc.co.uk/history/on_this_day/ എന്ന പേജിലുള്ളത്\nഇന്ത്യാചരിത്രത്തിന് പ്രാധാന്യം നല്കുന്ന നല്ലൊരു പേജാണ് neok12.com/History-of-India.htm. ആര്‍ഷഭാരതസംസ്കാരത്തെക്കുറിച്ചറിയാന് india.mrdonn.org സന്ദര്‍ശിക്കാം. മറ്റു ദേശങ്ങളുടെ ചരിത്രവും mrdonn.org എന്ന സൈറ്റിലുണ്ട്.\nKeywords (click to browse): history bbc pyramid kids computer tech-tips technology balabhumi mathrubhumi\nപിരമിഡുണ്ടാക്കാം, ചരിത്രം പഠിക്കാം! | Nandakumar Content Network\nകളിക്കാം, ഓണ്‍ലൈന് ഷോപ്പിങ്!\nഇത് എന്റെ ഫോണ്!


ഇന്ത്യയില് പുതിയ കോവിഡ് ചട്ടം ഇന്ന് മുതല്\nരാജ്യത്ത് പുതിയ കോവിഡ് ചട്ടം ഇന്ന് മുതല്: ബോധവത്കരണവുമായി വിമാനക്കമ്പനികള്\nകോവിഡിന്‍റെ പുതിയ വൈറസ് വകഭേദങ്ങൾ വന്നതോടെയാണ് പുതിത ചട്ടം ഏർപ്പെടുത്തുന്നതെന്നാണ് കേന്ദ്രസർക്കാർ നൽകുന്ന വിശദീകരണം.\n22 Feb, 2021 at 01:43 AM\nഇന്ത്യയിൽ പുതിയ കോവിഡ് ചട്ടം ഇന്ന് നടപ്പിലാകുന്നതു മുൻനിർത്തി യാത്രക്കാർക്കിടയിൽ വിമാന കമ്പനികളുടെ ബോധവത്കരണം സജീവം.\nഗൾഫിൽ നിന്നുൾപ്പെടെ പോകുന്ന യാത്രക്കാർ 72 മണിക്കൂർ കാലാവധിയുള്ള കോവിഡ് നെഗറ്റീവ് സർട്ടിഫിക്കറ്റ് ഹാജരാക്കണം എന്നതാണ് പുതിയ ചട്ടങ്ങളിൽ പ്രധാനം. കുട്ടികൾക്കും പി.സി.ആർ ടെസ്റ്റ് നിർബന്ധമാണ്. ഇന്ന് അർധരാത്രി പിന്നിടുന്നതോടെയാണ് ഇന്ത്യയിൽ നിയമം പ്രാബല്യത്തിൽ വരിക.\nപുതിയ ചട്ടം കുടുംബസമേതം പോകുന്ന യാത്രക്കാരെയാണ് കൂടുതൽ ബാധിക്കുക. എല്ലാ യാത്രക്കാർക്കും പി.സി.ആർ ടെസ്റ്റ് നിർബന്ധമാണെന്ന് കേന്ദ്രം അറിയിച്ചിട്ടുണ്ട്. കുട്ടികൾ ഉൾപ്പെടെ എല്ലാവർക്കും പി.സി.ആർ ടെസ്റ്റ് ഉറപ്പാക്കണമെങ്കിൽ തന്നെ സാധാരണക്കാർക്കും പ്രവാസി കുടുംബങ്ങൾക്കും വലിയൊരു തുക തന്നെ കണ്ടെത്തേണ്ടി വരും.\n150 ദിർഹം വരെയാണ് യു.എ.ഇയിൽ കോവിഡ് പി.സി.ആർ ടെസ്റ്റിന് ഈടാക്കി വരുന്നത്. ഇതിനുപുറമെ നാട്ടിൽ വിമാനത്താവളത്തിൽ ഇറങ്ങിയ ഉടൻ സ്വന്തം ചെലവിൽ കോവിഡ് മോളിക്യുലാർ പരിശോധനയും വേണമെന്നാണ് ചട്ടം. അതിന് എത്ര തുക നൽകേണ്ടി വരുമെന്ന കാര്യം ഇനിയും വ്യക്തമല്ല.\nഈ മാസം 22ന് രാത്രി മുതൽ പുതിയ പ്രോേട്ടാകാൾ സംവിധാനം നടപ്പാകുമെന്നാണ് കേന്ദ്ര സർക്കാർ അറിയിച്ചിരിക്കുന്നത്. 72 മണിക്കൂർ സമയപരിധിയുള്ള പി.സി.ആർ നെഗറ്റീവ് പരിശോധനാ ഫലം എയർസുവിധ പോർട്ടലിൽ യാത്രയ്ക്കു മുൻപ് അപ് ലോഡ് ചെയ്തിരിക്കണം. ഇതിനൊപ്പം സ്വയം പ്രസ്താവനാ പത്രവും അപ് ലോഡ് ചെയ്യണം. പിന്നിട്ട 14 ദിവസത്തിനിടെയുള്ള യാത്രാവിവരങ്ങളാണ് ഇതിൽ ഉൾപ്പെടുത്തേണ്ടത്.\nGulf NewsCovidCovid gulfgulf latest


By: Meera Sandeep Published on: 24 January, 2022 12:30 PM IST\nDate Palms can be grown organically and harvested within five years\nമണലിൻറെ ആംശങ്ങൾ കലർന്ന മണ്ണാണ് ഈന്തപ്പന വളർത്താൻ അനുയോജ്യമായത്. ഇത് ഉൽപ്പാദനം വർദ്ധിപ്പിക്കാൻ സഹായിക്കുന്നു. നന്നായി ഈര്‍പ്പം ആഗിരണം ചെയ്യാനുള്ള കഴിവും മണ്ണിനുണ്ടാകണം. ലോകത്തില് തന്നെ ഏറ്റവും പഴക്കമുള്ള പഴവര്‍ഗമായി കരുതപ്പെടുന്ന ഈന്തപ്പഴം ഉയര്‍ന്ന ക്ഷാരഗുണമുള്ളതും ഉപ്പുരസമുള്ളതുമായ മണ്ണില് നന്നായി വളരും. വെള്ളവും പരിചരണവും വളരെക്കുറവ് മാത്രം മതിയെന്ന പ്രത്യേകതയുമുണ്ട്. വളരെക്കാലം ഉത്പാദനക്ഷമതയുള്ളതും വരള്‍ച്ചയിലും അതിജീവിച്ച് വളരാന് കെല്‍പ്പുള്ളതുമാണ്. വരണ്ട കാലാവസ്ഥയുള്ള സ്ഥലങ്ങളില് തണല് വിരിക്കുന്ന ഈ പന ജൈവരീതിയില് വളര്‍ത്താവുന്നതാണ്.\nനാല് മുതല് എട്ട് വര്‍ഷത്തിനുള്ളിലാണ് ഈന്തപ്പനയില് പഴങ്ങളുണ്ടാകുന്നത്. നല്ല നീര്‍വാര്‍ച്ചയുള്ളതും സൂര്യപ്രകാശം ലഭിക്കുന്നതുമായ സ്ഥലം തെരഞ്ഞെടുത്താല് ഈന്തപ്പനയും വളരും. വരള്‍ച്ചയെ അതിജീവിക്കുന്ന മരമാണെങ്കിലും പൂക്കളുണ്ടാകുമ്പോഴും പഴങ്ങളുണ്ടാകുമ്പോഴും ധാരാളം വെള്ളം നല്‍കുന്നത് ഉൽപ്പാദനം വര്‍ദ്ധിപ്പിക്കും. മണ്ണിൻറെ പി.എച്ച് മൂല്യം ഏഴിനും എട്ടിനും ഇടയിലായിരിക്കണം.\nEnglish Summary: Date Palms can be grown organically and harvested within five years


Real life Mowgli: വിചിത്ര രൂപം; കുരങ്ങനെന്ന് വിളിച്ച് അധിക്ഷേപം; ജീവിതം വനത്തിൽ; ദിവസവും സഞ്ചരിക്കുന്നത് 30 കിലോമീറ്റർ - jungle boy real life mowgli lives in the jungle and walks 20 milesaday after cruel villagers bully him for being different | Samayam Malayalam\njungle boy real life mowgli lives in the jungle and walks 20 milesaday after cruel villagers bully him for being different\nവിചിത്ര രൂപം; കുരങ്ങനെന്ന് വിളിച്ച് അധിക്ഷേപം; ജീവിതം വനത്തിൽ; ദിവസവും സഞ്ചരിക്കുന്നത് 30 കിലോമീറ്റർ\nSamayam Desk | Samayam Malayalam | Updated: 03 Dec 2020, 06:35:00 PM\nജീവിച്ചിരിക്കുന്ന മൗഗ്ലി എന്നാണ് യുവാവിന്റെ വിശേഷണം. യുവാവിന്റെ ജീവിത കഥ പുറത്തറിഞ്ഞതോടെ നിരവധിപ്പേരാണ് സഹായിക്കാൻ രംഗത്തെത്തിയിരിക്കുന്നത്.\nഎല്ലിയും മാതാവും |YouTube\nദിവസവും മുപ്പത് കിലോമീറ്റർ നടത്തം. കാട്ടിലകളും പുല്ലും ഭക്ഷണം. ഭിന്നശേഷിക്കാരനായ ആഫ്രിക്കൻ യുവാവിന്റെ അവസ്ഥയാണ് പറഞ്ഞുവരുന്നത്. വിചിത്ര രൂപമെന്ന അധിക്ഷേപത്തെത്തുടർന്നാണ് 21 കാരനായ യുവാവിന് കാടേറേണ്ടിവന്നത്. കുരങ്ങനെന്ന് വിളിച്ചാണ് നാട്ടുകാർ എല്ലിയെ അധിക്ഷേപിച്ചിരുന്നത്.\nAlso Read: എന്താണ് കഞ്ചാവിന്റെ ഔഷധ ഗുണം? ഐക്യരാഷ്ട്രസഭ അംഗീകാരം നൽകാൻ കാരണമെന്ത്?\nതന്റെ അഞ്ച് കുഞ്ഞുങ്ങൾ നഷ്ടപ്പെട്ട ശേഷം ആറാമതൊരുത്തൻ ജനിച്ചപ്പോൾ സൻസിമാൻ എല്ലി എന്ന യുവാവിന്റെ അമ്മ ആത്രയധികം ആശ്വസിച്ചു. "കുഞ്ഞുങ്ങൾ ഉണ്ടാകില്ലെന്ന് ഉറപ്പിച്ചു നിൽക്കുന്ന സമയത്തായിരുന്നു എല്ലിയുടെ ജനനം. എന്നാൽ അവന്റെ മുഖം മറ്റ് മനുഷ്യരേക്കാൾ വ്യത്യസ്തം ആയിരുന്നതിനാൽ നാട്ടുകാർ പലപ്പോഴും അവനെ കളിയാക്കുകയും ആട്ടിയകറ്റുകയും ചെയ്തിരുന്നു. അവൻ സ്കൂളിലും പോയിട്ടില്ല." എല്ലിയുടെ മാതാവ് പറഞ്ഞു. പ്രാദേശിക മാധ്യമത്തിലൂടെയാണ് എല്ലിയുടെ കഥ ലോകം അറിഞ്ഞത്.\nAlso Read: നവജാത ശിശുവിന്‍റെ 'പ്രായം 27', അമ്മയ്ക്ക് 29 വയസ്; ചരിത്രമെഴുതിയ ജീവിത കഥ\n"ജീവിച്ചിരിക്കുന്ന മൗഗ്ലി" എന്നാണ് എല്ലിയെ വിശേഷിപ്പിക്കുന്നത്. മുഴുവൻ സമയവും അവൻ ജീവിക്കുന്നത് വനത്തിലാണ്. മൈക്രോസിഫാലി എന്ന ശാരീരിക വെല്ലുവിളിയാണ് എല്ലി നേരിടുന്നത്. കേൾക്കുന്നതിനും സംസാരിക്കുന്നതിനും എല്ലി പ്രയാസം നേരിടുന്നുണ്ട്. എല്ലിയുടെ ജീവിതകഥ പ്രദേശിക മാധ്യമം റിപ്പോർട്ട് ചെയ്തതോടെ അവന്റെ ജീവിതം മാറിമറിഞ്ഞിരിക്കുകയാണ്. അച്ഛനില്ലാത്ത എല്ലിയെ വളർത്തുന്നതിനായി അമ്മയെ സഹായിക്കുന്നതിനായി നിരവധിപ്പേരാണ് രംഗത്തെത്തിയിരിക്കുന്നത്.\nആളുകൾ മരിച്ച് വീഴും; 'കൊവിഡ് വാക്‌സിൻ' തടയാൻ ഇൻ്റർപോൾ, 194 രാജ്യങ്ങളിലേക്ക് വിവരം കൈമാറി ആര്‍ട്ടിക്കിള് ഷോ\nസൻസിമാൻ എല്ലി Zanziman Ellie Life zanziman ellie Real Life Mowgli News Real life Mowgli\nWeb Title : jungle boy real life mowgli lives in the jungle and walks 20 milesaday after cruel villagers bully him for being different


സഊദിക്കും യു.എ.ഇക്കുമെതിരെ മിസൈല് ആക്രമണം നടത്തും: ഭീഷണി മുഴക്കി ഇറാന് – Chandrika Daily\nBy chandrika Tuesday September 25, 2018 15:44 pm\nസഊദിക്കും യു.എ.ഇക്കുമെതിരെ മിസൈല് ആക്രമണം നടത്തും: ഭീഷണി മുഴക്കി ഇറാന്\nതെഹ്‌റാന്: സഊദി അറേബ്യക്കും യു.എ.ഇക്കുമെതിരെ മിസൈല് ആക്രമണം നടത്തുമെന്ന് ഭീഷണി മുഴക്കി ഇറാന്. ഇതുസംബന്ധിച്ച വീഡിയോ പുറത്തുവന്നു. ഇറാനിലെ റവല്യൂഷണറി ഗാര്‍ഡാണ് വീഡിയോ പുറത്തുവിട്ടിരിക്കുന്നത്. സഊദിയുടെയും യു.എ.ഇയുടെയും…\nതെഹ്‌റാന്: സഊദി അറേബ്യക്കും യു.എ.ഇക്കുമെതിരെ മിസൈല് ആക്രമണം നടത്തുമെന്ന് ഭീഷണി മുഴക്കി ഇറാന്. ഇതുസംബന്ധിച്ച വീഡിയോ പുറത്തുവന്നു.\nഇറാനിലെ റവല്യൂഷണറി ഗാര്‍ഡാണ് വീഡിയോ പുറത്തുവിട്ടിരിക്കുന്നത്. സഊദിയുടെയും യു.എ.ഇയുടെയും തലസ്ഥാനങ്ങളില് മിസൈല് ആക്രമണം നടത്തുമെന്നാണ് വീഡിയോയിലെ ഭീഷണി. വീഡിയോ ഫാര്‍സ് ഓഫ് ന്യൂസ്് ഏജന്‍സി ഇക്കാര്യം ട്വീറ്റ് ചെയ്യുകയും പിന്നീട് ഡിലീറ്റ് ചെയ്യുകയും ചെയ്തു.\nഇറാന് മിലിട്ടറി പരേഡിനു നേരെ ഉണ്ടായ ആക്രമണത്തില് 25 പേര് കൊല്ലപ്പെടുകയും നിരവധി പേര്‍ക്ക് പരിക്കേല്‍ക്കുകയും ചെയ്തതിനു പിന്നാലെയാണ് ഇത്തരമൊരു ഭീഷണിയുമായി തെഹ്‌റാന് രംഗത്തുവന്നത്.\nറവല്യൂഷണറി ഗാര്‍ഡ് നേരത്തെ നടത്തിയ ബാലിസ്റ്റിക് മിസൈല് ആക്രമണത്തിന്റെ ദൃശ്യങ്ങളാണ് വീഡിയോയുടെ തുടക്കത്തിലുള്ളത്. തുടര്‍ന്ന് യു.എ.ഇ തലസ്ഥാനമായ അബുദാബിയും സൗദി തലസ്ഥാനമായ റിയാദും തകര്‍ക്കുന്നതിന്റെ ഗ്രാഫിക് ചിത്രീകരണവും വീഡിയോയില് കാണാന് സാധിക്കും. സഊദിക്കും യുഎഇക്കും പിന്നാലെ ഇസ്രാഈലിനെയും ഇറാന് വീഡിയോയില് ഭീഷണിപ്പെടുത്തുന്നുണ്ട്.


വര്‍ക്കേഴ്സ് ഫോറം: ലക്ഷങ്ങളെ അണിനിരത്തി നെല്ലറ പറഞ്ഞത്\nഅധ്വാനിക്കുന്ന ജനവിഭാഗങ്ങള് ഏക ആശ്രയമായി കാണുന്ന പ്രസ്ഥാനമാണ് സിപിഐ എം എന്ന് ആവര്‍ത്തിച്ച് വിളിച്ചോതുന്ന അത്യുജ്വല സ്വീകരണങ്ങളുടെ ആവേശവുമായാണ് കേരളരക്ഷാ മാര്‍ച്ച് പാലക്കാട് ജില്ലയിലെ അഞ്ച് കേന്ദ്രങ്ങളില് ഞായറാഴ്ച പര്യടനം പൂര്‍ത്തിയാക്കിയത്. തരൂരില് തുടങ്ങി ആലത്തൂരും നെന്മാറയും ചിറ്റൂരും പിന്നിട്ട് പാലക്കാട് കോട്ടമൈതാനിയിലെത്തുമ്പോള് അഞ്ച് മഹാസമ്മേളനങ്ങളെയാണ് ഞങ്ങള് അഭിസംബോധനചെയ്തത്. തരൂരില് മൈതാനിയുടെ പരിമിതിയില് ഒട്ടുമിക്ക ജനങ്ങളും പുറത്തുനില്‍ക്കേണ്ടിവന്നു. ആലത്തൂരില് സ്ത്രീകളുടെ വര്‍ധിച്ച സാന്നിധ്യമുണ്ടായിരുന്നു. നെന്മാറ പഞ്ചായത്ത് പാര്‍ക്ക് മൈതാനി നിറഞ്ഞുകവിഞ്ഞ് പട്ടണത്തിലാകെ പരന്നു ജനക്കൂട്ടം. ചിറ്റൂര് അണിക്കോട് ജങ്ഷനില് ജനസഹസ്രങ്ങള് മാര്‍ച്ചിനെ വരവേറ്റു. യുഡിഎഫിന്റെ ഉരുക്കുകോട്ടയെന്ന് അറിയപ്പെടുന്ന ചിറ്റൂര് മണ്ഡലത്തില്, സിപിഐ എം ആര്‍ജിച്ച അന്യൂനമായ കരുത്തിന്റെ പ്രകടനംതന്നെയായി ആ ജനസഞ്ചയം. പാലക്കാട് കോട്ടമൈതാനത്തും ജില്ലാതല റാലിയുടെ പ്രതീതി.\nഞായറാഴ്ച വയലേലകളുടെ മധ്യത്തിലൂടെയായിരുന്നു യാത്ര ഏറെയും. വിളഞ്ഞുനില്‍ക്കുന്നതും കതിരിട്ടുനില്‍ക്കുന്നതുമായ പാടങ്ങള്. യുഡിഎഫ് സര്‍ക്കാര് അധികാരത്തില് വന്നശേഷം എട്ടു കര്‍ഷകര് കടംകയറി ആത്മഹത്യചെയ്ത ജില്ലയാണ് പാലക്കാട്. അവസാനമായി, കഴിഞ്ഞ ചൊവ്വാഴ്ച ചിറ്റൂര് ആര്‍വിപി പുതൂരിലാണ് പച്ചക്കറിക്കര്‍ഷകനായ മുത്തുകുമാര് (31) ആത്മഹത്യചെയ്തത്. കാര്‍ഷികമേഖലയുടെ പൊതുവായ അവസ്ഥ കര്‍ഷകനെ മരണത്തിലേക്ക് തള്ളിവിടുന്നതാണ്.\nരാസവളം, ട്രാക്ടര് വാടക, കടത്തുകൂലി, കൊയ്ത്തുയന്ത്ര വാടക ഇവയെല്ലാംകൂടി ഒരേക്കര് കൃഷിചെയ്യാന് 24,000 രൂപ ചെലവുവരും. യഥാസമയം വെള്ളം ലഭിക്കുകയും വിളനാശമില്ലാതെ കൊയ്തെടുക്കാനും സാധിച്ചാല് കര്‍ഷകന് 1750 കിലോ നെല്ല് കിട്ടും. ഇത് സിവില് സപ്ലൈസ് കോര്‍പറേഷന് കൊടുത്താല് കിലോയ്ക്ക് 18 രൂപ നിരക്കില് ലഭിക്കുന്നത് 31,500 രൂപ. നാലുമാസത്തെ അധ്വാനത്തിന് കര്‍ഷകന്റെ കുടുംബത്തിന് ലഭിക്കുന്നത് 6500 രൂപ. 350 രൂപയുണ്ടായിരുന്ന രാസവളംവില 880 രൂപയായി. പൊട്ടാഷിന്റെ വില 800 കടന്നു. ഡീസല് വിലവര്‍ധനയെതുടര്‍ന്ന് ട്രാക്ടറിന്റെയും കൊയ്ത്തുയന്ത്രത്തിന്റെയും വാടക കൂട്ടി.\nഒന്നാംവിള നെല്ല് കൊയ്ത് സിവില് സപ്ലൈസ് കോര്‍പറേഷന് നല്‍കിയ കര്‍ഷകര്‍ക്ക് നാലുമാസത്തിനുശേഷമാണ് സംഭരണവില നല്‍കിയത്. രാസവള സബ്സിഡി, പെന്‍ഷന് എന്നിവ നല്‍കുന്നതിലും കാലതാമസം വരുത്തുന്നു. നെല്‍ക്കര്‍ഷകര് കടുത്തപ്രയാസം അനുഭവിച്ചാണ് കൃഷി മുന്നോട്ടുകൊണ്ടുപോകുന്നത്. കേരളത്തിന്റെ നെല്ലറയെ ഈവിധത്തിലാക്കിയ യുഡിഎഫ് സര്‍ക്കാരിനെതിരെ ഉയരുന്ന ജനവികാരം പാലക്കാട് ജില്ലയില് അലയടിക്കുന്നുണ്ട്. കാര്‍ഷികമേഖലയില് ആശങ്ക വേറെയുമുണ്ട്. ഈ വര്‍ഷം മഴ ആവശ്യത്തിന് ലഭിച്ചതിനാല് ഒന്നാംവിളയില് വലിയ പ്രശ്നങ്ങളുണ്ടായില്ല. രണ്ടാംവിളയില് വെള്ളക്ഷാമത്തിന് സാധ്യതയുണ്ട്. കഴിഞ്ഞവര്‍ഷം രൂക്ഷമായ ക്ഷാമം അനുഭവപ്പെട്ടപ്പോള് മുഖ്യമന്ത്രി ഉമ്മന്‍ചാണ്ടിയുടെ സാന്നിധ്യത്തില് യോഗം ചേര്‍ന്ന് ജലസ്രോതസ്സുകളായ കുളങ്ങള്, കിണറുകള് എന്നിവ സംരക്ഷിക്കാന് തീരുമാനിച്ചിരുന്നു. ഇതുവരെ ഒന്നും നടന്നില്ല. ഈ വേനലില് വരള്‍ച്ച രൂക്ഷമാകുമെന്ന് കര്‍ഷകര് ഭയപ്പെടുന്നു.\nകസ്തൂരിരംഗന് റിപ്പോര്‍ട്ടിന്റെ ഭീതി ഇതിനുപുറമേയാണ്. മണ്ണാര്‍ക്കാട്, അട്ടപ്പാടി, മലമ്പുഴ ഭാഗത്ത് 32,000 ഹെക്ടറിലായി റബര്‍കൃഷിയുണ്ട്. ഒന്നരലക്ഷം റബര്‍കര്‍ഷകര് പാലക്കാട് ജില്ലയിലുണ്ടെന്നാണ് കണക്ക്. റബര് വിലയിടിവ് ഈ കുടുംബങ്ങളുടെ താളംതെറ്റിച്ചിരിക്കുന്നു.\nതങ്ങള് അഭിമുഖീകരിക്കുന്ന ഒരു പ്രശ്നവും യുഡിഎഫ് സര്‍ക്കാരിന്റെ കീഴില് പരിഹരിക്കപ്പെടുമെന്ന് ജനം കരുതുന്നില്ല. ഇടതുപക്ഷ ജനാധിപത്യമുന്നണി സര്‍ക്കാര് ജീവിതപ്രശ്നങ്ങളില് സ്വീകരിച്ച സമീപനം അവരുടെ മനസ്സിലുണ്ട്. ആ താരതമ്യമാണ്, യുഡിഎഫ് ശക്തികേന്ദ്രങ്ങളില്‍നിന്നുള്ളവര്‍പോലും സിപിഐ എമ്മിലേക്ക് ഒഴുകിയെത്താന് ആവേശം കാണിക്കുന്നതിന്റെ പൊരുള്. ചിറ്റൂരിലും പാലക്കാട്ടും ഞങ്ങളെ സ്വീകരിക്കുകയും അഭിവാദ്യംചെയ്യുകയും പിന്തുണയ്ക്കുകയും ചെയ്ത ജനാവലി, സിപിഐ എമ്മിന് അനുകൂലമായ വലിയ മാറ്റത്തിന്റെ സൂചകങ്ങള്‍തന്നെയാണ്. വിവാദങ്ങള് സൃഷ്ടിച്ചും ഉപജാപങ്ങളിലൂടെയും വഴിതിരിച്ചുവിടാനാകുന്നതല്ല സിപിഐ എമ്മിനോടുള്ള ജനങ്ങളുടെ സ്നേഹവും വിശ്വാസവുമെന്ന് എല്ലാ ഉപജാപകരെയും ബോധ്യപ്പെടുത്താനുതകുന്നതാണ് ഈ വര്‍ധിച്ച ജനപിന്തുണ.\nPosted by വര്‍ക്കേഴ്സ് ഫോറം at 11:48 PM


കാസർകോട് കലക്ടർ ക്വാറൻറീനിൽ | Kasarkode District Collectore Quarantined -Kerala news | Madhyamam\ndate_range 29 April 2020 3:49 PM GMT\nകാസർകോട് കലക്ടർ ക്വാറൻറീനിൽ\nകാസർകോട്: ജില്ല കലക്ടർ ഡോ. ഡി. സജിത് ബാബു ക്വാറൻറീനിൽ. ജില്ലയിൽ കോവിഡ് സ്ഥിരീകരിച്ച മാധ്യമപ്രവർത്തകനു മായി സമ്പർക്കം പുലർത്തിയതിനെ തുടർന്നാണ് നടപടി. കലക്ടറുടെ സാമ്പിൾ പരിശോധനക്ക് അയച്ചു. കലക്ടറുടെ ഗൺമാനും ഡ്രൈവറും ക്വറൻറീനിൽ പ്രവേശിച്ചിട്ടുണ്ട്. രോഗം ബാധിച്ച മാധ്യമപ്രവർത്തകൻ കലക്ടറുടെ അഭിമുഖം എടുത്തിരുന്നു. ഇതേ തുടർന്ന് മുൻകരുതലിെൻറ ഭാഗമായാണ് കലക്ടർ ക്വാറൻറീനിൽ പ്രവേശിച്ചത്.\nജില്ലയിൽ രണ്ടുപേർക്കാണ് ബുധനാഴ്ച കോവിഡ് സ്ഥിരീകരിച്ചത്. ഇതിൽ ഒരാൾ ദൃശ്യമാധ്യമ പ്രവർത്തകനും രണ്ടാമൻ 29 വയസ്സുള്ള ചെമ്മനാട് സ്വദേശിയുമാണ്. ഇരുവർക്കും സമ്പർക്കത്തിലൂടെയാണ് രോഗം പകർന്നത്. സംസ്ഥാനത്ത് ആദ്യമായിട്ടാണ് മാധ്യമപ്രവർത്തകന് കോവിഡ് സ്ഥിരീകരിക്കുന്നത്. ഇതിനു മുമ്പ് ജില്ലയിലെ രണ്ടു മാധ്യമപ്രവർത്തകരുടെ ബന്ധുകൾക്ക് കോവിഡ് സ്ഥിരീകരിച്ച കാര്യം മുഖ്യമന്ത്രി പ്രതിദിന വാർത്തസമ്മേളനത്തിൽ അറിയിച്ചിരുന്നു.\nതുടർന്ന് ഇവരുമായി സമ്പർക്കത്തിലുണ്ടായിരുന്ന മാധ്യമപ്രവർത്തകരോട് നിരീക്ഷണത്തിൽ കഴിയാൻ ആവശ്യപ്പെട്ടു. ഫലം വന്നപ്പോൾ എല്ലാവരുടേതും നെഗറ്റിവായിരുന്നു. കണ്ണൂർ സ്വദേശിയായ മാധ്യമപ്രവർത്തകനെ ക്വാറൻറീനിൽ പ്രവേശിപ്പിച്ചു. ഇദ്ദേഹവുമായി സമ്പർക്കമുള്ള മുഴുവൻ ചാനൽ പ്രവർത്തകരും ക്വാറൻറീനിൽ പ്രവേശിക്കണമെന്ന് ഡി.എം.ഒ അറിയിച്ചു.\nജില്ലയില് 1930 പേരാണ് നിരീക്ഷണത്തിലുള്ളത്. വീടുകളില് 1901 പേരും ആശുപത്രികളില് 29 പേരും. പുതിയതായി ഒരാളെ ഐസൊലേഷന് വാര്‍ഡില് പ്രവേശിപ്പിച്ചു. നിരീക്ഷണത്തിലുള്ള 59 പേര് നിരീക്ഷണകാലയളവ് പൂര്‍ത്തീകരിച്ചു. ബുധനാഴ്ച മൂന്നുപേര്‍ക്ക് രോഗം ഭേദമായി ആശുപത്രി വിട്ടു.\nTAGS:covid 19 corona kasarkode kerala news malayalam news kasarkode collector Dr. D. Sajith babu\nNews Summary - Kasarkode District Collectore Quarantined -Kerala news


സത്യപ്രതിജ്ഞ വ്യാഴാഴ്ച; അമിത് ഷാ ധനമന്ത്രിയായേക്കും\nനരേന്ദ്രമോദിയുടെ നേതൃത്വത്തിലുള്ള പുതിയ എന്‍ഡിഎ സര്‍ക്കാര് അടുത്ത വ്യാഴാഴ്ച സത്യപ്രതിജ്ഞ ചെയ്ത് അധികാരമേല്‍ക്കും. ബിജെപി ദേശീയ അധ്യക്ഷന് അമിത് ഷാ ഉള്‍പ്പെടെ മുതിര്‍ന്ന നേതാക്കള് മോദിക്കൊപ്പം മന്ത്രിമാരായി സത്യപ്രതിജ്ഞ ചെയ്യുമെന്നാണ് അറിയുന്നത്.\nഅമിത് ഷാ ഇത്തവണ മന്ത്രിസഭയില് ഉണ്ടാവുമെന്നാണ് പാര്‍ട്ടി വൃത്തങ്ങള് നല്‍കുന്ന സൂചന. ധനവകുപ്പായിരിക്കും അമിത് ഷായ്ക്കു നല്‍കുക. മോശം ആരോഗ്യത്തെത്തുടര്‍ന്ന് വിശ്രമത്തിലുള്ള ധനമന്ത്രി അരുണ് ജയ്റ്റ്‌ലിയെ ഒഴിവാക്കിയേക്കും. കേന്ദ്രമന്ത്രിസഭയില് അംഗമാവുമെങ്കിലും ബിജെപി അധ്യക്ഷപദവിയില് തുടരാനുള്ള താത്പര്യം ഷാ പ്രകടിപ്പിച്ചിട്ടുണ്ടെന്നാണ് റിപ്പോര്‍ട്ടുകള്.\nകേന്ദ്രമന്ത്രിസഭയില് രണ്ടാമനായി രാജ്‌നാഥ് സിങ് തന്നെ തുടരുമെന്നാണ് പാര്‍ട്ടി നേതാക്കള് വ്യക്തമാക്കുന്നത്. ആഭ്യന്തര വകുപ്പ് രാജ്‌നാഥ് സിങ്ങിനു തന്നെയായിരിക്കും. സുഷമ സ്വരാജ്, നിതിന് ഗഡ്കരി തുടങ്ങിയ മുതിര്‍ന്ന നേതാക്കളുടെ വകുപ്പുകളിലും മാറ്റമുണ്ടാവില്ല.\nമുതിര്‍ന്ന നേതാക്കളില് രവിശങ്കര് പ്രസാദിന്റെ വകുപ്പ് മാറുമെന്നാണ് അറിയുന്നത്. നിയമ മന്ത്രിയായി പുതിയ ഒരാളെ കൊണ്ടുവരുന്നതിനോടാണ് മോദിക്കു താത്പര്യം. പാര്‍ട്ടിയെ തിളങ്ങുന്ന വിജയത്തിലേക്ക് എത്തിച്ച അമിത് ഷാ ടീമിലെ പ്രധാനികളായ വിനയ് സഹസ്രബുദ്ധെ, ഭൂപേന്ദ്ര യാദവ് എന്നിവര് കേന്ദ്രമന്ത്രിസഭയില് എത്താനിടയുണ്ട്.\nRead more on: amit shah | narendra modi


Arjun Sooraj, the rising star among the Science speakers | ശാസ്ത്ര പ്രഭാഷകർക്കിടയിൽ പുത്തൻ താരോദയമായി പത്തുവയസ്സുകാരൻ അർജുൻ സൂരജ്; പിഎച്ച്ഡി എടുത്തവർ പോലും തങ്ങളുടെ ജീവിതത്തിലെ ശാപം 'ചൊവ്വ'യാണ് എന്ന് വിശ്വസിക്കയും വിവാഹം മുടക്കാൻ വരെ 'ചൊവ്വ'യ്ക്ക് കഴിയും എന്ന അന്ധവിശ്വാസം പുലർത്തുകയും ചെയ്യുന്ന നാട്ടിലാണ് ഈ കുട്ടി വ്യത്യസ്തനാവുന്നത്; ശരിക്കും ഇതല്ലേ അത്ഭുത ബാലൻ; ശ്രീലേഖ ചന്ദ്രശേഖർ എഴുതുന്നു - MarunadanMalayali.com\nJune 20, 2019 | 04:05 PM IST | Permalink\nശാസ്ത്രവും മാനവികതയും സ്വതന്ത്രചിന്തയും പ്രചരിപ്പിക്കാനായി രൂപപ്പെടുത്തിയിട്ടുള്ള പ്രസ്ഥാനമായ എസ്സെൻസ് ഗ്ലോബലിന്റെ തിരുവനന്തപുരം യൂണിറ്റ് മെയ് 19 നു പ്രസ് ക്ലബ്ബിൽ വച്ച് ഒരു സെമിനാർ സംഘടിപ്പിക്കുകയുണ്ടായി. വിജ്ഞാനദായകമായ ശാസ്ത്ര വിഷയങ്ങളിൽ വ്യത്യസ്തമായ അവതരണങ്ങളുമായി ഒട്ടേറെ പ്രഭാഷകർ പങ്കെടുത്തു. സെമിനാറിൽ ഉണ്ടായ എടുത്തുപറയത്തക്ക കാര്യം ഒരു പുതിയ പ്രതിഭയെ വെളിച്ചത്തു കൊണ്ടുവരാനായി എന്നതാണ്. പത്തു വയസ് മാത്രം പ്രായമുള്ള അർജുൻ സൂരജ് എന്ന കുട്ടി ചൊവ്വ ഗ്രഹത്തെപ്പറ്റിയുള്ള ഗഹനമായ അറിവോടെ സദസ്സിൽ ഉണ്ടായിരുന്നവരെ അക്ഷരാർത്ഥത്തിൽ ഞെട്ടിക്കുകയായിരുന്നു.\n'ചൊവ്വയെക്കുറിച്ചാണ് ഞാൻ സംസാരിച്ചതെങ്കിലും അസ്ട്രോണോമിയിൽ എന്ത് സംശയവും ചോദിക്കാം'' എന്നുള്ള അർജുന്റെ ആത്മവിശ്വാസം സ്ഫുരിക്കുന്ന വാക്കുകൾ ശ്രോതാക്കളെ അമ്പരപ്പിച്ചു. 'സീക്രട്ട് ഓഫ് മാർസ്' എന്ന വിഷയത്തിൽ അർജുൻ വിശദമായി പ്രഭാഷണം നടത്തുകയും ചെയ്തു.അനാചാരങ്ങളിലും അന്ധവിശ്വാസങ്ങളിലും കഴുത്തറ്റം മുങ്ങി ജീവിക്കുന്ന ഒരു സമൂഹത്തിലാണ് ശാസ്ത്ര അവബോധത്തോടെയും വ്യക്തമായ ജീവിതലക്ഷ്യത്തോടെയും ഇങ്ങനെ ഒരു കുട്ടിയെ വളർന്നു വരുന്നത് എന്നറിയുമ്പോൾ അഭിമാനം തോന്നുന്നു.\nതിരുവനന്തപുരം സ്വദേശിയായ സൂരജ് വിജയന്റെയും നിഷയുടെയും ഏകമകനാണ് അർജുൻ സൂരജ്. ശ്രീകാര്യം Le'cole Chempaka സ്‌കൂളിൽ അഞ്ചാം ക്ലാസ് വിദ്യാർത്ഥിയാണ് അർജുൻ. ഏഴ് വയസ്സുള്ളപ്പോൾ Stephen Hawking sâ ' A brief history of time' എന്ന ബുക്ക് വായിച്ചാണ് അർജുൻ ശാസ്ത്ര ലോകത്തേക്ക് പിച്ചവച്ചു കേറിയത്. ആ ബുക്കിൽ താല്പര്യം തോന്നിയ അർജുൻ അത് വീണ്ടും വീണ്ടും വായിച്ചു, പിന്നെ അച്ഛനോട് Stephen Hawking എഴുതിയ മറ്റു ബുക്കുകൾ ആവശ്യപ്പെടാൻ തുടങ്ങി. ഇത്ര കുഞ്ഞു പ്രായത്തിലുള്ള മകന്റെ ശാസ്ത്രകൗതുകം മനസ്സിലാക്കിയ സൂരജ് അവൻ ചോദിച്ചതെല്ലാം വാങ്ങിക്കൊടുത്തു പ്രോത്സാഹിപ്പിച്ചു. അതെല്ലാം വളരെ മനസ്സിരുത്തി വായിച്ചു ഈ കുഞ്ഞു മിടുക്കൻ. പിന്നീട് Astronomy യിൽ മറ്റു പല ബുക്കുകളും വായിച്ചു. അത് അവനു ഹരമായി മാറി.\nഅച്ഛൻ അർജുനെ തിരുവനന്തപുരത്തുള്ള പ്ലാനറ്റേറിയം സന്ദർശിക്കാൻ കൊണ്ട് പോയി, പിന്നെ അർജുൻ അവിടെ സ്ഥിരസന്ദര്ശകനായി മാറി. ഇതിനിടയിൽ പാഠ്യ വിഷയങ്ങളിലും അർജുൻ മികവ് പുലർത്തുന്നുണ്ടായിരുന്നു. Astronomy യിലെ വിദഗ്ധരുടെ കൂട്ടായ്മയായ AASTRO Club നെ കുറിച്ച് അറിയാൻ ഇടയാക്കുകയും അതിൽ മെമ്പർഷിപ് എടുക്കുകയും ചെയ്തു. AASTRO Club നടത്തുന്ന monthly lecture ൽ എല്ലാം സജീവ സാന്നിധ്യമാണ് അർജുൻ. NIT Kozhikode നടത്തുന്ന സെമിനാറിലൊക്കെ അർജുൻ പങ്കെടുക്കാറുണ്ട്. പഠിക്കുന്ന സ്‌കൂളിലും മറ്റു കുട്ടികളിൽ ശാസ്ത്ര അഭിരുചി വളർത്തിയെടുക്കാൻ അർജുൻ presentations നടത്താറുണ്ട്.\nസ്വന്തം വീട്ടിൽ അച്ഛൻ ക്രമീകരിച്ചു കൊടുത്ത ചെറിയ observatory യിൽ Celestron Astromaster 130 EQ എന്ന ടെലിസ്‌കോപ്പിലൂടെ ഈ മഹാപ്രപഞ്ചത്തിലേക്കുള്ള എത്തിനോട്ടമാണ് അർജുന്റെ ഹോബി. വീണുകിട്ടുന്ന സമയങ്ങളിൽ എല്ലാം astronomy യെ കുറിച്ചുള്ള ബുക്ക്സ് വായിക്കുക, വീഡിയോ കാണുക എന്നുള്ളത് മറ്റു വിനോദങ്ങൾ. മറ്റുകുട്ടികൾ വീഡിയോ ഗെയിമും കമ്പ്യൂട്ടർ ഗെയിമും കളിച്ചു സമയം കൊല്ലുമ്പോൾ ശാസ്ത്രം അല്ലാതെ മറ്റൊന്നും ഈ കുരുന്നിനെ ഭ്രമിപ്പിക്കുന്നില്ല. Astro physicist ആകണമെന്നുള്ള തന്റെ ലക്ഷ്യത്തിലേക്കുള്ള പ്രയാണത്തിലാണ് അർജുൻ. Space X ൽ ജോലി ചെയ്യണമെന്നുള്ളത് അർജുന്റെ സ്വപ്നവും. ഈ ചെറുപ്രായത്തിൽ അർജുൻ എഴുതി പൂർത്തിയാക്കിയ 'A Peek Into The Universe ' എന്ന പുസ്തകം പബ്ലിഷിംഗിനു തയ്യാറാകുന്നു.\nവലിയ ഡിഗ്രിയും പിച്ച്ഡിയും ഒക്കെ എടുത്തവർ പോലും തങ്ങളുടെ ജീവിതത്തിലെ ശാപം ചൊവ്വയാണ് എന്ന് വിശ്വസിച്ചു ജീവിക്കുകയും വിവാഹം മുടക്കാൻ വരെ ചൊവ്വയ്ക്ക് കഴിയും എന്ന അന്ധവിശ്വാസം വച്ച് പുലർത്തുകയും ചെയ്യുന്ന ഒരു നാട്ടിലാണ് ഈ പത്തു വയസുകാരൻ ചൊവ്വഗ്രഹത്തെ ഓരോ മുക്കും മൂലയും അരിച്ചു പെറുക്കി പഠിച്ചിരുന്നതു. പിറന്നു വീഴുന്ന കുഞ്ഞുങ്ങളുടെ തലച്ചോറിൽ പോലും മതമെന്ന വിഷവും അന്ധവിശ്വാസങ്ങളും കുത്തിനിറയ്ക്കുന്ന കേരളീയ സമൂഹത്തിൽ സൂരജ് എന്ന അച്ഛനും അർജുൻ എന്ന മകനും വ്യത്യസ്തരാകുന്നു. ഇങ്ങനെയുള്ള കുട്ടികളെയായിരിക്കണം നാം വാർത്തെടുക്കേണ്ടത്. നമ്മുടെ ഭാവി ഇവരാണ്. വരും തലമുറയിലെ കുഞ്ഞുങ്ങൾ കൂടുതൽ കൂടുതൽ ശാസ്ത്ര അഭിരുചി ഉള്ളവരായിരിക്കും എന്നും അവർ പുതിയ ഒരു ഇന്ത്യയെ പ്രതിനിധാനം ചെയ്യുന്നുമെന്നും നമുക്ക് പ്രത്യാശിക്കാം. നാളെ അർജുൻ സൂരജിന്റെ നാട്ടുകാർ എന്ന് നാം അറിയപ്പെടും എന്ന് തന്നെ കരുതാം. അർജുന്റെ സ്വപ്നത്തിലേക്കുള്ള യാത്രയിൽ എല്ലാ ഭാവുകങ്ങളും നേരുന്നു ഒപ്പം അർജുന്റെ അച്ഛന് ഒരു ബിഗ് സല്യൂട്ട്.


കലാകേരളത്തിന്റെ കണ്ണുകള് ഇമചിമ്മാതെ ഇനി നാലുനാള് തുളുനാട്ടിലേക്ക്; സ്‌കൂള് കലോത്സവത്തിന് ഇന്ന് കാസര്‍കോട്ട് തുടക്കം • Suprabhaatham\nകലാകേരളത്തിന്റെ കണ്ണുകള് ഇമചിമ്മാതെ ഇനി നാലുനാള് തുളുനാട്ടിലേക്ക്; സ്‌കൂള് കലോത്സവത്തിന് ഇന്ന് കാസര്‍കോട്ട് തുടക്കം\nNovember 28, 2019 | 8:13 am IST\nകാഞ്ഞങ്ങാട്: കലാകേരളത്തിന്റെ കണ്ണുകള് ഇമചിമ്മാതെ ഇനി നാലുനാള് കാഞ്ഞങ്ങാട്ടേക്ക്. അറുപതാമത് സംസ്ഥാന സ്‌കൂള് കലോത്സവത്തിന് സപ്തഭാഷാ സംഗമഭൂമിയില് തിരിതെളിയുന്നതോടെ തുളുനാട്ടില് ഇനി കലയുടെ പെരുങ്കളിയാട്ടം. മഹാകവി പി. കുഞ്ഞിരാമന് നായരുടെ നാമധേയത്തില് ഒരുക്കിയ പ്രധാനവേദിയില് ഇന്ന്് രാവിലെ ഒന്‍പതിന് സ്പീക്കര് പി. ശ്രീരാമകൃഷ്ണന് കലോത്സവത്തിന് തിരിതെളിയിക്കും. മന്ത്രി ഇ. ചന്ദ്രശേഖരന് അധ്യക്ഷനാകും. വിദ്യാഭ്യാസ മന്ത്രി സി. രവീന്ദ്രനാഥ് മുഖ്യപ്രഭാഷണം നടത്തും. മന്ത്രി കടന്നപ്പള്ളി രാമചന്ദ്രന് മുഖ്യാതിഥിയാകും. ചലച്ചിത്രതാരം ജയസൂര്യ സംബന്ധിക്കും.\nരാവിലെ എട്ടു മണിക്ക് ഐങ്ങോത്തെ പ്രധാനവേദിക്ക് മുന്‍പില് പൊതുവിദ്യാഭ്യാസ ഡയരക്ടര് കെ. ജീവന് ബാബു പതാക ഉയര്‍ത്തുന്നതോടെയാണ് കലോത്സവത്തിന് തുടക്കമാകുക. പതാക ഉയര്‍ത്തലിനു ശേഷം ദൃശ്യവിസ്മയ കമ്മിറ്റി ഒരുക്കുന്ന മേള വിസ്മയം അരങ്ങേറും. 60ഓളം അധ്യാപകര് അണിനിരക്കുന്ന സ്വാഗതഗാനത്തിന്റെ അകമ്പടിയോടെയാണ് ഉദ്ഘാടനച്ചടങ്ങിന് തുടക്കമാകുക.\nഅപ്പീലുമായി ഇതുവരെ 280 പേര് കൂടി എത്തിയതോടെ മൂന്നു ദിവസമായി നടക്കുന്ന കലോത്സവത്തില് മത്സരാര്‍ഥികളുടെ എണ്ണം 10,000 കടക്കും. 28 വേദികളിലായി 239 ഇനങ്ങളാണ് അരങ്ങിലെത്തുക. പ്രളയത്തെ തുടര്‍ന്ന് കഴിഞ്ഞ വര്‍ഷം ആലപ്പുഴയില് കലോത്സവം മൂന്നു ദിവസമാക്കിയെങ്കില് കാഞ്ഞങ്ങാട്ട് നാലു ദിവസമാണ് കലോത്സവം. ഘോഷയാത്ര ഒഴിവാക്കി ലളിതമായ ചടങ്ങുകളോടെയാണ് കാഞ്ഞങ്ങാട്ടെ കലോത്സവവും. കാഞ്ഞങ്ങാട്, നീലേശ്വരം നഗരസഭകളിലും അജാനൂര് പഞ്ചായത്തുകളിലുമായുള്ള വേദികളിലേക്ക് മത്സരാര്‍ഥികള്‍ക്ക് എത്തിച്ചേരാനായി സംഘാടക സമിതി 40ഓളം ബസ്സുകള് സജ്ജീകരിച്ചിട്ടുണ്ട്. ഓരോ അഞ്ചു മിനിറ്റു കൂടുമ്പോഴും ഓരോ വേദിയില് നിന്ന് ബസ്സുകള് പുറപ്പെടും. ഇന്ന് 74 ഇനങ്ങളും നാളെ 77 ഇനങ്ങളും മൂന്നാം ദിനം 74 ഇനങ്ങളും നടക്കും. സമാപന ദിവസമായ ഡിസംബര് ഒന്നിന് 14 ഇനങ്ങള് മാത്രമാണ് നടക്കുക. അന്ന് മൂന്നു മണിക്ക് നടക്കുന്ന സമാപന സമ്മേളനം പ്രതിപക്ഷനേതാവ് രമേശ് ചെന്നിത്തല ഉദ്ഘാടനം ചെയ്യും.\nഇന്നലെ രാവിലെ 10 മണി മുതല് തന്നെ ദുര്‍ഗ ഹയര് സെക്കന്‍ഡറി സ്‌കൂളില് മത്സരാര്‍ഥികളുടെ രജിസ്‌ട്രേഷന് ആരംഭിച്ചിരുന്നു. രാവിലെയോടെ തന്നെ സംസ്ഥാനത്തിന്റെ വിവിധ ജില്ലകളില് നിന്നുള്ള മത്സരാര്‍ഥികളും അധ്യാപകരും കലോത്സവ നഗരിയിലെത്തി. റെയില്‍വേ സ്റ്റേഷനില് മത്സരാര്‍ഥികള്‍ക്ക് മന്ത്രി ഇ. ചന്ദ്രശേഖരന്റെ നേതൃത്വത്തില് സ്വീകരണം നല്‍കി.\nstate school youth festival to begin in kasargode


Safe Kerala Project | കോടികൾ മുടക്കി ദേശീയപാതയിൽ സ്ഥാപിച്ച ക്യാമറകൾ മുഴുവൻ നോക്കുകുത്തികൾ; ഇന്റർസെപ്റ്റർ വാഹനങ്ങൾക്കും വന്നത് ക്യാമറകളുടെ അതേഗതി; സേഫ് കേരള പ്രോജക്റ്റിൽ വീണ്ടും കോടികൾ പൊടിക്കാൻ ഒരുങ്ങി മോട്ടോർ വാഹനവകുപ്പ്; ആർട്ടിഫിഷ്യൽ ഇന്റലിജൻസും എഎൻപിആർ സംവിധാനവുമുള്ള ക്യാമറകൾക്ക് വകയിരുത്തുന്നത് അഞ്ചു കോടിയോളം രൂപ; 65 ഇലക്ട്രിക് ടാറ്റാ നെക്‌സൺ കാറുകൾ വാടകയ്ക്കും എടുക്കുന്നു; മോട്ടോർ വാഹനവകുപ്പിന്റെ സേഫ് കേരള പ്രോജക്ട് അഴിമതിയിൽ മുങ്ങിക്കുളിക്കുമോ? - MarunadanMalayalee.com\nJune 23, 2020 | 03:50 PM IST | Permalink\nതിരുവനന്തപുരം: മോട്ടോർ വാഹനവകുപ്പിന്റെ സേഫ് കേരള പ്രോജക്റ്റ് അഴിമതിയിൽ മുങ്ങിക്കുളിക്കുമോ? നിയമലംഘനം തടയാനുള്ള സേഫ് കേരളപദ്ധതിയുടെ ഭാഗമായി സ്പീഡ് ക്യാമറ പദ്ധതിയും ഇതിനായുള്ള ഇലക്ട്രിക് വാഹനം വാടകയ്ക്ക് എടുക്കുന്നതിലുമാണ് അഴിമതിക്കുള്ള സാധ്യത തെളിഞ്ഞു വരുന്നത്. കോടികൾ മുതൽ മുടക്കിയുള്ള പദ്ധതിയാണ് സ്പീഡ് ക്യാമറ സ്ഥാപിക്കാനായി അണിയറയിൽ ഒരുങ്ങുന്നത്. നിയമലംഘനം തടയാൻ കോടികൾ മുടക്കി മോട്ടോർ വാഹനവകുപ്പ് സ്ഥാപിച്ച ക്യാമറകൾ മുഴുവൻ ഉപയോഗമില്ലാത്ത നോക്കുകുത്തികൾ പോലെ നിൽക്കുന്ന അവസ്ഥയാണ്. അത്യാധുനിക യന്ത്രസംവിധാനത്തിന്റെ സഹായത്തോടെ നിയമ ലംഘനങ്ങൾ കണ്ടെത്തുന്നതിന് ലക്ഷങ്ങൾ മുടക്കി വാങ്ങിയ ഇന്റർസെപ്റ്റർ വാഹനങ്ങളും ഒരുപയോഗവുമില്ലാതെ ഇരിക്കുകയാണ്.\nഅമിത വേഗം പിടിക്കുകയോ, ആൽക്കഹോൾ ഉപയോഗിച്ചിട്ടുണ്ടോ എന്നറിയാനുള്ള ഇന്റർസെപ്റ്റർ വാഹന സംവിധാനങ്ങൾ ഒന്നും ഉപയോഗിക്കുന്നില്ല. പതിനഞ്ചു ലക്ഷത്തോളം രൂപയുടെ ഉപകരണങ്ങളാണ് ഇന്റർസെപ്റ്ററിൽ ഉപയോഗമില്ലാതെ വെറുതെയിരിക്കുന്നത്. ഇതെല്ലാം മൂടിവച്ചാണ് വീണ്ടും കോടികൾ മുടക്കി ഫെയ്‌സ് ക്യാമറകൾ എന്ന പേരിൽ സ്പീഡ് ക്യാമറകൾ സംസ്ഥാനം മുഴുവൻ സ്ഥാപിക്കാൻ മോട്ടോർ വാഹനവകുപ്പ് ഒരുങ്ങുന്നത്.\nകോടികൾ പൊടിച്ച് നാഷണൽ ഹൈവേയിൽ സ്ഥാപിച്ച ക്യാമറകൾക്കെല്ലാം കണ്ണുതുറക്കാൻ മടി; ഇന്റർസെപ്‌ററർ വാഹനങ്ങൾ പാഴായ ലക്ഷങ്ങളോർത്ത് നെടുവീർപ്പിടുന്നു; ഇതൊന്നും പോരാഞ്ഞ് ഫെയ്‌സ് ഡിറ്റക്ഷൻ ക്യാമറകൾക്കായി വീണ്ടും കോടികൾ; വകുപ്പിൽ 262 അധിക തസ്തികകൾ സൃഷ്ടിച്ചും കൊള്ളയടി; സേഫ് കേരള പദ്ധതി ഖജനാവ് മുടിക്കുന്നു എന്ന ആക്ഷേപം ഉയരുന്നതിനിടെ തലപ്പത്തുള്ള രാജീവ് പുത്തലത്തിന് ഐഎഎസ് നൽകാൻ നീക്കം; ജോയിന്റ് ട്രാൻസ്‌പോർട്ട് കമ്മീഷണർക്കെതിരെ സിപിഎം സംഘടന\nകോടികൾ മുടക്കി സ്പീഡ് ക്യാമറ സ്ഥാപിക്കാനും ലക്ഷങ്ങൾ മാസവാടക നൽകി സേഫ് കേരള സ്വകാഡുകൾക്ക് ഇലക്ട്രിക് വാഹനങ്ങൾ വാടയ്ക്ക് എടുക്കാനുള്ള ഭരണപരമായ തീരുമാനം വന്നിട്ടുണ്ട്. ഡിസംബറോടെ സംസ്ഥാനം മുഴുവൻ സ്പീഡ് ക്യാമറ സംവിധാനം നടപ്പിൽ വരുത്തുന്ന രീതിയിലാണ് പദ്ധതി മുന്നോട്ടു നീങ്ങുന്നത്. ഇതിലെല്ലാം പിന്നിൽ വൻ അഴിമതി നടക്കുന്നതായാണ് ആരോപണം. എടുത്തുകൊണ്ട് നടക്കാവുന്ന ഫെയ്‌സ് ക്യാമറകളാണ് സംസ്ഥാനത്ത് സ്ഥാപിക്കാൻ മോട്ടോർവാഹനവകുപ്പ് ഒരുങ്ങുന്നത്. ആർട്ടിഫിഷ്യൽ ഇന്റലിജൻസും ഓട്ടോമാറ്റിക് നമ്പർ പ്ലേറ്റ് റെക്കഗ്നീഷനുമുള്ള ഫെയ്‌സ് ക്യാമറകളാണ് സംസ്ഥാനം മുഴുവൻ സ്ഥാപിക്കപ്പെടുന്നത്. കെൽട്രോണിനാണ് കൺസൽട്ടൻസി കരാർ നൽകിയിരിക്കുന്നത്. ആദ്യഘട്ടത്തിൽ ജില്ലയിൽ 20 ക്യാമറകൾ വീതം ആദ്യ സ്റ്റേജായി സ്ഥാപിക്കാനാണ് ഒരുങ്ങുന്നത്.\nരണ്ടു ലക്ഷം രൂപ വിലവരുന്ന 20 ക്യാമറകളാണ് ഒരു ജില്ലയിൽ ആദ്യ ഘട്ടം സ്ഥാപിക്കുന്നത്. അഞ്ചു കോടിക്ക് അടുത്തു തുക ഇതിന്നായി വകയിരുത്തേണ്ടി വരും. സേഫ് കേരള സ്വകാഡിനു വേണ്ടി ഇലക്ട്രിക് വാഹനങ്ങൾ വാടകയ്ക്ക് എടുക്കാനുള്ള നീക്കമാണ് മറ്റൊന്ന്. 65 ഇലക്ട്രിക് ടാറ്റാ നെക്‌സൺ കാറുകൾ വാടകയ്ക്ക് എടുക്കാനാണ് സർക്കാർ അനുമതി നൽകിയത്. ഒരു കാറിനു 35000 രൂപയാണ് മാസ വാടക. ഇതിനായി 22 ലക്ഷത്തോളം രൂപ ഒരു മാസത്തേക്ക് മാത്രമായി വകയിരുത്തെണ്ടിയും വരും. അനെർട്ട് വഴിയാണ് ഈ വാഹനങ്ങൾ മോട്ടോർ വാഹനവകുപ്പ് എടുക്കുന്നത്. സ്വന്തമായി വാഹനം എടുക്കാതെ മാസവാടക ഇനത്തിൽ വൻ തുക ചെലവിടാനാണ് തീരുമാനം. ഇതിനു ഭരണ തലത്തിൽ അനുമതി വന്നിട്ടുണ്ട്. കോടിക്കണക്കിന് രൂപ മുടക്കി കൊട്ടിഗ്‌ഘോഷിച്ച് ദേശീയ പാതയോരത്ത് സ്ഥാപിച്ച ക്യാമറകൾ മുഴുവൻ കണ്ണടച്ച അവസ്ഥയിലാണ്. യഥാവിധി മെയിന്റൻസ് നടക്കാത്തതാണ് ക്യാമറകൾ കണ്ണടയ്ക്കാൻ കാരണം. സേഫ് കേരള പദ്ധതിയുടെ ഭാഗമായി ലക്ഷങ്ങൾ മുടക്കിയുള്ള ഇന്റർസ്‌പെറ്റർ വാഹനങ്ങൾ ജില്ലാ തലത്തിൽ വകുപ്പ് സ്വന്തമാക്കിയിട്ടുണ്ട്. ഇന്റർസ്‌പെറ്റർ എന്ന രീതിയിൽ ഉള്ള ഉപയോഗം മാറ്റി നിർത്തി മറ്റുള്ള ഉപയോഗത്തിനാണ് വകുപ്പ് ഈ വാഹനം ഉപയോഗിക്കുന്നത്.\nപതിനാലു ജില്ലകളിൽ ക്യാമറകൾ സ്ഥാപിക്കുന്നതിന്റെ ഭാഗമായി പതിനാലു കൺട്രോൾ റൂമുകളും ഒരുങ്ങും. ഒരു സ്ഥലത്ത് സ്ഥിരമായി സ്ഥാപിക്കാതെ മറ്റു സ്ഥലങ്ങളിലേക്ക് എടുത്തു കൊണ്ട് പോകാവുന്ന ക്യാമറകളാണ് ഇവ. ജില്ലയിൽ ക്യാമറകൾ റൊട്ടെറ്റ് ചെയ്തുകൊണ്ടിരിക്കും. അതിനായി കോൺക്രീറ്റ് തൂണുകൾ വാർക്കാനും പദ്ധതിയിടുന്നുണ്ട്. മോട്ടോർ വാഹനവകുപ്പ് നിഷേധിക്കുന്നുണ്ടെങ്കിലും ക്യാമറ സ്ഥാപിക്കാനുള്ള കോൺക്രീറ്റ് ഭിത്തിക്ക് നാല് ലക്ഷത്തോളം രൂപ ആവശ്യമുണ്ടെന്നാണ് ലഭിക്കുന്ന വിവരം. ഒരു മാസം ഒരുസ്ഥലത്ത് എങ്കിൽ അടുത്ത മാസം വേറെ സ്ഥലത്താകും ക്യാമറ. അപ്പോൾ ഈ തൂണുകൾ എന്ത് ചെയ്യും എന്ന ചോദ്യവും മുഴങ്ങുന്നുണ്ട്. ഇത് പിന്നെ വഴിമുടക്കിയാകും അപകട സാധ്യതയാകും നിലകൊള്ളുന്ന അവസ്ഥയാകും.\nകോൺക്രീറ്റ് തൂണിൽ അഴിമതി സാധ്യത എന്ന് ആരോപണം വന്നതോടെ രണ്ടു രീതിയിൽ മറ്റൊരു പദ്ധതിയും ആലോചിക്കുന്നുണ്ട്. ഒന്ന് കെഎസ്ഇബി പോസ്റ്റുകളിൽ സ്ഥാപിക്കുക. അല്ലെങ്കിൽ അഴിച്ചു കൊണ്ടുപോകാൻ കഴിയുന്ന രീതിലുള്ള സംവിധാനം ക്യാമറ സ്ഥാപിക്കാൻ വേണ്ടി ഒരുക്കുക. എന്തായാലും ഇതിനുള്ള ആലോചനകളും അണിയറയിൽ ഒരുങ്ങുന്നുണ്ട്. ഫെയ്‌സ് ക്യാമറ സംവിധാനം ബിഒടി വ്യവസ്ഥയിൽ കൊണ്ടുവരാനും ആലോചന ശക്തമാണ്. ആധുനിക രീതിയിലാണ് ഈ ക്യാമറകൾ ഫംഗ്ഷൻ ചെയ്യുക. സോളാർ പാനൽ വെച്ച് വർക്ക് ചെയ്യുന്ന രീതിയാകും വരുന്നത്. അപ്പോൾ കണക്ടിവിറ്റി പ്രശ്‌നങ്ങൾ വരുകയില്ലെന്നാണ് വകുപ്പ് വൃത്തങ്ങൾ ചൂണ്ടിക്കാട്ടുന്നത്. വാഹനങ്ങളുടെ നമ്പർ ഓട്ടോമാറ്റിക് ആയി ക്യാമറ റീഡ് ചെയ്യും. വാഹൻ സൈറ്റിൽ പോയി ഇത് ക്രോസ് മാച്ച് ചെയ്യും എന്നൊക്കെയാണ് ക്യാമറയെക്കുറിച്ച് മോട്ടോർ വാഹനവകുപ്പ് അധികൃതർ പറയുന്നത്.


Santha,Cooking in bulk | വല്യവെപ്പിനൊക്കെ ഭയങ്കര ശക്തി വേണ്ടേ?; യെന്തിന്, നല്ല ജോറാണപ്പാ പാചകം\nവല്യവെപ്പിനൊക്കെ ഭയങ്കര ശക്തി വേണ്ടേ?; യെന്തിന്, നല്ല ജോറാണപ്പാ പാചകം\nമനോരമ ലേഖകൻ March 06, 2020 11:08 AM IST\nകല്യാണ സദ്യ ഒരുക്കുന്ന പാചകക്കാരി ശാന്ത. സഹായികളായ സവിതയും ഒാമനയും സമീപം. ചിത്രം: മനോരമ\nഅടുക്കളയിലെ പാചകം പെണ്ണിനും ആളു കൂടുന്നിടത്തെ പാചകം ആണിനും എന്ന് എന്തിനാണു വേർതിരിവ് ? ചോദിക്കുന്നത് ശ്രീകണ്ഠപുരം പെരുന്തിലേരി, വളക്കൈ, കൊയ്യം മേഖലയിലെ പാചകറാണിയായ പെരുന്തിലേരിയിലെ വടക്കീയിൽ ശാന്ത. പാചകരംഗത്തെ ആണുങ്ങളുടെ കുത്തക തകർത്ത ശാന്ത സംസാരിക്കുന്നു.\nസ്ത്രീകളൊന്നും ഈ മേഖലയിൽ അധികം പോകാറില്ലല്ലോ, ചേച്ചി പിന്നെ എങ്ങനെ എത്തി ?\n15 കൊല്ലം മുൻപാണ് ഈ രംഗത്തേക്കു വന്നത്. അന്നു ഞാനീ പണിക്കു വരുമ്പോൾ നാട്ടുകാര് മുഴുവൻ മൂക്കത്തു വെരല് വെച്ച് ദ് ന്താണപ്പാ, പെണ്ണുങ്ങമാരാ ചോറ് ബെക്ക്ന്നേന്ന് ചോദിച്ചു. ആദ്യം നമ്മളെ കണ്ടിറ്റ് ഈ പണി കയ്യൂലാന്ന് സംശയിച്ചവരുണ്ട്.ഇപ്പോ ആരും അതു ചോദിക്കാരില്ല. നമ്മൾ വെച്ചാലും ബിരിയാണി സൂപ്പറാകുമെന്നു നാട്ടുകാര് പഠിച്ച്. ഇപ്പണി ആദ്യം തൊടങ്ങ്യേപ്പം ചെറുമാതിരി വെപ്പിനേ പോയിരുന്നുള്ള്. പിന്നെ പിന്നെ സദ്യ കഴിച്ചവരൊക്കെ ഫോൺ നമ്പർ വാങ്ങി പോകാൻ തുടങ്ങി. ഒരിക്കൽ പോയി വെച്ച വീട്ടില്ണ്ടല്ലോ, നമ്മ്യല്ലാണ്ട് ബേറെ ആരെയും വിളിക്കൂല.\nപ്ലാസ്റ്റിക്കിനെ അടുക്കളയിൽ നിന്നും ഗെറ്റൗട്ടടിക്കാം! പകരം ഇവ ഉപയോഗിക്കാം\nവല്യവെപ്പിനൊക്കെ ഭയങ്കര ശക്തി വേണ്ടേ?\nയെന്തിന്, ഇതൊക്കെ ആരിക്കും പറ്റും. 100 മുതൽ 1500 പേർക്കൊക്കെ സദ്യ ഉണ്ടാക്കാൻ പെണ്ണുങ്ങൾ വിചാരിച്ചാലും പറ്റും. പെണ്ണുങ്ങൾ ഉണ്ടാക്കിയ സദ്യക്ക് എന്തേലും കുറവുണ്ടെന്ന് ഇന്നേവരെ ആരേലും പറഞ്ഞിക്ക്ണാ. ഇന്നാട്ടിലെ ഹോട്ടലിലൊക്കെ വീട്ടിലെ ഊൺ എന്ന് എഴുതി വെക്കണ്ത് എന്തിനാ, അതെന്നെ നമ്മൾ പെണ്ണുങ്ങൾടെ ട്രേഡ് സീക്രട്ട്.\nഇതുവരെ എത്ര സ്ഥലങ്ങളിൽ പാചകത്തിനു പോയി?\nപാചകം ഒരു മത്സര ഇനമല്ലാത്തതു കൊണ്ട് നമ്മക്ക് കപ്പൊന്നും കിട്ടിയിട്ടില്ല. എത്ര സ്ഥലങ്ങളിൽ വെച്ചു വിളമ്പിയെന്നു ചോദിച്ചാൽ കണക്ക് ഓർക്കാൻ പാടാ. കണ്ണൂർ, കാസർകോട് ജില്ലകളിലെ പല ഭാഗത്തും പാചകത്തിനു പോകാറുണ്ട്. നമ്മളെന്ന്യാണ് മുഴുവൻ പണി എടുക്കുന്നത്. ഇനിയിപ്പോ സഹായത്തിന് ആരേലും വേണമെന്നു നിർബന്ധം തോന്നുമ്പോൾ ഒന്നു നീട്ടിവിളിച്ചാൽ മതി, എടീ ശ്രീജേ, സുജാതേ, സവിതേ, ഓമനേ..ന്ന്. ഒക്കെ നമ്മളെ നാട്ടിലെ പെണ്ണുങ്ങളെന്നെ. അവര് സഹായത്തിനു വരും.\nവീട്ടിൽ നടക്കുന്ന നൂല് കെട്ടു മുതൽ അടിയന്തിരം വരെ, ക്ഷേത്രങ്ങളിലെ തെയ്യത്തിനും ഉത്സവത്തിനും ഇതിനൊക്കെ പുറമേ കുടുംബശ്രീന്റെ പരിപാടി മുതൽ സമ്മേളനങ്ങൾക്കു വരെ ഭക്ഷണമുണ്ടാക്കാൻ ആളുകൾ വിളിക്കാറുണ്ട്്, പിന്നെ വായനശാല വാർഷികം, സ്കൂളുകളിൽ നടക്കുന്ന യാത്രയയപ്പ്, വിവാഹ നിശ്ചയം, വിവാഹം, വിവാഹവീടുകളിൽ നടക്കുന്ന സൽക്കാരങ്ങൾ ഇതൊക്കെ നമ്മള് നടത്തിക്കൊടുക്കും. നാടൻസദ്യയേക്കാൾ ആൾക്കാർക്കു താൽപര്യം ബിരിയാണി ആണ്.\nഹോ, ഭയങ്കര ചെലവായിരിക്കുമല്ലോ?\nഎന്നാര് പറഞ്ഞ്. ഞങ്ങൾ പെണ്ണുങ്ങൾ ഇതിനൊന്നും ആരെയും ബ്ലേഡ് കൊണ്ട് വരഞ്ഞിട്ട് പ്രതിഫലം വാങ്ങാറില്ല. സദ്യയുടെ സാധനങ്ങളുടെ വില വാങ്ങും. പിന്നെ ഞങ്ങളെ ഒരു ദിവസത്തെ കൂലിയും. ഇതൊക്കെ ന്യായമായ കൂലിയാണപ്പാ. ആവശ്യപ്പെട്ടാൽ വീട്ടിൽ നിന്നും ഭക്ഷണം തയാറാക്കി എത്തിച്ചു കൊടുക്കാനും തയാറാണ്. പാത്രം എല്ലാം വീട്ടിൽ തന്നെയ്ണ്ട്. പാത്രത്തിന്റെ കാര്യത്തിൽ കടുംപിടുത്തമൊന്നും ഇല്ല. ആവശ്യക്കാര് പാത്രം തന്നാൽ അതിലും ഉണ്ടാക്കി കൊടുക്കും.\nപെണ്ണുങ്ങള് ചെയ്യുമ്പോ പണിയൊക്കെ നേരത്തിനു തീര്വോ?\nരാവിലെ പണിക്കു പോകുന്ന ഭർത്താവിനും ഉസ്കൂളിൽ പോകുന്ന കുഞ്ഞിമക്കൾക്കും പ്രായമായ അച്ഛനും അമ്മയ്ക്കും അങ്ങനെ പലർക്കായി പലജാതി സാധനങ്ങൾ ഒന്നൊന്നര മണിക്കൂറോണ്ട് ഉണ്ടാക്കുന്ന പെണ്ണ്ങ്ങക്ക് ഇതൊക്കെ എന്ത്?പറഞ്ഞ നേരത്ത് സഹായികളുമായി എത്തും, പട പടേന്നു പണി തീർക്കും. ബീഡി വലിക്കാനും ഫോൺ വിളിക്കാനും ഒന്നും പോയി വെറുതേ തിരിഞ്ഞു കളിച്ചു സമയം കളയുന്ന പരിപാടി ഒന്നും ഇല്ല. സദ്യയാണെങ്കിലും ബിരിയാണി ആണെങ്കിലും കൃത്യസമയത്തു പണി തീർക്കും. കൂലി വാങ്ങും, പോരും. അത്രന്നെ.\nഉയ്യന്റപ്പാ, സീസൺ തുടങ്ങിയാൽ പിന്നെ രക്ഷയില്ല. തെരക്കോട് തെരക്കെന്നെ. മഴക്കാലത്ത് ഇത്തിരി പണി കുറയും. അതിപ്പോ നാട്ടിൽ എല്ലാ പണിക്കാർക്കും അങ്ങനെ തന്നെയല്ലേ. പെരുന്തിലേരി എയുപി സ്കൂളിനു മുന്നിൽ ധാന്യങ്ങൾ പൊടിക്കുന്ന മില്ലുണ്ട്. കതിർമണി കുടുംബശ്രീയാണ് ഇത് നടത്തുന്നത്. ഇവിടെ എല്ലാ ദിവസവും വരും. സാമൂഹിക പ്രവർത്തനവും ഉണ്ട്.\nഈ തിരക്കിന്റെടേൽ സാമൂഹിക പ്രവർത്തനമോ?\nഉണ്ട്. വീടുകളിൽ കിടപ്പിലായ രോഗികളെ നോക്കാനായി പോകാറുണ്ട്. പിന്നെ ഇടത്തേ കൈ കൊടുക്കുന്നത് വലത്തേ കൈ അറിയരുത്‍ന്നല്ലേ, അതോണ്ട് കൂടുതലൊന്നും പറയ്ന്നില്ല.\nപെരുന്തിലേരിയിലെ ഒരു സാധാരണ കുടുംബത്തിലായിരുന്നു ജനനം. വീട്ടിൽ അമ്മ ജാനകി, മക്കളായ നിഷാന്ത്, നിജീഷ്, ഭാര്യ നീതു, മക്കളായ ദേവിക, വേദിക. ഇളയമകൻ നികേഷ്.\nEnglish Summary: Santha,Cooking in bulk


കഴിഞ്ഞ ദിവസമാണ് സഹോദരിയുടെ വിവാഹത്തിന് ബാങ്ക് വായ്പ ലഭിക്കാത്തതിൽ മനംനൊന്ത് തൃശൂരിൽ യുവാവ് ആത്മഹത്യ ചെയ്തത്. അമ്മയെയും സഹോദരിയെയും ജ്വല്ലറിയിലിരുത്തി മടങ്ങിയ വിപിൻ എന്ന 26 കാരനാണ് വീട്ടിലെത്തി തൂങ്ങി മരിച്ചത്.\nഈ ചെറുപ്രായത്തിൽ ഇത്രമാത്രം ഉത്തരവാദിത്വങ്ങളും കുടുംബത്തിന്റെ സംരക്ഷണവും ചുമതലയും ഏറ്റെടുത്തതിന്റെ സമ്മർദ്ദം മൂലമാണ് വിപിൻ ആത്മഹത്യ ചെയ്തതെന്ന പ്രതികരണമാണ് സോഷ്യൽമീഡിയയിലടക്കം ഉയരുന്നത്. പാട്രിയാർക്കി കൊല്ലുന്നത് പെണ്ണുങ്ങളെ മാത്രമല്ല, ആണുങ്ങളെകൂടിയാണെന്ന് പറയുകയാണ് എഴുത്തുകാരനും ആർ ജെയുമായ ബാല. മക്കളുടെ കല്യാണ ആവശ്യങ്ങൾക്കുളള പണം സ്വരൂപിക്കുന്ന പരുപാടി അപ്പനമ്മമാർ നിർത്തും വരെ ഇവിടെ സ്ത്രീധന മരണങ്ങളും ഇതുപോലുളള ആത്മഹത്യകളും ഇനീം ഉണ്ടാകുമെന്നും ആർ ജെ ബാല കുറിച്ചു.\nആർ ജെ ബാലയുടെ പോസ്റ്റിന്റെ പൂർണരൂപം\nപാട്രിയാർക്കി കൊല്ലുന്നത് ആണുങ്ങളെ കൂടിയാണ്.\nഈ ചെറിയ പ്രായത്തിൽ ഇത്രമാത്രം ഉത്തരവാദിത്വങ്ങൾ ഏറ്റെടുക്കാൻ പറഞ്ഞു,\nകുടുംബത്തിന്റെ സംരക്ഷണവും ചുമതലയും തലയിൽ വച്ച് കൊടുത്ത്,\nപെങ്ങളെ കെട്ടിക്കേണ്ടത് നീയാണ് എന്ന സമ്മർദം നൽകി,\nഅച്ഛന്റെ സ്ഥാനം ഇനി നിനക്കാണെന്നു പറഞ്ഞു,\nപാവം.. എന്ത് കഷ്ടമാണ്.\nഒരു പ്രൊഫഷണൽ കോഴ്‌സെല്ലാം കഴിഞ്ഞു കരിയർ തുടങ്ങി എക്‌സ്പീരിയൻസ് നേടിയെടുക്കേണ്ട അല്ലേൽ ഇഷ്ടമുള്ള ഒരു പാഷൻ ഫോളോ ചെയ്യേണ്ട, പിന്നീടതിനെ ഒരു തൊഴിൽ ആക്കി മാറ്റേണ്ട ഒരാളെ എത്ര ക്രൂരമായാണ് ഇവിടുത്തെ ടോക്‌സിക് വ്യവസ്ഥകൾ കൊന്നു കളയുന്നത്.\nകല്യാണം കഴിക്കാൻ ആഗ്രഹിക്കുന്ന ആണായാലും പെണ്ണായാലും ആദ്യം ചെയ്യേണ്ടത് അതിനുള്ള പണവും ചിലവും സ്വയം വഹിക്കുക എന്നതാണ്. അപ്പന്റേം അമ്മടേം പൈസ എല്ലാം അവർക്ക് സന്തോഷിക്കാനുള്ളതാവണം. നിങ്ങടെ പൈസ നിങ്ങൾക്കും.\nമക്കളുടെ കല്യാണ ആവശ്യങ്ങൾക്കുള്ള പണം സ്വരൂപിക്കുന്ന പരുപാടി അപ്പനമ്മമാർ നിർത്തും വരെ ഇവിടെ സ്ത്രീധന മരണങ്ങളും ഇതുപോലുള്ള ആത്മഹത്യകളും ഇനീം ഉണ്ടാകും.\nമക്കളെ സ്വയം പര്യാപ്തരായി വളർത്തു. ഫിനാൻഷ്യൽ ഫ്രീഡം ആണ് ഏറ്റവും വലിയ ഫ്രീഡം. മക്കൾ അതു കൈവരിക്കുന്നത് വരെയുള്ള സമയവും സാവകാശവും അവർക്ക് കൊടുക്കണം. അവരുണ്ടാകും അവർക്കു വേണ്ടതെല്ലാം.\nഒരു ജീവിതകാലം മുഴുക്കെയും ഹോം ലോണും മക്കളെ കെട്ടിച്ചയച്ച കടം തീർത്തും ഒടുങ്ങാനുള്ളതല്ല മനുഷ്യര് എന്ന് ഇനിയെങ്കിലും നമ്മൾ മനസ്സിലാക്കണം. ഓർക്കുക വീടുകൾ തന്നെയാണ്, അവിടെയുള്ള റിഗ്രസ്സീവ് സിസ്റ്റംസ് ആണ് വീട്ടുകാരെ കൂടി കൊലക്കു കൊടുക്കുന്നത്.\nപാട്രിയാർക്കി കൊല്ലുന്നത് പെണ്ണുങ്ങളെ മാത്രമല്ല, ആണുങ്ങളെ കൂടിയാണ്.\nA post shared by RJ Bala (@bala.rj)\nEnglish Summary : patriarchy kills not only women but also men, rj bala's post went viral\nTags : patriarchy rj bala suicide kerala\nവേശ്യ എന്ന് വിളിച്ചു; ഫറോക്ക് സി.ഐ അപമാനിച്ചെന്ന് ആത്മഹത്യ ചെയ്ത പെൺകുട്ടി, കുറിപ്പ് പുറത്ത്...\nസുപ്രീം കോടതിക്ക് മുന്നിൽ വെച്ച് യുവാവ് തീകൊളുത്തി ആത്മഹത്യക്ക് ശ്രമിച്ചു...\nമലപ്പുറത്ത് പോക്‌സോ കേസിലെ ഇര തൂങ്ങി മരിച്ച നിലയിൽ ...\nമോഫിയയുടെ ആത്മഹത്യ: സി.ഐ സുധീറിനെ മനപ്പൂർവം ഒഴിവാക്കി; കുറ്റപത്രം അംഗീകരിക്കാനാകില്ലെന്ന് പിതാവ് ...\nമൺറോ തുരുത്തിൽ ഭാര്യയെ വെട്ടികൊന്ന ശേഷം ഭർത്താവ് ജീവനൊടുക്കി...\nമോഫിയ പർവീൺ അനുഭവിച്ചത് ക്രൂര പീഡനം; ഭര്‍ത്താവ് സുഹൈല്, മാതാപിതാക്കള് എന്നിവരെ പ്രതിചേര്‍ത്ത് കുറ്...\nബോംബെ ഐഐടിയിൽ വിദ്യാർഥി ഏഴാം നിലയിൽനിന്ന് ചാടി ജീവനൊടുക്കി...


ഇന്ത്യന് വംശജനായ മാത്യു മാര്‍ത്തോമ നിയമത്തിന്റെ ബലിയാടോ! | USA Malayalam News Paper\nഇന്ത്യന് വംശജനായ മാത്യു മാര്‍ത്തോമ നിയമത്തിന്റെ ബലിയാടോ!\nStory Dated: Monday, July 21, 2014 08:02 hrs UTC\nഇന്‍സൈഡര് ട്രേഡിങ്ങിലൂടെ ഷെയറുകള് വിറ്റ് ലാഭം ഉണ്ടാക്കിയെന്നും, ബോസിന് ലാഭം ഉണ്ടാക്കാന് സഹായിച്ചു എന്നുമുള്ള കുറ്റാരോപണത്തില് ന്യൂയോര്‍ക്ക് ജൂറി മാത്യു മാര്‍ത്തോമയെ കുറ്റക്കാരനായി വിധിച്ചു.\nഎസ്.എ.സി കമ്പനിയിലെ ഒരു ഉദ്യോഗസ്ഥന് മാത്രമായിരുന്നു മാത്യു മാര്‍ത്തോമ. ആ കമ്പനിയിലെ ആരോഗ്യ വകുപ്പിന്റെ പോര്‍ട്ട്‌ഫോളിയോ മാനേജര് ആയിരുന്നു. അവര്‍ക്ക് പ്രതിഫലം ശമ്പളവും, അതിനുപുറമേ ബോണസ്സും ആയിരുന്നു.\nഫൈനാന്‍സ് മാര്‍ക്കറ്റിനെകുറിച്ചോ ഷെയര് മാര്‍ക്കെറ്റിനെകുറിച്ചോ അറിയാവുന്ന ആളുകള്‌ക്ക് മനസിലാക്കാന് പറ്റുന്ന ഒരു സത്യമാണ് ഷെയര് മാര്‍ക്കെറ്റ് ഒരു റിസ്‌കി ബിസിനസ് ആണെന്നും, സൊസൈറ്റിയില് ധാരാളമാളുകള് ഷെയര് മാര്‍ക്കറ്റില് നിക്ഷേപിച്ചു പണം നഷ്ടപ്പെടുത്തുന്നു മറ്റു ചിലര് ലാഭം ഉണ്ടാക്കുന്നു എന്നുള്ളതും.\nഎസ്.എ.സി ക്യാപിറ്റല് പോലെയുള്ള വലിയ വലിയ സ്ഥാപനങ്ങളില് ജോലി ചെയ്യുന്നവര് തീര്‍ച്ചയായും ഈ ബിസിനെസ്സില് പ്രാഗത്ഭ്യവും പരിചയവുമുള്ള കഴിവുള്ള ആളുകള് ആയിരിക്കുമല്ലോ. അവര് സ്ഥിരമായി ഷെയറിനെപ്പറ്റി പഠിച്ചുകൊണ്ടിരിക്കുന്നവരാണ്. പോര്‍ട്ട്‌ഫോളിയോ മാനേജേഴ്‌സിനു ട്രേഡ് ചെയ്യാനായി കമ്പനി വലിയ തുകകള് അനുവദിച്ചു കൊടുക്കുന്നത് പതിവാണ്. മാനെജെഴ്‌സിന്റെ ജോലിയാണ് ആ പണമുപയോഗിച്ച് ബിസിനസ് വിജയകരമായി നടത്തുകയും കമ്പനിക്ക് ലാഭം ഉണ്ടാക്കുകയും എന്നതും. ഓരോ പരിചിത മേഘലയിലും നിയമിച്ചിരിക്കുന്നവരുടെ ജോലിയാണ് ആ മേഘലയെകുറിച്ച് പഠനം ചെയ്‌തു നല്ല ഷയെര്‍സ് യഥാസമയത്ത് വാങ്ങുകയും ലാഭകരമായി വില്‍ക്കുകയും ചെയ്യുക എന്നത്. ഷയെര്‍സ് വില കുറഞ്ഞു നില്‍ക്കുമ്പോള് വാങ്ങുകയും വിലയേറി വരുന്ന സമയത്ത് അവ വിറ്റ് പണമാക്കുകയും ആണ് അവര് ചെയ്യുന്നത്. പോര്‍ട്ട്‌ഫോളിയോ മാനേജേഴ്‌സിനു സ്‌റ്റോക്കുകളെ കുറിച്ച് പഠിക്കാന് കമ്പനി പല സൌകര്യങ്ങളും ചെയ്‌തു കൊടുക്കാറുണ്ട്. അതില് ഒന്നാണ് ആ ഫീല്‍ഡില് വിദഗ്‌ദ്ധന്മാരായിട്ടുള്ള ആളുകളുമായി കണ്‍സള്‍ട്ട് ചെയ്യാനുള്ള അവസരം. ആരോഗ്യ മേഖലയായിരുന്നു മാത്യുവിന്റെ ഫീല്‍ഡ്. ഇലാന് ആന്‍ഡ് വയത്ത് ഫാര്‍മസ്യൂട്ടിക്കല് കമ്പനി ഷയെര്‍സ്, മാത്യു വാങ്ങുകയും വില്‍ക്കുകയും ചെയ്‌തിരുന്നു. പോര്‍ട്ട്‌ഫോളിയോ മാനേജേഴ്‌സിനു അവരുടെ ഡിപ്പാര്‍ട്ട്‌മെന്റിലുള്ള വിദഗ്‌ദ്ധന്മാരുമായി കണ്‍സള്‍ട്ട് ചെയ്യാനുള്ള സൗകര്യം കമ്പനി തന്നെ സൌകര്യപ്പെടുത്തുകയും, അതിനുള്ള ഫീസുകള് കമ്പനി തന്നെ നേരിട്ട് കൊടുക്കുകയും ചെയ്യുന്നു.\nമാത്യുവിനു കമ്പനി അനുവദിച്ചിരുന്ന തുക ഉപയോഗിച്ച് ഷെയര് മാര്‍ക്കെറ്റില് അമിതമായ ലാഭം ഉണ്ടാക്കിയെന്നും, ബോസ്സിന് വലിയ ലാഭം ഉണ്ടാക്കികൊടുത്തു എന്നുമാണ് മാത്യുവിനെ കുറിച്ചുള്ള ആരോപണം. അനുവദനീയമല്ലാത്ത രഹസ്യങ്ങള് ഉപയോഗിച്ച് ട്രേഡ് ചെയ്‌തുവെന്നും, ഷെയര് വില്‍പ്പന നടക്കും മുന്‍പേ ബോസ്സുമായി ഫോണില് സംസാരിച്ചു എന്നുള്ളതും ഈ ആരോപണങ്ങളില് ഉള്‍പ്പെടുത്തി. കമ്പനിയുടെ ബോസ്സുമായിട്ട് കീഴ് ജീവനക്കാര് സംസാരിക്കുക എന്നത് ഒരു സാധാരണ സംഭവം ആണല്ലോ. ബോസ്സുമായുള്ള സംസാരത്തില് രഹസ്യമായ കാര്യങ്ങള് ഉണ്ടായിരുന്നു എന്നതിനു യാതൊരു തെളിവുകളുമില്ല. ആ സമയത്ത് ഉണ്ടായിരുന്ന മറ്റുള്ള ഇന്‌സൈടര് ട്രേഡ് കേസുകളില് പ്രതിക്കെതിരായുള്ള തെളിവുകള് രഹസ്യമായി ചോര്‍ത്തിയെടുക്കുകയും, അതുപോലെയുള്ള തെളിവുകള് കോടതിയില് ഹാജരാക്കുകയുമാണ് ചെയ്‌തിട്ടുള്ളത്.\nസമര്‍ത്ഥരായ ആളുകള് എസ്.എ.സി പോലെയുള്ള കമ്പനികളില് കയറിപറ്റുകയും, ആ വഴിയില് വിജയിക്കുകയും എന്നുള്ളത് അമേരിക്കന് ചരിത്രത്തിന്റെ ഒരു ഭാഗമാണ്. ഇത് ഒരു അമേരിക്കന് സ്വപ്‌നമാണ്.\nമില്യന്നെയര് സ്റ്റീവ് കോഹെനു എതിരെയുള്ള അന്വേഷണങ്ങള് വര്‍ഷങ്ങളോളം നടത്തിയിട്ടും അയാള്‍ക്കെതിരെ യാതൊരു തെളിവുകളും കാണാതെവരികയും ചെയ്‌തപ്പോള്, ക്ഷമകെട്ട് പ്രോസിക്യൂട്ടെഴ്‌സ് ഒരു പുതിയ കഥ കെട്ടിച്ചമച്ചു. ഈ ബിസിനെസ്സില് മില്യന്നെയര് കോഹെന് 276 മില്യണ് ലാഭം ഉണ്ടാക്കിയെന്നും, മാത്യുവിനു അതിന്റെ ഒരോഹരി ബോണ്‌സ്സായി കൊടുത്തു എന്നുള്ളതും ഇവര് എടുത്തു പറയുന്ന കാര്യങ്ങളാണ്. കമ്പനി കോണ്ട്രാക്‌റ്റ് അനുസരിച്ച് ഇതു് മാത്യുവിനു അവകാശപ്പെട്ടതാണ്.\nവയര് ടാപ്പിംഗ് (ഫോണ് ചോര്‍ത്തല്) സംവിധാനം വഴി തെളിവ് ശേഖരണം നടത്തുന്ന രീതിക്കു തുടക്കമിട്ടത് 2005 2006 കാലഘട്ടത്തിലാണ്. പല ഹെഡ്‌ജ് ഫണ്ടുകളെയും, സ്റ്റീവന് കോഹനെ തന്നെയും കുറിച്ചുള്ള അന്വേഷണങ്ങള് ഇതേ കാലഘട്ടത്തില് തുടങ്ങി കഴിഞ്ഞിരുന്നു. കോഹനെ ഒരു വിധത്തിലും തെളിവുകള് സഹിതം പിടികൂടാന് സാധിക്കാഞ്ഞിട്ട്, അദ്ദേഹത്തിനെതിരെ തെളിവുണ്ടാക്കാന് മാത്യു മാര്‍ത്തോമയെ ഒരു കരുവാക്കാനായിട്ടു ശ്രമിച്ചതിന്റെ ഫലമാണ് ഈ കേസ്. ഇതുകൂടാതെ മാത്യുവിനെ പിടികൂടാനുള്ള ഒരായുധമായി ഡോക്ടര് ഗില്‍മാനെ ഉപയോഗിച്ചു. അത് തെളിയിക്കാന് വേണ്ടി ഗില്‍മന് മാത്യുവിനു രഹസ്യ വിവരങ്ങള് കൊടുത്തുവെന്നും അവയുപയോഗിച്ച് മാത്യു ഷയെര്‍സ് വില്‌പ്പന നടത്തിയെന്നും കഥ ചമച്ചു. എന്തിനാണ് ഈ ത്രീ വേ ലിങ്ക് സൃഷ്ടിച്ചത്? എന്തുകൊണ്ടാണ് ഇത്രയും വര്‍ഷങ്ങള് പരിശ്രമിച്ചിട്ടും ഒരു തെളിവുപോലും കൊണ്ടുവരാന് സാധിക്കാഞ്ഞത്?\nകോഹെനു എതിരെ തെളിവുകള് ഉണ്ടാക്കാന് മാത്യുവിനെ കരുവാക്കി. മാത്യുവിനെതിരെ യാതൊരു തെളിവുകളും കിട്ടാതെ വന്നപ്പോള് ഗില്‍മാനെ കരുവാക്കി. പ്രോസിക്യൂട്ടെഴ്‌സ് ആദ്യമായി ഗില്‍മാനെ ചോദ്യം ചെയ്യുകയും, ഒരു വര്‍ഷത്തിലധികം സമ്മര്‍ദം ചെലുത്തിയിട്ടും, മാത്യുവിനു എതിരായിട്ടു ഒരു തെളിവുകളും കണ്ടെത്താന് അവര്‍ക്ക് സാധിച്ചില്ല. അവസാനം അയാള്‍ക്ക് നോണ്‍പ്രോസിക്യുഷന് എഗ്രിമെന്റ് വാഗ്‌ദാനം ചെയ്‌തു മാത്യുവിനു എതിരായി മൊഴി കൊടുക്കാന് സമ്മതിപ്പിച്ചതിനു ശേഷമാണ്, 2011 നവംബറില് അവര് മാത്യുവിനെ അറസ്റ്റ് ചെയ്യുന്നത്. ഗില്‍മന് അദ്ദേഹത്തിന്റെ മൊഴിയില് പറയുന്നത്, പ്രോസിക്യൂട്ടെഴ്‌സ് എന്നോട് പറഞ്ഞത് `നീ വെറുമൊരു മണ്‍തരിയാണ്, മാത്യു മാര്‍ത്തോമയും അതു തന്നെ... ഞങ്ങള്‍ക്ക് വേണ്ടത് സ്റ്റീവന് കോഹനെയാണ്.`\nഅമേരിക്കന് മാധ്യമങ്ങളെല്ലാം അടിച്ചിറക്കിയ കള്ള പ്രചരണമാണ്, രഹസ്യ രേഘകളുള്ള 24 പേജ് പ്രസന്റേഷന് അടങ്ങിയ ഒരു ഇമെയില് ഗില്‍മന് മാത്യുവിനു അയച്ചുകൊടുത്തു എന്നുള്ളത്. ഈ ഇമെയിലിന്റെ തെളിവുകള് ഉണ്ടെന്നുള്ള കാര്യം പിന്നീട് അവര് കേസില് നിന്നും എടുത്തുമാറ്റി. ഇങ്ങനെ ഒരു തെളിവ് ഇതുവരെ കോടതിയില് ഹാജരാക്കിയിട്ടുമില്ല. വീണ്ടുമവര് നോണ്‍പ്രോസിക്യൂഷന് എഗ്രിമെന്റ് കൈപറ്റി സുരക്ഷിതനായിരിക്കുന്ന ഗില്‍മനെ ക്കൊണ്ട് പുതിയൊരു കഥകള് പറയിപ്പിച്ചു. മാത്യുവിന്റെ സഹപ്രവര്‍ത്തകരെയും, കൂട്ടുകാരെയും, വീട്ടുകാരെപ്പോലും തെറ്റിദ്ധരിപ്പിച്ച് മാത്യുവിനെ ഒറ്റപ്പെടുത്തുവാനുള്ള ഒരു വന്‍ചതിവു മാത്രമായിരുന്നു ഈ കള്ള പ്രചരണമെന്ന് പിന്നീടാണ് സംശയമന്യേ തെളിയുന്നത്.\nഅനേകം വര്‍ഷങ്ങളായിട്ട് യാതൊരു പ്രശ്‌നങ്ങളും ഉണ്ടാക്കാതെ അനേകമനേകം നിക്ഷേപകരുമായി കണ്‍സല്‍ട്ടെഷ്‌ന് നടത്തിയിരുന്ന ഒരു വ്യക്തിയാണ് ഗില്‍മന്. പൊതു മേഖലകളിലും, ആരോഗ്യ ഗവേഷണ മേഖലയിലും വളരെ നിലയും വിലയുമുള്ള വ്യക്തിമുദ്ര പതിപ്പിച്ച ആളാണ് അദ്ദേഹം. എസ്.എ.സി ക്യാപിറ്റല് എന്ന കമ്പനി കോണ്ട്രാക്‌റ്റ് അനുസരിച്ച് കണ്‍സല്‍ട്ടെഷ്‌ന് ഫീസ് ഗില്‌മനു നേരിട്ട് കൊടുക്കുകയായിരുന്നു.\nവിലയുള്ള പാരിതോഷികത്തിനു പ്രതിഫലമായി രഹസ്യ വിവരങ്ങള് കൈമാറിയാല് മാത്രമേ തെറ്റോ കുറ്റമോ ആകുന്നുള്ളൂ എന്ന് അമേരിക്കന് സുപ്രീം കോടതിയുടെ നിയമവും , മറ്റു കോടതികളുടെ നിയമങ്ങളും കര്‍ശനമായി അനുശാസിക്കുന്നുണ്ട് . പണമോ, മറ്റു പാരിതോഷികമോ മാത്യുവില്‍നിന്നും കൈപറ്റിയിട്ടില്ല എന്ന് ഗില്‍മന് കോടതിയില് മൊഴി നല്‌കിയതായി തെളിവുകള് നിലനില്‍ക്കുമ്പോള്, ഇങ്ങനെയുള്ള ഒരു വ്യക്തി, മാത്യുവിനു തെറ്റായ വിവരങ്ങള് കൊടുത്തിട്ട് എന്തു നേടാനാണ്!\nഇങ്ങനെയൊക്കെയായിട്ടും എന്തിനു മാത്യു മാര്‍ത്തോമയെ കുറ്റകാരനാക്കി? എന്തുകൊണ്ട് ന്യൂയോര്‍ക്ക് ജൂറി മാത്യുവിനെ കുറ്റക്കാരനായി കണ്ടെത്തി?\nജോസഫ് മാത്യു അറിയിച്ചതാണിത്.


കേരളത്തിലേക്ക് അനധികൃത കന്നുകാലിക്കടത്ത് സജീവം; കടത്തുന്നത് കണ്ടെയ്‌നര് ലോറികളില്, മലയാളികളുള്‍പെട്ട സംഘത്തെ പോലീസ് പിടികൂടി, സംഭവം കേരളാതിര്‍ത്തിയായ തലപ്പാടിയില് | Livestock trafficking to Kerala - Malayalam Oneindia\nUpdated: Mon, Jul 15, 2019, 17:19 [IST]\nകാസര്‍കോട്: കേരളത്തിലേക്ക് അനധികൃത കന്നുകാലിക്കടത്ത് സജീവമായതോടെ കര്‍ണാടക പോലീസ് നടപടി തുടങ്ങി. പോലീസ് രഹസ്യമായി നടത്തിയ അന്വേഷണത്തില് കണ്ടെയ്‌നര് ലോറിയില് കടത്തിയ കന്നുകാലികളെ കണ്ടെത്തി. വാഹനം കസ്റ്റഡിയിലെടുത്തു. സംഭവത്തില് കാസര്‍കോട് സ്വദേശിയടക്കം മൂന്നുപേര് പിടിയിലായി. കാസര്‍കോട് സ്വദേശികളായ കസീര്‍ഗോഡില് നിന്നുള്ള രവീന്ദ്രന്, മുഹമ്മദ് ഫാറൂഖ്, കര്‍ണാടക ഹസ്സന് ജില്ലയിലെ ചിന്തേ ഗൗഡ എന്നിവരാണ് പിടിയിലായത്.\nതിങ്കളാഴ്ച പുലര്‍ച്ചേയാണ് ഉള്ളാള് പോലീസിന്റെ നേതൃത്വത്തില് ദേശീയപാതയില് വാഹനപരിശോധന നടത്തിയത്. കണ്ടെയ്‌നര് ലോറികളില് അനധികൃതമായി കന്നുകാലിക്കടത്ത് നടത്തുന്നുണ്ടെന്ന നാട്ടുകാരുടെ പരാതിയെ തുടര്‍ന്നാണ് റെയ്ഡ് ഊര്‍ജിതമാക്കിയത്. കേരളാതിര്‍ത്തി തലപടിക്ക് സമീപം ദേവിപുരയില് നടത്തിയ വാഹനപരിശോധനയില് കണ്ടെയ്‌നര് ലോറില് കടത്ത് കണ്ടെത്തി.\nവാഹനം തടഞ്ഞു നിര്‍ത്തുന്നതിനിടേ രണ്ട് പേര് ഓടി രക്ഷപ്പെട്ടു. രണ്ടുപേരെ പിടികൂടി. ഒരാളെ പിന്നീട് പിന്തുടര്‍ന്ന് പിടികൂടുകയായിരുന്നു. പരിശോധനയില് കന്നുകാലികടത്തിനായുള്ള യാതൊരു രേഖയും ഇവരുടെ പക്കലുണ്ടായിരുന്നില്ല. കുത്തിനിറച്ച നിലയില് 22 എരുമകളെയാണ് ലോറിയില് കടത്തികൊണ്ടുവന്നത്. നാല് എണ്ണം അവശനിലയിലായിരുന്നു. പിന്നീട് കന്നുകാലികളെ പജീരുവിലെ കന്നുകാലി അഭയകേന്ദ്രത്തിന് കൈമാറി.\ncattle കന്നുകാലി cow പശു കാസര്‍ഗോഡ്\nLivestock trafficking to Kerala